text:
ገበር | ድሕሪ ሞት ህይወት ኣሎ ድዩ፧
ምዉታት ተስፋ ኣለዎምዶ፧
ምዉታት ክትንስኡ ይኽእሉ ድዮም፧
መልሲ መጽሓፍ ቅዱስ፦ ‘ኣብ መቓብር ዘለዉ ዅላቶም ድምጹ [ድምጺ የሱስ] ዚሰምዑላ ሰዓት ክትመጽእ እያ።’—ዮሃንስ 5:28, 29።
የሱስ፡ ኣብ መጻኢ ኣብ ትሕቲ ግዝኣት መንግስቱ፡ ኵሉ መቓብራት ጥራሑ ኸም ዚኸውን ብትንቢት ተዛሪቡ ነበረ። ኣብታ ቕድሚ እዚኣ ዘላ ዓንቀጽ እተጠቕሰ ፈርናንዶ፡ “ንዮሃንስ 5:28, 29 ንመጀመርታ ግዜ ምስ ኣንበብክዋ ኣዝየ እየ ተገሪመ። ናይ ሓቂ ተስፋ እያ ሂባትኒ፣ ብዛዕባ መጻኢ ብኣወንታዊ መገዲ ኽሓስብ እውን ጀመርኩ” በለ።
ኣብ ግዜ ጥንቲ፡ እቲ እሙን ዝነበረ እዮብ ድሕሪ ሞቱ ኣምላኽ ከም ዜተንስኦ ትጽቢት ነበሮ። እዮብ፡ “ሰብ ድሕሪ ሞይቱ መሊሱዶ ህያው ኪኸውን እዩ፧” ኢሉ ሓተተ። ባዕሉ ነዚ ኺምልሶ ኸሎ ድማ ብምትእምማን፡ “ምብራየይ ክሳዕ ዚመጽእ፡ ዘመን ሰልፈይ ኵሉ ምተጸቤኹ። ንስኻ ምጸዋዕካኒ፡ ኣነውን ምመለስኩልካ ነይረ፡ ነቲ ተግባር ኢድካ ምናፈቕካዮ ኔርካ” በለ።—እዮብ 14:14, 15።
ተስፋ ትንሳኤ ንማርታ ሓብቲ ኣልኣዛር ሓድሽ ነገር ኣይነበረን። ኣልኣዛር ምስ ሞተ፡ የሱስ ንማርታ፡ “ሓውኪ ኺትንስእ እዩ” በላ። ማርታ ኸኣ፡ “በታ ዳሕረይቲ መዓልቲ ብትንሳኤ ኸም ዚትንስእሲ፡ እፈልጥ እየ” ኢላ መለሰትሉ። የሱስ ድማ፡ “ትንሳኤን ህይወትን ኣነ እየ። እቲ ብኣይ ዚኣምን፡ እንተ ሞተ እኳ፡ ህያው ኪኸውን እዩ” በላ። (ዮሃንስ 11:23-25) ብድሕሪኡ የሱስ ንኣልኣዛር ኣተንስኦ። እዚ ዜደንቕ ጸብጻብ እዚ፡ ነቲ ኣብ መጻኢ ብሰፊሑ ዚፍጸም ነገራት ዜርኢ እዩ። ከምዚ ዝኣመሰለ ትንሳኤታት ብደረጃ ዓለምለኸ ኺፍጸም ከሎ እሞ ኣብ ኣእምሮኻ ስኣሎ!
ገሊኦም ናብ ሰማይ ድዮም ኪትንስኡ፧
መልሲ መጽሓፍ ቅዱስ፦ ቃል ኣምላኽ፡ ትንሳኤ የሱስ ካብ ትንሳኤ እቶም ኣብ መጽሓፍ ቅዱስ ተጠቒሶም ዚርከቡ ኻልኦት ሸሞንተ ሰባት እተፈልየ ምዃኑ እዩ ዚገልጸልና። እዞም ሸሞንተ ሰባት እዚኦም ኣብ ምድሪ እዮም ተንሲኦም። ብዛዕባ ትንሳኤ የሱስ ግና ከምዚ ዚብል ኢና እነንብብ፦ “የሱስ ክርስቶስ . . . ናብ ሰማይ ከይዱ፡ ኣብ የማን ኣምላኽ ኣሎ።” (1 ጴጥሮስ 3:21, 22) እሞኸ፡ ሰማያዊ ትንሳኤ ዝረኸበ የሱስ ጥራይ ድዩ፧ የሱስ ንሃዋርያቱ፡ “ከይደ ቦታ ዘዳልወልኩም ካብ ኰንኩ፡ ኣብቲ ኣነ ዘለኽዎ፡ ንስኻትኩም እውን ምእንቲ ኽትኰኑ፡ ተመሊሰ ኽመጽእን ናባይ ክወስደኩምን እየ” ብምባል ኣቐዲሙ ነጊርዎም ነበረ።—ዮሃንስ 14:3።
ክርስቶስ ናብ ሰማይ ብምኻድ ንገሊኦም ደቀ መዛሙርቱ ዚኸውን ስፍራ ኣዳለወ። ቍጽሪ እቶም ናብ ሰማይ ዚትንስኡ 144,000 እዩ። (ራእይ 14:1, 3) እዞም ናይ ቀረባ ሰዓብቲ የሱስ እዚኦም፡ ኣብ ሰማይ እንታይ እዮም ኪገብሩ፧
ብዙሕ ስራሕ ኣለዎም። ቅዱሳት ጽሑፋት፡ “ኣብቲ ቐዳማይ ትንሳኤ ግደ ዘለዎ ዘበለ ሕጉስን ቅዱስን እዩ፣ ናይ ኣምላኽን ናይ ክርስቶስን ካህናት ኪዀኑ፡ ምስኡ እውን 1,000 ዓመት ኪነግሱ እዮም እምበር፡ እቲ ኻልኣይ ሞትሲ ኣብዚኣቶም ስልጣን የብሉን” ይብለና። (ራእይ 20:6) እቶም ናብ ሰማይ ዚትንስኡ፡ ነገስታትን ካህናትን ኰይኖም ምስ የሱስ ኣብ ልዕሊ ምድሪ ኺገዝኡ እዮም።
ብድሕሪ እቶም 144,000 ዚትንስኡ መን እዮም፧
መልሲ መጽሓፍ ቅዱስ፦ ሃዋርያ ጳውሎስ፡ ኣብቲ መንፈስ ኣምላኽ ዝነፈሶ ቕዱሳት ጽሑፋት፡ “ንጻድቃንን ንሓጥኣንን ትንሳኤ ኸም ዚኸውን፡ ኣነ እውን ከማታቶም ኣብ ኣምላኽ ተስፋ ኣሎኒ” ኸም ዝበለ ተመዝጊቡ ይርከብ።—ግብሪ ሃዋርያት 24:15።
ኣብቲ ጳውሎስ “ጻድቃን” ኢሉ ዝጠቐሶም ጕጅለ ዚጠቓለሉ መን እዮም፧ ሓደ ኣብነት እስከ ንርአ። እቲ እሙን ዝነበረ ዳንኤል ኣብ ኣጋ መወዳእታ ህይወቱ፡ “ክትዐርፍ፡ በቲ መወዳእታ መዓልትታት ከኣ ናብ ግዴኻ ኽትትንስእ ኢኻ” ተባሂሉ ተነግሮ። (ዳንኤል 12:13) ዳንኤል ካብቲ ናይ ሞት ድቃስ፡ ኣበይ እዩ ኺትንስእ፧ መጽሓፍ ቅዱስ፡ “ጻድቃን ንምድሪ ኺወርስዋ፡ ኣብኣውን ንዘለኣለም ኪነብሩ እዮም” ይብል። (መዝሙር 37:29፡ NW) የሱስ ድማ፡ “ልኡማት ንምድሪ ኺወርስዋ እዮም እሞ፡ ሕጉሳት እዮም” ኢሉ ተነበየ። (ማቴዎስ 5:5) ዳንኤልን ካልኦት እሙናት ዝዀኑ ሰብኡትን ኣንስትን ንዘለኣለም ኣብ ምድሪ ንኺነብሩ ኺትንስኡ እዮም።
ኣብቲ ጳውሎስ “ሓጥኣን” ኢሉ ዝጠቐሶም ጕጅለ፡ እቱዋት ዝዀኑ መን እዮም፧ እዚኣቶም ብቢልዮናት ዚቝጸሩ ብህይወት ዝነበሩ ግናኸ ዝሞቱ ዀይኖም፡ ንናይ መጽሓፍ ቅዱስ ሓቅታት ኪርድኡን ኣብ ግብሪ ኼውዕሉን ኣጋጣሚ ዘይረኸቡ ሰባት እዮም። ድሕሪ ትንሳኤኦም፡ ንየሆዋን * ንየሱስን ኪፈልጥዎምን ንዓታቶም ዘለዎም ሞሳ ኺገልጹን ኣጋጣሚ ኺረኽቡ እዮም። (ዮሃንስ 17:3) ኵሎም እቶም ንኣምላኽ ኬገልግሉ ዚመርጹ ሰባት፡ ከምቲ የሆዋ ንዘለኣለም ዚነብር፡ ንዘለኣለም ናይ ምንባር ተስፋ ኣለዎም።
ኵሎም እቶም ንኣምላኽ ኬገልግሉ ዚመርጹ ሰባት፡ ምሉእ ጥዕናን ሓጐስን ረኺቦም ንዘለኣለም ናይ ምንባር ተስፋ ኣለዎም
ኣብ ምድሪ እንታይ ዓይነት ኵነታት እዩ ኺህሉ፧
መልሲ መጽሓፍ ቅዱስ፦ ኣምላኽ “ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ።” (ራእይ 21:4) “ኣባይቲ ኺሰርሑን ኪነብሩለንን እዮም፡ ኣታኽልቲ ወይኒ ኺተኽሉ፡ ፍሬኡውን ኪበልዑ እዮም።”—ኢሳይያስ 65:21።
ምስቶም ዝተንስኡ እተፍቅሮም ሰባት ኴንካ ኣብ ከምዚ ዝኣመሰለ ዅነታት ክትነብርሲ ሕስብ እሞ ኣብሎ! ትንሳኤ ኸም ዚፍጸም ርግጸኛ ኽትከውን እትኽእል ግና ብኸመይ ኢኻ፧
ብዝያዳ ፍለጥ
ኣምላኽ ንምድሪ ዘለዎ ዕላማ እንታይ እዩ፧
መጽሓፍ ቅዱስ፡ ኣምላኽ ንምድሪ ዝፈጠራ ስለምንታይ ምዃኑ፡ መከራ መዓስ ከም ዜብቅዕ፡ ከምኡውን ኣብ ዚመጽእ ምድሪ እንታይ ከም እትኸውንን ነቶም ኣብኣ ዚነብሩ ሰባት እንታይ ከም ዜጋጥሞምን ይገልጽ እዩ።


c: text/html

text:
Tigrinya
ብዛዕባ መንሽሮ ሕቶታት ኣለካዶ?
ምስ ናይ ኬንሰር ካንስል ነርስ ብምስጢር ተዘራረብ
እቶም ተቐረብቲ ናይ መንሽሮ ነርስታትና:
- መንሽሮ ዝገልጽ ሓበሬታ ክሰዱልካ'ዮም
- ክትርድኦ ብዝካኣል መገዲ ብዛዕባ ናይ መንሽሮ መርመራታትን ሕክምናታትን ክገልጹልካ'ዮም።
- ብዛዕባ ስምዒታትካ ማለት ፍርሕኻን ሕቶታትካን ክሰምዑኻ'ዮም።
- ሕጋውን ገንዘባውን ሓገዝ ብዛዕባ ትረኽበሉ ኣገልግሎታት ሓበሬታ ክህቡኻ'ዮም።
ምስ ናይ መንሽሮ ሓኪም ምስናይ ተርጓሚኡ ተዛረብ
ብቁጽሪ ቴሌፎን 13 14 50 (ብናይ ውሽጢ ሃገር) ብዘይካ ካብ ሞባይል ካብ ሰኑይ ክሳብ ዓርቢ ካብ ሰዓት 9 ናይ ንግሆ ክሳብ ሰዓት 5 ናይ ምሸት ከምዚ ዝስዕብ ጌርካ ደውል:
- ቋንቋኻ ጥቐስ
- ተርጓማይ ክሳብ ዝመጸካ ተጸበ (ክሳብ ሰለስተ ደቒቕ ክወስድ ይኽእል'ዩ።)
- ናይ ቪክቶሪያ ኣማኽርቲ መንሽሮ መስመር ብቑጽሪ ስልኪ 13 11 20 ንክተዘራርብ ነቲ ተርጓማይ ምሕታት።
- ምስቲ ተርጓማይን ምስቲ ናይ መንሽሮ ነርስን ክትራኸብ ኢኻ።
PDF fact sheets
To view the following files you need Adobe Acrobat Reader. Download it for FREE
External sites
ኣብዝሓለፈ ግዘ መዓዝ እዩ ንናይ ማህጸን ዋህዮ መርመራ ዝገበርኩ? When did you last have a Pap smear?

robotstxt: allowed

filter: keep


text:
ብዕለት 07-12-2016 ዓ.ም.ፈ. ብሽወደናዊ ኤርትራዊ ምሕዝነት ባህላዊ ማሕበር ኤርትራ ኣብ ልብናዝተዳለወ ሌላ ባህሊ ኤርትራን ቅኑዕ ታሪኻን፡ ኤርትራና ቅድሚ ትማሊ ፡ ትማሊ፡ ሎሚ፡ዝሓቆፈ ሰነዳዊ መግለጺ ብተሳታፍነት ኣገደስቲ ማሕበራት ሽወደንን ሓያሎ ኤርትራውያንን ምዉቅ ምሽት ካብ ሰዓት 18.00 ክሳብ 20.00 ተካይዱ።
እዚ ኣገዳሲ ምስዮት እዚ ብዋና ጸሓፍቲ ሽ.ኤ.ም.ባ.ማ. መንእሰይ ፎዚያ ዑመር ብናይ እንቋዕ ድሓን መጻእኩም ከፊታ ንኣቦወንበር ማሕበር ኣቶ ቶማስ ማግንሶን ኣመሓላለፈቶ። ኣቦ ወንበር ሓጺር ሓበሬታ ናይ ኣመሰራርታን ውህደታዊ ዕላማ ማሕበር ገሊጹ።
ቀጺሉ ሓው ጸሃየ ቀለታ ብስእልታት ዝተሰነየ ካብ ትርጉም ሃገረ ኤርትራ ጀሚሩ፡ ጽማቅ ታሪኻዊ ጉዕዞ ቃልሲ ህዝቢ ኤርትራን፡ ህልዊ ኣሰካፊ ሃለዋት ኤርትራን ህዝባን ሓቢሩ። ምስኡ ከኣ እቲ ዘይምኖ ምዕሩግ ኤርትራዊ ባህላዊ ክዳን ዝለበሱ ሰብኡትን ደቂ ኣንስትዮን ኣብ መድረኽ ብምቕራቦም ዓቢ መሳጢ ኣድናቆት ንተሳተፍቲ ሃበ።
እዚ ሓያል ስሙር ኤርትራዊ ህዝቢ ክርስትያንን ኣስላምን ማለት ደቂ ከበሳ፡ ቆላ ወይ መታሕት ዘሎዎ ዉሁድ ግሩም ባህሊ ኣመስከረ። ቀጺሎም ዕዱምት ኣጋይሽ፡ ናይ ኣበኤፍ፡ ናይ ኣህጉራዊ ህዝባዊ ቤት ትምህርቲ ከተማ ዮተቦርግ፡ ማሕበር ሰላም ሽወደን በብተራ ሓጸርቲ ሰላምታ ኣቕረቡ።
ስዒቡ እቲ ተፈታዊ ባህላዊ መግቢ ዝግኒ፡ ኣልጫ፡ ባምያ፡ መሎኽያ፡ ሩዝ ፡ ሰላጣን ሙዑዝ ጣዕሚ ሙሉእ ተሳታፋይ ብደስታ ኣስተማቂሮም ብሕድሕድ ምልላይን ዕላላትን ከኣ እታ ሰላማዊት ምዕርግቲ ምሸት ተዛዘመት።
ሽወደናዊ ኤርትራዊ ምሕዝነት ባህላዊ ማሕበር ኤርትራ ኣብ ልብና


text:
ብዛዕባ መጽሓፍ ቅዱስ ዚግበር ዝርርብ
ኣምላኽ ብዛዕባ መከራና ይግደስ ድዩ፧
ሓደ ናይ የሆዋ ምስክር ምስ ካልእ ሰብ ዚገብሮ ዝርርብ፡ ከምዚ ዚስዕብ ኪመስል ይኽእል እዩ። ምሕረት እትብሃል ናይ የሆዋ ምስክር ናብ እንዳ ሓንቲ ሶፍያ እትብሃል ሰበይቲ ኸም ዝኸደት ጌርና እስከ ንሕሰብ።
ከምዚ ኼጋጥም ከመይ ኢሉ ይፈቅድ፧
ምሕረት፦ ሎሚ ነዛ ትራክት እዚኣ፡ ኣብዚ ኸባቢ ንዘለዉ ዅሎም ሰባት እዕድሎም ኣለኹ። ኣርእስታ ኸኣ፡ “ሓቂ ኽትፈልጥ ትደሊዶ፧” ዚብል እዩ። እዛ ትራክት እዚኣ፡ ንዓኺ እያ።
ሶፍያ፦ ብዛዕባ ሃይማኖት ድዩ፧
ምሕረት፦ እወ፡ ኣብዚ ገበር እዚ ተጻሒፉ ዘሎ ሽዱሽተ ሕቶታት እሞ ኣቕልብሉ። ካብዚ ሕቶታት እዚ—
ሶፍያ፦ ሓንሳእ ከቋርጸኪ። ምሳይ ክትዛረቢ እንተ ዄንኪ፡ ግዜኺ ኸተጥፍኢ ኢኺ።
ምሕረት፦ ስለምንታይ ከምኡ ኢልኪ፧
ሶፍያ፦ ሓቂ ዘረባ፡ ኣምላኽ ምህላዉ እውን የጠራጥረኒ እዩ።
ምሕረት፦ ብቕንዕና ስለ እተዛረብኪ አመስግነኪ። እስከ ኽሓትተኪ፧ ካብ ቀደም ኣትሒዙ ድዩ ኸምኡ ዚስምዓኪ፧
ሶፍያ፦ ኣይኰነን፡ ካብ ቍልዕነተይ ኣትሒዘ ቤተ ክርስትያን እኸይድ ነይረ እየ። ይኹን እምበር፡ ካብ ዜቋርጽ ነዊሕ ኰይኑ ኣሎ።
ምሕረት፦ ኣሃ። ስመይዶ ኽነግረኪ፧ ምሕረት እብሃል።
ሶፍያ፦ ኣነ ኸኣ ሶፍያ እብሃል።
ምሕረት፦ ጽቡቕ ሌላ ይግበረልና።
ሶፍያ፦ ኣሜን።
ምሕረት፦ እንታይ ይመስለኪ ሶፍያ። ኣገዲደ እምነተይ ከም እትቕበሊ ኽገብረኪ ኣይደልን እየ። ይኹን እምበር፡ ሓደ ነገር ክፈልጥ ምደለኹ። ብዛዕባ ህልውና ኣምላኽ ከም እትጠራጠሪ ዝገበረኪ ፍሉይ ነገር ኣሎ ድዩ፧
ሶፍያ፦ እወ። ዓሰርተ ሸውዓተ ዓመት ይገብር፡ ኣደይ፡ ሓደጋ ማኪና ኣጋጢምዋ ነይሩ።
ምሕረት፦ ምሽክነይቲ። እሞኸ ደሓን ድያ ወይስ ተጐዲኣ እያ፧
ሶፍያ፦ ካብ ሽዑ ኣትሒዛ ለሚሳ እያ ዘላ።
ምሕረት፦ ብሓቂ ዜሕዝን እዩ። ብዙሕ ተጐዲእኺ ኽትኰኒ ኣሎኪ።
ሶፍያ፦ እወ። ‘ኣምላኽ እንተ ኣልዩ፡ ስለምንታይ እዩ ነዚ ዚፈቅድ፧ ብኸምዚ ዝኣመሰለ መከራ ኽንሳቐ ዚፈቅድከ ስለምንታይ እዩ፧’ ኢለ እየ ዝሓስብ።
ስለምንታይ ኢልካ ምሕታት ጌጋ ድዩ፧
ምሕረት፦ ከምኡ ኺስምዓኪ ንቡር እዩ። መከራ ኼጋጥመና ኸሎ፡ “ስለምንታይ፧” ኢልና ንሓትት ኢና። ገለ ኻብቶም ኣብ ግዜ መጽሓፍ ቅዱስ ዝነበሩ እሙናት ሰብኡትን ኣንስትን እውን ከይተረፈ ኸምኡ ኢሎም ሓቲቶም እዮም።
ሶፍያ፦ ሓቅኺ ዲኺ፧
ምሕረት፦ እወ። ካብ መጽሓፍ ቅዱስ ሓደ ኣብነትዶ ኸርእየኪ፧
ሶፍያ፦ ደስ ይብለኒ።
ምሕረት፦ እቲ እሙን ነብዪ ዝነበረ ኣንባቆም ንኣምላኽ እንታይ ኢሉ ኸም ዝሓተቶ ኣስተብህሊ። ኣብ ኣንባቆም ምዕራፍ 1፡ ፍቕዲ 2ን 3ን ከንብበልኪ፦ “ዎ እግዚአብሔር፡ ንስኻ ኸይሰማዕካንስ፡ ክሳዕ መኣዝ ከእዊ እየ፧ ኣነ፤ ዓመጽ፡ ኢለ ናባኻ ኣእዌኹ፡ ንስኻውን ኣየድሓንካን። ስለምንታይ ኣበሳ እተርእየኒ፧” እዚ ሕቶታት እዚ፡ ምስቲ ናትኪ ዚመሳሰል ኰይኑዶ ይስምዓኪ፧
ሶፍያ፦ እወ ተመሳሳሊ እዩ።
ምሕረት፦ ኣምላኽ ንኣንባቆም፡ ‘ንምንታይ ከምኡ ኢልካ ትሓትት’ ኢሉ ኣይገንሖን። ዝያዳ እምነት ከም ዜድልዮ እውን ኣይነገሮን።
ሶፍያ፦ ዜገርም እዩ።
የሆዋ፡ መከራ ይጸልእ
ምሕረት፦ መጽሓፍ ቅዱስ፡ ኣምላኽ ነቲ ዜጋጥመና መከራ ኸም ዜስትብህለሉን ከም ዜተሓሳስቦን ይምህር እዩ።
ሶፍያ፦ እንታይ ማለትኪ እዩ፧
ምሕረት፦ ካብ ዘጸኣት 3:7 ሓደ ኣብነት ከርእየኪ። ነዛ ጥቕሲ እዚኣ ተንብብያዶ፧
ሶፍያ፦ ሕራይ። ከምዚ ትብል፦ “እግዚኣብሄር ድማ፡ ጸበባ እቲ ኣብ ግብጺ ዘሎ ህዝበይ ፈሊጠ እየ እሞ፡ ስቓዮም ኣጸቢቐ ርኤኹ፡ እቲ ብሰሪ መጨነቕቶም ዜእውይዎ ኸኣ ሰሚዔ አሎኹ።”
ምሕረት፦ አመስግነኪ። ብመሰረት እዛ ጥቕሲ እዚኣ፡ ኣምላኽ፡ ህዝቡ ኺሳቐዩ ኸለዉ የስተብህለሉ ድዩ፧
ሶፍያ፦ እወ፡ ዜስተብህል ይመስል።
ምሕረት፦ ብላዕለ ላዕሉ ጥራይ እውን ኣይኰነን ዚርእዮ። ነታ ጥቕሲ እሞ እንደገና ርኣይያ። ኣምላኽ፡ “ስቓዮም ኣጸቢቐ ርኤኹ” በለ። ኣምላኽ ዘይግደስ ነይሩ እንተ ዚኸውንሲ ኸምዚ ምበለዶ፧
ሶፍያ፦ ኣይ፡ ፈጺሙ ኸምኡ ኺብል ኣይክእልን እዩ።
ምሕረት፦ ይኹን እምበር፡ ንሓደ ዅነታት ምስትብሃል ጥራይ ኣኻሊ ኣይኰነን፣ ‘ብዛዕባ እቲ ዅነታትከ ይስምዖ ድዩ፧’ ዚብል ሕቶ እውን ኪብገስ ይኽእል እዩ።
ሶፍያ፦ ልክዕ።
ምሕረት፦ ነዚ ኣብ ግምት ብምእታው፡ ኣብ ካልእ ኣጋጣሚ እውን ህዝቢ ኣምላኽ ኪሳቐዩ ኸለዉ፡ ኣምላኽ እንታይ ከም እተሰምዖ ዚገልጽ ጸብጻብ ንርአ። እዚ ኣብ ኢሳይያስ 63:9 ተመዝጊቡ ይርከብ። እታ ጥቕሲ፡ “ኣብ ኵሉ ጸበባኦም ጸበቦ” ብምባል ትጅምር። ኣምላኽ፡ ህዝቡ ኺሳቐዩ ኸለዉ፡ ዚስምዖ ዝነበረዶ ይመስለኪ፧
ሶፍያ፦ እወ፡ ዚስምዖ ዝነበረ እዩ ዚመስል።
ምሕረት፦ ሶፍያ፡ እዚ ሓቂ እዩ። ኣምላኽ ኣጸቢቑ ይግደሰልና እዩ። ክንሳቐ ፈጺሙ ኣይደልን እዩ። ክንሳቐ ኸለና፡ ንሱ እውን ይሳቐ እዩ።
ክሳዕ ሕጂ ዝጸንሐ ደኣ እሞ ስለምንታይ እዩ፧
ምሕረት፦ ቅድሚ ምኻደይ፡ ክነግረኪ ዝደሊ ኻልእ ነጥቢ ኣሎ።
ሶፍያ፦ ሕራይ ንገርኒ።
ምሕረት፦ መጽሓፍ ቅዱስ ብዛዕባ ሓይሊ ኣምላኽ እንታይ ከም ዚምህር ንርአ። ሓሲበያ ዘሎኹ ጥቕሲ፡ ኤርምያስ 10:12 እያ። ከተንብብያዶ፧
ሶፍያ፦ ደስ ይብለኒ። ከምዚ ትብል፦ “ንሱ ብሓይሉ ምድሪ ፈጠረ፡ ብጥበቡ ኸኣ ንዓለም ኣቘማ፡ ብኣእምሮኡ ድማ ንሰማያት ዘርግሔ።”
ምሕረት፦ አመስግነኪ። ሓንሳእ እሞ ብዛዕባ እዛ ጥቕሲ እዚኣ ንሕሰብ። ኣምላኽ ነዚ ግዙፍ ዩኒቨርስን ንዅሉ ኣብኡ ዘሎ ነገራትን ንኺፈጥር ብርቱዕ ሓይሊ ኣድልይዎ ድዩ፧
ሶፍያ፦ እወ፡ ብርግጽ።
ምሕረት፦ እምበኣር፡ ኣምላኽ ንዅሉ እቲ ኣብ ከባቢና ዘሎ ነገራት ንኺፈጥር ሓይሊ ኻብ ሃለዎ፡ ንፍጥረቱ ንኺቈጻጸር እውን ሓይሊ ኺህልዎ ኣለዎ። ኣይመስለክን፧
ሶፍያ፦ እወ፡ ጽቡቕ ኣለኺ።
ምሕረት፦ ሕጂ ብዛዕባ ኣዴኺ እሞ ሕሰቢ። ኣዴኺ ኽትሳቐ ኸላ እትጕህዪ ስለምንታይ ኢኺ፧
ሶፍያ፦ ስለ ዝፈትዋ። ኣደይ እምበር እያ!
ምሕረት፦ ሎም መዓልቲ ንኸተሕውይያ ሓይሊ እንተ ዚውሃበኪ፡ መሕወኽያዶ፧
ሶፍያ፦ ከመይ ደኣ!
ምሕረት፦ ብዛዕባዚ እሞ ሕሰቢ። መጽሓፍ ቅዱስ፡ ኣምላኽ ነዚ ዜጋጥመና ዘሎ መከራን ስቓይን ከም ዜስተብህለሉ ይምህር እዩ። ክንሳቐ ኸለና ይስምዖ እዩ። ማእለያ ዘይብሉ ሓይሊ ድማ ኣለዎ። ኣምላኽ ንዜጋጥመና መከራን ስቓይን ንምውጋድ ስጕምቲ ንኸይወስድ፡ ክሳዕ ክንደይ ርእሱ ኸም ዚገትእ እሞ ሕሰቢ።
ሶፍያ፦ ቅድሚ ሕጂ ነዚ ሓሲበሉ ኣይፈልጥን እየ።
ምሕረት፦ ንጸገማትና ንኼወግድ፡ ዛጊት ስጕምቲ ዘይወሰደ፡ ብቑዕ ምኽንያት ስለ ዘለዎ ደዀን ይኸውን፧ *
ሶፍያ፦ እወ፡ ምኽንያት ዘለዎ ይመስለኒ።
ምሕረት፦ ተሌፎንኪ ትድውል ኣላ። ስለዚ፡ ካልእ መዓልቲ ኽምለስ፡ ብዛዕባ እዚ ነጥቢ እዚ ብዝያዳ ኽንመያየጥ ንኽእል ኢና።
ሶፍያ፦ አመስግነኪ። ደስ ይብለኒ። *
ክትዘራረበሉ እትደሊ መጽሓፍ ቅዱሳዊ ርእሰ ነገር ኣሎካዶ፧ ብዛዕባ እምነትን ሃይማኖታዊ ልምድታትን ናይ የሆዋ መሰኻኽር ብዝያዳ ኽትፈልጥ ትደሊዶ፧ ትደሊ እንተ ዄንካ፡ ከይተሰከፍካ ንሓደ ናይ የሆዋ ምስክር ሕተቶ። ንሱ እውን ተሓጒሱ ኺምልሰልካ እዩ።
^ ሕ.ጽ. 61 ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 11 ርአ።
^ ሕ.ጽ. 64 ኣብ ዚቕጽል፡ በዚ ኣርእስቲ እዚ ኣብ ዚወጽእ ዓንቀጽ፡ ኣምላኽ መከራ ዝፈቐደሉ ምኽንያት ከነቕርብ ኢና።
ብዝያዳ ፍለጥ
ኣምላኽ፡ መከራ ኺህሉ ዝፈቐደ ስለምንታይ እዩ፧
እታ ኣብ መጽሓፍ ቅዱስ ኣብ መጀመርታ እትርከብ መጽሓፍ፡ ኣምላኽ፡ ሕማቕ ነገራት ከም ዜቋርጽ ንኺገብር ሓይሊ ዘለዎ ኽነሱ፡ ስለምንታይ ስቕ ኢሉ ይርኢ ኸም ዘሎ ትገልጽ።


text:
ገበር
መወዳእታ ዓለም ቀሪቡ ድዩ፧
ኣምላኽ፡ ሰባት ንሓድሕዶም እናተጨቛቘኑን ንመጻኢ ደቂ ሰብ ኣብ ሓደጋ እናእተዉን ኪቕጽሉ ይፈቅድ ድዩ፧ ኣይፋልን። ከምቲ ዝረኣናዮ፡ ኣምላኽ ጣልቃ ብምእታው ነቲ ንዘመናት ዝቐጸለ ሕሰምን ግፍዕን መወዳእታ ኺገብረሉ እዩ። እዚ ንምድርን ንደቂ ሰብን ዝፈጠረ ኣምላኽ፡ ስጕምቲ ዚወስደሉ ግዜ እናቐረበ ይመጽእ ከም ዘሎ ኽትፈልጥ ይደልየካ እዩ። ነዚ ኣገዳሲ ፍልጠት እዚ ብኸመይ እዩ ዚገልጾ፧
ነዚ ዚስዕብ ምሳሌ እሞ ሕሰበሉ፦ ብማኪና ኽትጐዓዝ ከለኻ፡ ፈለማ ካርታታትን ናይ ጽሑፍ መምርሒታትን ኣብ ኢንተርነት ዚርከብ ሓበሬታታትን ትውከስ ትኸውን። እቲ ኣብ ጕዕዞኻ እትርእዮ ምልክታት ምስቲ እተወከስካዮ መምርሒታት ዚሰማማዕ ኰይኑ ምስ እትረኽቦ፡ ናብቲ ኽትበጽሖ ዝደለኻዮ ቦታ እናቐረብካ ትኸይድ ከም ዘለኻ ትተኣማመን ኢኻ። ብተመሳሳሊ፡ ኣምላኽ ብቓሉ ገይሩ ነቲ ጕሉሕ ዓለምለኻዊ ምልክታት ገሊጹልና ኣሎ። እዚ ኣገዳሲ ምልክታት ኪፍጸም ክንርኢ ኸለና፡ ናብ መወዳእታ እናቐረብና ንኸይድ ከም ዘሎና ርግጸኛታት ኢና እንኸውን።
መጽሓፍ ቅዱስ፡ ታሪኽ ዓለምና ናብ ፍሉይን ኣዝዩ ወሳንን ግዜ ኸም ዚበጽሕ፡ ኣብ ግዜ መወዳእታ ኸኣ ናብ ዝለዓለ ጥርዙ ኸም ዜምርሕ ይገልጽ እዩ። እዚ ግዜ እዚ፡ ኣብ ታሪኽ ደቂ ሰብ ካብ እተራእየ ብእተፈልየ መገዲ፡ እተወሃሃደ ዓለምለኻዊ ፍጻሜታትን ኵነታትን ዜጋጥመሉ እዩ። ኣብ ቃል ኣምላኽ ተጠቒሱ ዚርከብ ገሊኡ ምልክታት እስከ ንርአ።
1. ዓለምለኻዊ ህውከት፦ እቲ ኣብ ማቴዎስ ምዕራፍ 24 ተመዝጊቡ ዚርከብ ትንቢት፡ ነቲ ኣብ ምድሪ ዚህሉ ፍጻመታት ዜጠቓልል ብዙሕ መዳያት ዝሓቘፈ ምልክት ይገልጽ እዩ። እዚ ምልክት እዚ፡ “መደምደምታ ስርዓት ዓለም” ዚሕብርን ናብቲ ‘መወዳእታ ዚመጸሉ’ ግዜ ዚመርሕን እዩ። (ፍቕድታት 3, 14) ገለ ኻብቲ መዳያት እቲ ምልክት ድማ ዓበይቲ ውግኣት፡ ጥሜት፡ ኣብ በቦታኡ ዜጋጥም ምንቅጥቃጥ ምድሪ፡ ምብዛሕ ጥሕሰት ሕጊ፡ ፍቕሪ ዘይምህላው፡ ከምኡ እውን መራሕቲ ሃይማኖት ንሰባት ንምስሓት ዚገብርዎ ስዉር ጻዕርታት ዜጠቓልል እዩ። (ፍቕድታት 6-26) ልክዕ እዩ፡ ብእተወሰነ መዳይ ከምዚ ዝኣመሰለ ፍጻመታት ንዘመናት ኬጋጥም ዝጸንሐ እዩ። ይኹን እምበር፡ መወዳእታ እናቐረበ ኺመጽእ ከሎ፡ እዚ ዅሉ ፍጻመታት ኣብ ሓደ ሽግር ዝመልኦ መዋእል ብሓንሳብ እዩ ዜጋጥም። ኣብ ርእሲ እዚ፡ ምስዚ ቐጺሉ ዘሎ ሰለስተ ናይ መጠንቀቕታ ምልክታት ተተሓሒዙ እዩ ዚመጽእ።
2. ባህርይ ሰባት፦ “ዳሕሮት መዓልትታት፡” ማለት እቲ ናብ መወዳእታ ዚመርሕ ግዜ፡ በቲ ኣዝዩ እናኸፍአ ዚኸይድ ባህርይ ሰባት ከም ዚልለ፡ መጽሓፍ ቅዱስ ይገልጽ እዩ። ከምዚ ዚብል ነንብብ፦ “ሰባትሲ ፈተውቲ ርእሶም፡ ፈተውቲ ገንዘብ፡ ተጀሃርቲ፡ ዕቡያት፡ ተጻረፍቲ፡ ንወለዶም ዘይእዘዙ፡ ዘየመስግኑ፡ ዘይእሙናት፡ ፍቕሪ ንስድራ ቤቶም ዘይብሎም፡ ስግንጢር፡ ሓመይቲ፡ ርእሶም ዘይገትኡ፡ ጨካናት፡ ሰናይ ዘይፈትዉ፡ ኣሕሊፎም ዚህቡ፡ ነቓጻት፡ ብትዕቢት እተነፍሑ፡ ካብ ንኣምላኽ ምፍቃርሲ ብዝያዳ ተድላ ዚፈትዉ [ኪዀኑ እዮም።]” (2 ጢሞቴዎስ 3:1-4) ሓቂ እዩ፡ ንኻልኦት ሰባት ኣኽብሮት ዘይምርኣይ ሓድሽ ነገር ኣይኰነን። እንተዀነ ግና፡ እዚ ኸምዚ ዝኣመሰለ ባህርይ ኣብቲ ኣዝዩ ዝኸፍአ ደረጃኡ ዚበጽሕን እቲ መዋእል ድማ “ጽንኩር ግዜ” ኺብሃል ዚከኣልን ኣብ “ዳሕሮት መዓልትታት” ጥራይ እዩ። ነዚ እናኣንቈልቈለ ዚኸይድ ዘሎ ባህርይ ሰባት ኣስተብሂልካሉዶ፧
3. ምጥፋእ ምድሪ፦ መጽሓፍ ቅዱስ፡ ኣምላኽ ‘ነቶም መጥፋእቲ ምድሪ ኼጥፍኦም’ ምዃኑ ይገልጽ እዩ። (ራእይ 11:18) ሰባት ንምድሪ በየናይ መገድታት እዮም ዜጥፍእዋ፧ እቲ ኖህ ዚነብረሉ ዝነበረ ግዜ እውን በዚ ዚስዕብ መገዲ ተገሊጹ ኣሎ፦ “ምድሪ ኸኣ ኣብ ቅድሚ ኣምላኽ ተባላሽያ ነበረት፡ ምድሪ ድማ ብዓመጻ መልኤት፡ . . . ኣምላኽ ከኣ ንምድሪ ረአያ፡ እንሆ ድማ ተባላሽያ ነበረት።” ስለዚ፡ ኣምላኽ ነቲ ብልሹው ሕብረተሰብ ኣመልኪቱ፡ “ከጥፍኦም እየ” በለ። (ዘፍጥረት 6:11-13) ምድርና ብዓመጻ እናመልአት ትኸይድ ከም ዘላ ዜርኢ ሓያሎ መርትዖታት ኣስተብሂልካዶ፧ ኣብ ርእሲ እዚ፡ ደቂ ሰብ ኣብ ታሪኽ ኣብ ሓደ ፍሉይ መድረኽ እዮም በጺሖም ዘለዉ። ሎሚ ንዅሉ ሰብኣዊ ህይወት ብምጽናት ቃል ብቓሉ ንምድሪ ናይ ምጥፋእ ዓቕምን ኣጽዋርን ኣለዎም። ምድርና ብኻልእ መገዲ እውን ትጠፍእ ኣላ። እቲ ንህይወት ዚድግፍ ስርዓታት፡ ማለት እቲ እነስተንፍሶ ኣየር፡ ናይ እንስሳታትን ኣትክልትን ኢኮሲስተም ከምኡ እውን ውቅያኖሳት ብሰንኪ ሕማቕ ሰብኣዊ ምምሕዳር ቀስ ብቐስ እናተበላሸወ ይኸይድ ኣሎ።
‘ቅድሚ ሓደ ዘመን፡ ደቂ ሰብ ንምልእቲ ምድሪ ናይ ምጥፋእ ሓይሊ ነይርዎምዶ፧’ ኢልካ ንገዛእ ርእስኻ ሕተታ። ሎሚ ግና ደቂ ሰብ፡ እተራቐቐ ኣጽዋራት ንኬኻዕብቱን ኣከባቢ ንኼዕንዉን ዜኽእሎም ሓይሊ ኣማዕቢሎም ኣለዉ። ሰባት ኣብ ተክኖሎጂ ቕልጡፍ ዕቤት የርእዩ እኳ እንተ ኣለዉ፡ ነቲ ብእኡ ዚመጽእ ሳዕቤናት ግና ኺርድእዎን ኪቈጻጸርዎን ኣሸጊርዎም ኣሎ። ይኹን እምበር፡ መጻኢ ምድርና ሰባት ዚውስንዎ ወይ ዚቈጻጸርዎ ኣይኰነን። ኣብ ምድሪ ዘሎ ዅሉ ህይወት ቅድሚ ምጽናቱ፡ ኣምላኽ ጣልቃ ብምእታው ነቶም መጥፋእቲ ምድሪ ኼጥፍኦም እዩ። እዚ እዩ እቲ ኣምላኽ ዘተስፈዎ!
4. ዓለምለኻዊ ዕዮ ስብከት፦ ካልእ ክፋል እቲ ብትንቢት እተነግረ ምልክት መወዳእታ፡ ቅድሚ ሕጂ ተራእዩ ዘይፈልጥ ዕዮ ኸም ዚዕየ እዩ ዚገልጽ። እቲ ትንቢት፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ፣ ሽዑ፡ መወዳእታ ኺመጽእ እዩ” ይብል። (ማቴዎስ 24:14) እዚ ናይ ስብከት ወፈራ እዚ፡ ካብቲ መብዛሕትአን ሃይማኖታት ንዘመናት ዚኣክል ኪገብራኦ ዝጸንሓ ናይ ስብከት ዕዮ ኣዝዩ እተፈልየ ትርጉም እዩ ዘለዎ። ኣብ ዳሕሮት መዓልትታት ሓደ ፍሉይ መልእኽቲ ኺጐልሕ ነበሮ፣ እዚ ኸኣ “ብስራት መንግስቲ” እዩ። ነዚ ፍሉይ መልእኽቲ እዚ እተጕልሕ ጕጅለ ሃይማኖት ትፈልጥዶ፧ ዋላ እኳ ገሊአን ነዚ መልእኽቲ እዚ ዚሰብካ እንተ መሰላ፡ ነዚ ብስራት ኣብ ከባቢአን ጥራይ ድየን፡ ወይስ “ንምስክር ኵሎም ኣህዛብ ኣብ ኵላ ዓለም” እየን ዚዝርግሓኦ፧
እታ www.jw.org እትብሃል ወብ ሳይት ኣብዚ “ብስራት መንግስቲ” እያ እተተኵር። ነዚ መልእኽቲ እዚ ዚገልጽ ጽሑፋት ድማ ብልዕሊ 700 ቛንቋ ተቕርብ። ብጀካ ውድብ ናይ የሆዋ መሰኻኽር ነቲ ብስራት ብኸምዚ ዝኣመሰለ ዓለምለኻዊ ስፍሓት ንምብጻሕ ተበግሶ ዝወሰደት ካልእ ውድብ ትፈልጥዶ፧ ኢንተርነት ቅድሚ ምጅማሩ እውን እንተዀነ፡ ናይ የሆዋ መሰኻኽር፡ ብዛዕባ መንግስቲ ኣምላኽ ዚገልጽ ብስራት ንምዝርጋሕ ብዚገብርዎ ጻዕሪ እዮም ዚፍለጡ ነይሮም። ካብ 1939 ኣትሒዙ፡ ገበር ነፍሲ ወከፍ መጽሔት ግምቢ ዘብዐኛ፡ “መንግስቲ የሆዋ እትእውጅ” ዚብል እዩ። ብዛዕባ ሃይማኖታት እትገልጽ ሓንቲ መጽሓፍ፡ ዕዮ ስብከት ናይ የሆዋ መሰኻኽር “ብጻዕቁን ብስፍሓቱን መዳርግቲ ዘይብሉ” ኸም ዝዀነ ገለጸት። እዚ ምስክርነት እዚ፡ መንግስቲ ኣምላኽ ድሕሪ ቐረባ ግዜ ብእትወስዶ ስጕምቲ፡ “መወዳእታ ኺመጽእ” ምዃኑ ዚገልጽ ብስራት እዩ።
ኣብ ታሪኽ ዓለምና እቲ ኣዝዩ ፍሉይ ዝዀነ ግዜ
ኵሉ እቲ ኣቐዲሙ እተገልጸ ኣርባዕተ ናይ መጠንቀቕታ ምልክታት፡ ኣብ ግዜና ይፍጸም ከም ዘሎስ ኣስተብሂልካሉዶ፧ እዛ መጽሔት እዚኣ ንልዕሊ ሚእቲ ዓመት ዚኣክል፡ ኣንበብታ ናብ መወዳእታ ንቐርብ ከም ዘለና ምእንቲ ኺርድኡ፡ ብዛዕባ ፍጻመታት ዓለም ዚገልጽ ሓበሬታ ኸተቕርበሎም ጸኒሓ እያ። ርግጽ እዩ ገሊኦም ተጠራጠርቲ፡ ሓቅታትን ስታቲስቲክስን ንዓኻ ብዚጥዕምን ብውሕልነትን ኪቐርብ ከም ዚኽእል ብምግላጽ ምስዚ መርትዖታት ኣይሰማምዑን እዮም። ኣብ ርእሲ እዚ፡ ኵነታት ዓለም እናኸፍአ ዚኸይድ ዘሎ ዚመስል፡ ዓለምለኻዊ መራኸቢታት ይውስኽ ብምህላዉ ጥራይ ምዃኑ ይዛረቡ። ይኹን እምበር፡ ኣብ መደምደምታ እቲ ኣብ ታሪኽ ደቂ ሰብ ኣዝዩ ፍሉይ ዝዀነ ግዜ ንነብር ከም ዘለና ዜርኢ ብዙሕ መርትዖታት እዩ ዘሎ።
ገሊኦም ክኢላታት፡ ኣብዛ ምድርና ዓበይቲ ለውጥታት ዜጋጥመሉ ግዜ እናቐረበ ይኸይድ ከም ዘሎ እዮም ሓሳብ ዚህቡ። ንኣብነት ብ2014፡ ቦርድ ስነ ፍልጠትን ጸጥታን ኣብታ ቡለቲን ኦቭ ዘ ኣቶሚክ ሳይንቲስትስ ዘርእስታ መጽሔት፡ ንባይቶ ጸጥታ ውድብ ሕቡራት ሃገራት፡ ህላወ ደቂ ሰብ ኣብ ሓደጋ ኸም ዘሎ ኣጠንቀቖ። እዞም ሊቃውንቲ እዚኦም ከምዚ ብምባል ተኣመኑ፦ “እቲ ብዛዕባ ኣስጋኢ ነገራት ብጥንቃቐ ዝገበርናዮ መጽናዕቲ፡ ብተክኖሎጂ ዚመጽእ ዕንወት ንህላወ ደቂ ሰብ ኣብ ሓደጋ ናይ ምእታው ተኽእሎኡ ኣብ ዝለዓለ ጥርዙ ከም ዝበጽሐ ኽንድምድም እዩ ዜገድደና።” ብዙሓት ሰባት ኣብ ታሪኽ ዓለምና ኣብ ኣዝዩ ፍሉይ ግዜ በጺሕና ኸም ዘለና እዮም ዚኣምኑ። ኣሕተምቲ እዛ መጽሔትን ብዙሓት ካብ ኣንበብታን፡ እዚ ኣዝዩ ፍሉይ ግዜ እዚ፡ ብሓቂ ዳሕሮት መዓልታት ከም ዝዀነን መወዳእታ ድማ ከም ዝቐረበን ኣይጠራጠሩን እዮም። ይኹን እምበር ንመጻኢ ኣብ ክንዲ እትፈርሆ፡ በቲ ውጽኢት ክትሕጐስ ትኽእል ኢኻ። ስለምንታይ፧ ምኽንያቱ ኻብቲ ኣብ መወዳእታ ዚህሉ ጥፍኣት ክትድሕን ትኽእል ኢኻ።


text:
ርእይቶ መጽሓፍ ቅዱስ
ገነት
ገነት እንታይ እያ፧
ሰባት እንታይ ይብሉ፧
ገሊኦም ሰባት፡ ንገነት ከም ጽውጽዋይ ገይሮም እዮም ዚርእይዋ። ገሊኣቶም ከኣ፡ ቅኑዓት ሰባት ንዘለኣለም ዚነብሩላ፡ ዜሐጕስን ጠቓምን ዕዮ ድማ ዚዓይዩላ ምልክዕቲ ስፍራ ኣታኽልቲ ኸም ዝዀነት እዮም ዚኣምኑ።
መጽሓፍ ቅዱስ እንታይ ይብል፧
እታ “ገነት” እትብል ቃል፡ ነታ ናይ መጀመርታ መንበሪት ደቂ ሰብ ዝነበረት ገነት ኤድን ንምምልካት ኣብ ጥቕሚ ውዒላ ኣላ። (ዘፍጥረት 2:7-15) መጽሓፍ ቅዱስ ንገነት ኤድን፡ እቶም ናይ መጀመርታ ሰብኣይን ሰበይትን ካብ ሕማምን ሞትን ናጻ ዀይኖም ዚነብሩላ ዝነበሩ ናይ ሓቂ ቦታ ኸም ዝዀነት ገይሩ እዩ ዚገልጻ። (ዘፍጥረት 1:27, 28) እቶም ሰብኣይን ሰበይትን ንኣምላኽ ስለ ዘይተኣዘዝዎ ግና፡ ካብታ ገነት ዝዀነት ቤቶም ተሰጕጉ። ይኹን እምበር፡ ብዙሕ ትንቢታት መጽሓፍ ቅዱስ፡ ደቂ ሰብ ኣብታ ኣብ መጻኢ እትምለስ ገነት ከም ዚነብሩ ይገልጽ እዩ።
ንዓኻ ኼገድሰካ ዘለዎ ስለምንታይ እዩ፧
ኣምላኽ ፈቃር ስለ ዝዀነ፡ ነቶም እሙናት ኣምለኽቱ ኣብ ገነት ጽቡቕ ህይወት ከም ዚነብሩ ብምግባር ዓስቦም ኪህቦም እዩ። ብዘይካዚ፡ ንሰባት ስምረቱ ንኺረኽቡ እንታይ ኪገብሩ ኸም ዘለዎም ይሕብሮም እዩ። መጽሓፍ ቅዱስ፡ ብዛዕባ ኣምላኽ ፍልጠት ብምጥራይን ትእዛዛቱ ብምሕላውን ስምረት ኣምላኽ ክትረክብ ከም እትኽእል ይገልጽ እዩ።—ዮሃንስ 17:3፣ 1 ዮሃንስ 5:3።
“እግዚኣብሄር ኣምላኽ ከኣ . . . ገነት ተኸለ። ነቲ ዝገበሮ ሰብ ድማ ኣብኣ ኣንበሮ።”—ዘፍጥረት 2:8።
ገነት ኣበይ እያ ዘላ፧
ሰባት እንታይ ይብሉ፧
ገሊኦም ሰባት፡ ገነት ኣብ ሰማይ ዘላ እዩ ዚመስሎም፣ ገሊኣቶም ከኣ፡ ኣብ መጻኢ፡ ምድሪ ገነት ከም እትኸውን እዮም ዚኣምኑ።
መጽሓፍ ቅዱስ እንታይ ይብል፧
እታ ንደቂ ሰብ እተዳለወትሎም ናይ መጀመርታ ገነት፡ ኣብ ምድሪ እያ ነይራ። ኣምላኽ ንምድሪ፡ ንሓዋሩ መንበሪት ደቂ ሰብ ከም እትኸውን ገይሩ እዩ ነዲፍዋ። መጽሓፍ ቅዱስ፡ ኣምላኽ ንምድሪ ንዘለኣለም ከም እትቕጽል ገይሩ ኸም ዝሰርሓ እዩ ዚገልጽ። (መዝሙር 104:5) “ሰማያትሲ ናይ እግዚኣብሄር ሰማያት እዮም፡ ምድሪ ግና ንደቂ ሰብ ሀቦም” እውን ይብል እዩ።—መዝሙር 115:16።
በዚ ምኽንያት እዚ እዩ መጽሓፍ ቅዱስ፡ እዛ ምድሪ እዚኣ እንደገና ገነት ከም እትኸውን ዚመባጻዕ። ኣብዛ ገነት እዚኣ፡ ኣምላኽ ንደቂ ሰብ ናይ ዘለኣለም ህይወት ብምሃብ ኪባርኾም እዩ። ሰላምን ስኒትን ኪሰፍን፡ ስቓይን መከራን ከኣ ኪጠፍእ እዩ። ሽዑ ሰባት ብባህርያዊ ጽባቐ እዛ ምድርና ምሉእ ብምሉእ እናተሓጐሱ ኺነብሩ እዮም።—ኢሳይያስ 65:21-23።
“እንሆ፡ ድንኳን ኣምላኽ ምስ ሰብ፡ ንሱ እውን ምሳታቶም ኪነብር እዩ፣ . . . ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ።”—ራእይ 21:3, 4።
ኣብ ገነት ዚነብሩ መን እዮም፧
ሰባት እንታይ ይብሉ፧
ብዙሓት ሃይማኖታት፡ ቅኑዓት ሰባት ጥራይ ኣብ ገነት ከም ዚነብሩ እኳ እንተ መሃራ፡ ትርጕም እታ “ቕኑዓት” እትብል ቃል ግና ኣደናጋሪ እዩ። ገሊኦም ሰባት፡ ኣብ ሃይማኖታዊ ጽምብላት ምክፋልን ንማለቱ ጸሎት ምድግጋምን እኹል ከም ዝዀነ እዮም ዚኣምኑ።
መጽሓፍ ቅዱስ እንታይ ይብል፧
መጽሓፍ ቅዱስ፡ “ጻድቃን” ኣብ ገነት ከም ዚነብሩ እዩ ዚምህር። ኰይኑ ግና፡ ኣብ ቅድሚ ኣምላኽ ከም ጻድቕ ዚቝጸር መን እዩ፧ እቲ ንፍቓድ ኣምላኽ ዕሽሽ እናበሎ ኽነሱ፡ ኣብ ጽምብላት ሃይማኖቱ ዚካፈል ሰብ ኣይኰነን። መጽሓፍ ቅዱስ፡ “ንእግዚኣብሄርሲ ዚሐርር መስዋእትን መስዋእቲ ሕሩድን ከም ምስማዕ ደሃይ እግዚኣብሄር ገይሩዶ የሐጕሶ እዩ፧ እንሆ፡ ምስማዕ ካብ መስዋእቲ . . . ይበልጽ” ይብል። (1 ሳሙኤል 15:22) ስለዚ፡ እቶም ኣብ ገነት ንዘለኣለም ዚነብሩ “ጻድቃን፡” እቶም ነቲ ኣብ መጽሓፍ ቅዱስ ዚርከብ ትእዛዛት ኣምላኽ ዚሕልውዎ ሰባት እዮም።
እንታይ ክትገብር ትኽእል፧
ንትእዛዛት ኣምላኽ ምሕላው፡ ኣብ ሃይማኖታዊ ጽምብላት ካብ ምክፋል ንላዕሊ እዩ ዜጠቓልል። ኣብ መዓልታዊ ኣካይዳኻ፡ ንኣምላኽ ከተሐጕሶ ወይ ከተጕህዮ ትኽእል ኢኻ። ንመጽሓፍ ቅዱስ ብጥንቃቐ ብምምርማር፡ ንኣምላኽ ብኸመይ ከም እተሐጕሶ ኽትምሃር ትኽእል ኢኻ። ንዕኡ ምሕጓስ ከኣ ከቢድ ኣይኰነን። ከመይሲ፡ መጽሓፍ ቅዱስ፡ “ትእዛዛቱ እውን ከቢድ ኣይኰነን” እዩ ዚብል። (1 ዮሃንስ 5:3) ኣምላኽ፡ ናብ ገነት ከም እትኣቱ ብምግባር ዓስቢ ተኣዛዝነትካ ኺህበካ ይህንጠ እዩ።
“ጻድቃን ንምድሪ ኺወርስዋ፥ ኣብኣውን ንዘለዓለም ኪነብሩ እዮም።”—መዝሙር 37:29፡ ትርጕም 1990።


text:
Erena on Facebook
Articles
ፕረዚደንት ሳል ቫኪርን መራሒ ተቓወምቲ ደቡብ ሱዳንን፣ ንፈለማ እዋን ክራኸቡ’ዮም
Radio Erena: May 8, 2014
ፕረዚደንት ደቡብ ሱዳን ሳልቫኪር ሚያርዲትን መርሕቲ ተቓዋሚ ረክ ማሻርን ንመጀመርያ እዋኖም ኣብ ኢትዮጵያ ከተማ ኣዲስ ኣበባ ፈላም ርክብ ከካይዱ ምዃኖም ዋና ጸሓፊ ውድብ ሕቡራት ሃገራት ባንኪ ሙን ገሊጹ።
ሳልቫኪርን ማሻርን ኣብቲ ኣብ ኣዲስ ኣበባ ንፈለማ እዋኖም ዘካይድዎ ገጽ ንገጽ ርክብ፣ ብክልቲኦም ወገናት ዝተወከለ ግዝያዊ መሰጋገሪ መንግስቲ ንምቛም ክዘራረቡ ትጽቢት ኣሎ።
ምክትል ፕረዚደንት ደቡብ ሱዳን ዝነበረ ሬክ ማሻር፣ ኣብ ዝሓለፈ ዓመት ካብ ስልጣኑ ድሕሪ ምብራሩክ ካብ ዓሌት ኑዌር ዝኾኑ ኣባላት ሰራዊትን ዕጡቓት ምሊሻን ብምልዕዓል ኣንጻር መንግስቲ ሬክ ማሽር ግጭት ከምዘልዓለ ኣይርሳዕን።
ንክልቲኦም ወገናት ደቡብ ሱዳን ብምዝርራብ፣ ስምምዕ ሰላም ንምትግባር ክሳብ እዚ እዋን’ዚ ክካየድ ዝጸንሐ ጻዕርታት ክዕወት ብዘይምኽኣሉ፣ እት ሃገር ናብ ዝበኣሰ ግጭት ከይተምርሕ ተሰጊኡ ይርከብ።
ነዚ ስግኣት እዚ ንምውጋድ ድማ እቲ ቀዳማይ ስጉምቲ ክልቲኦም መራሕቲ ብኣካል ብምርኻብ ግዝያዊ መሰጋገሪ መንግስቲ ንምቛም ኣብ ስምምዕ ንምብጽሖም ውድብ ሕቡራት ሃገራት ተበግሶ ከምዝወሰደ የመልክት።
ኣብ ዞባ ዩኒቲን ጆንገሊን ድሕሪ ዝተኻየደ መጥቃዕታት ከቢድ ስግኣት ሓዲርዎ ዝርከብ ፕረዚደንት ደቡብ ሱዳን ሳልቫኪር ሚያርዲት ድማ፣ ምስቲ ባዕሉ ካብ ስልጣኑ ዝሰጎጎ ሬክ ማሻር፣ ግዝያዊ መሰጋገሪ መንግስቲ ንምምስራት ድሉው ምህላዉ ኣረጋጊጹ ኣሎ።
=====================================


text:
Erena on Facebook
Remember the pain?
ቀዳማይ ዓመት ዝኽሪ ህልቂት ኤርትራውያን ኣብ ላምፐዱዛ
ድሕሪ'ቲ ንዓለም ዘሰምበደ፡ ኣብ ባሕሪ ኣፍደገ ላምፐዱዛ ዘጋጠመ ህልቂት ኣማኢት ኤርትራውያን ዜጋታት፡ ንምዝካር "ብትረ-ኦቶብረ" (ሰለስተ ጥቅምቲ) ዝጽውዑ ዝተፈላለዩ ማሕበራት ኢጣልያን ውህደት ንደሞክራስያዊት ኤርትራን (Coordinamento Eritrea Democratica) ዝፍለጡ ተቓለስቲ ብሓባር ካብ 3ክሳብ5 ጥቅምቲ (ዓርቢ፥ ቀዳምን ሰንበትን) ናይ ዝኽሪ መደብ ተወዲቡ ኣሎ።
እዚ ንህልቂት ኤርትራውያን ዜጋታት ግዳያት ባሕሪ ብምውካል፡ ብኢጣልያውያንን ኤርትራውያን ማሕበራት ተጣበቕቲ ሰብኣዊ መሰላትን ተመዲቡ ዘሎ ዝኽሪ፥ ንኹሎም እቶም ኣብ ጉዕዞ ስደት፡ ኣብ ማእከላይ ባሕሪ ብሓደጋ ህይወቶም ዝሰኣኑ ስደተኛታት እውን ዝዝክር እዩ።
እቲ መደባት ንሰለስተ መዓልታት ዝቕጽል ኮይኑ፡ እታ ቀዳመይቲ መዓልቲ፡ ዓርቢ 3 ጥቅምቲ ንህልቂት ላምፔዱዛን ግዳያት ባሕርን ንምዝካር ከምእተወፈየትን፡ እተን ዝተረፋ ክልተ መዓልታት ቀዳምን ሰንበትን ከኣ፡ እቶም ካብ ዝተፈላለየ ቦታታት መጺኦም ኣብቲ ዝኽሪ ዝሳተፉ ኤርትራውያን፡ ብዛዕባ እቲ መሪር ህልቂት ዘስዓበ ጠንቂ ስደትን ፍልሰትን ህሉው ኩነታት ሃገርን ብምዝታይ፡ ብስም ግዳያት ላምፐዱዛ ተወሃሂድካ ንምስራሕ ዘተ ክካየድ ተመዲቡ ኣሎ።
ኮሚተ ውህደት ዝኽሪ ላምፓዱዛ ከምዝሓበረቶ፡ እታ ቀዳመይቲ ናይ ዝኽሪ ዕለት ዓርቢ 03 ጥቅምቲ፡ ሰዓት 4.00 ወጋሕታ ፡ ልክዕ ኣብታ ግዳያት ባሕሪ ብሓደጋ ዝጠፍኡላ ሰዓትን ቦታን፡ ምስቶም ካብቲ ጥፍኣት ዝደሓኑ ውጻእ መዓትን፡ ስድራ-ቤት ግዳያትን ብሓባር ኮይኖም 368 በራሪ መብራህቲ ናብ ሰማይ ክውንጭፉ እዮም።
ቀጺሎም፡ ልክዕ ኣብቲ ረዲኤት ድሕነት ዝተጀመረሉ ሰዓት፡ ብወከልቲ ኩሎም ሃይማኖታት ዝፍጸም ዝኽረ ፍትሓት (ቅዳሴ) ከምዝካየድ፡፡ ድሕሪኡ ድማ ነበርቲ ላምፐዱዛ፡ ስድራቤት ግዳያት ላምፐዱዛ ፡ ኩሎም እቶም ኣብ ረድኤት ዝተሳተፉ ወለንታኛታት፡ ማሕበራት ግብረ ሰናይን ተጣበቕቲ ሰብኣዊ መሰላትን ዝሳተፍዎ ኣብቲ ሓደጋ ዘጋጠመሉ ቦታ ዝዛዘም ሰለማዊ ሰልፊ ከምዝካየድ። ካብኡ ስዒቡ፡ ሓይልታት ባሕርን ወነንቲ ናእሽቱ ጀልባታትን ኣብቲ ረዲኤት ዝተሳተፉ ገፈፍቲ ዓሳን ብሓባር ኣብቲ ናይ ሓደጋ ቦታ ናይ ዝኽሪ ዕምበባ ከምዘንብሩን ብምምሕዳር ከተማ ላምፐዱዛን ብኻልኦትን ዝቕረብ ካልእ ናይ ዝኽሪ መደብ እውን ከምዘሎ ተሓቢሩ ኣሎ።
ኣብቲ ንክልተ መዓልታት ዝቕጽል መደብ፡ ብማሕበራት ጥልያንን ካልኦት ኣህጉራውያን ትካላትን ዝተመደበ ንመሰል ስደተኛታት ዝምልከት ዝተፈላለየ ኮንፈረንስ ፕሮግራምን ተዳልዩ ከምዘሎ እውን ኣሰናዳኢት ኮሚተ ትሕብር።
በዚ ኣጋጣሚ እዚ ኩሉ ዓቕሚ ዘለዎ ግዱስ ሃገራዊ ኣብዚ ታሪኻውን ሕልናውን ዝኽሪ ብኣካል ክሳተፍን ንምዕዋቱ ኪደጋገፍን፡ እቲ ብኣካል ክመጽእ ዘጸግሞ ከኣ ነዚ ማሕበራት ጥልያን እኳ ከይተረፋ፡ ብሕልናዊ መንፈስ ዝዝክሮኦን ዝዋስኣሉን ዘለዋ ናይ ዜጋታትና ህልቂትን ጥፍኣትን ዝኽሪ ኣኣብ ዘለዎ ሽምዓ ኣብሪሁ ብመንፈስን ብጸሎትን ክሳተፎ ብምዕዳም፣ ነቲ ዕማም ንምዕዋት ከም ቀደሙ ብሞራልን ንዋትን ተርኡ ክጻወት ንምሕጸን።
እዚ ታሪኻዊ ዝኽሪ ብመንፈስን ኣካላውን ተሳትፎ ክበዓልን ክዝከርን፡ ኣብ ኢጣልያ ዝቖመት ኮሚተ ብሓላፍነት ክትዋሳኣሉ ጂኦግራፊያዊ ግዴታኣ'ኳ እንተኾነ ብዘይ ተሳትፎን ደገፍን ናይ ኩሉ ደላይ ሰላምን ፍትሕን ዜጋታትና ክሰልጥን ክዕወትን ስለዘይከኣል፣ ኩሉ ሃገራዊ ዜጋ ብኣካል ይኹን ብኣበርክቶ ክሳተፎ ትጽውዕ።
ውህደት ንደሞክራሲያዊት ኤርትራ ኢጣልያ
ኮሚተ 3 ጥቅምቲ ኢጣልያ


text:
ድሕሪ ሰለስተ ሰሙን ማለት እውን 18 ሚያዝያ 2006 ዓ/ ንናይ ተመሳሳሊ ፆታዊ ርክብ ዝቃወን ኣብ ከተማ ኣዲስ ኣበባ ዝካየድ ናይ ተቓውሞ ሰልፊ ዘተሓባብርዎ ናይ ኣዲስ ኣበባ ናይ መንእሰያት ፎረምን ማህበረ-ወይንየ ኣቡነ-ተክለሃይማኖትን ብዝብል ሽም ዝፍለጡ ክልተ ማሕበራት እዮም።
ካብ ቤት ፅሕፈት ከንቲባ ኣዲስ ኣበባ ዝተውሃቦም ፍቓድ እውን ዕላማ እቲ ሰልፊ ሓደሽቲ ዝመፁ ባህልታትን ግብረ-ሰዶማዊነትን ንምክልኻል ምዃኑ ይገልፅ።
ቅድሚ ሎሚ ነዚ ዝምልከት መልእኽቲ ዝሓዘ ቪሲዲ ከምዘሐተመ ዝገለፀ ኣቦ መንበር ማህበረ-ወይንየ ኣቡነ-ተክልሃይማኖት መምህር ደረጀ ነጋሽ እዚ ጉዳይ እዚ ሃይማኖቱ ብዘየገድስ ንኹሉ ኢትዮጵያዊ ዝምልከት እዩ ኢሉ።
ህዝቢ ግንዛበ ዝረኽበሉ ካሊእ መንገዲ ሰላማዊ ሰልፊ ብምዃኑ ምስ ናይ ኣዲስ ኣበባ መናእሰይ ፎሮም ብምዃን ሓባራዊ ምንቅስቓስ ይግበር ከምዘሎ ኣፍሊጡ’ሎ።
እቲ ሰልፊ ብኽልቲኦም ማሕበራት ዋላ እንተተዳለወ እውን ዕላምኡ ናይ ብዙሓት ኢትዮጵያዊያን ደገፍ ከምዘለዎ መምህር ደረጀ ይገልፅ።ህዝቢ ኢትዮጵያ ንግብረ-ሰዶም ዝቃወም ህዝቢ እዩ፤ካብ ኡጋንዳ ብዝለዓለ ኢትዮጵያ እያ ትቃወሞ ምስ በለ ኣስዒቡ ‘’ኣብ መዳይ ይማኖት፣ፖለቲካ፣ጥዕና ብሓፈሻ ብኹሉ ነገር ጠንቂ ስለዝኾነ ህዝቢ ኢትዮጵያ ነቲ ሰልፊ ዝድግፎ እዩ’’ኢሉ።
መሰል ገደብ ስለዘለዎ ርክብ ተመሳሳሊ ፆታ ሰብኣዊ መሰል ኣይኮነን ሕግታት ክወፁ ከለው ሃገራዊ ወድዓዊ ኩነታት፣ሃይማኖትን ባህልን ኣብ ግምት ኣትዮም እዮም ዝወፁ፤ናይ ኢትዮጵያ ባህሊ ድማ ኣሽንዃይዶ ነዚ፣ሰባት ብግልፂ ክሰዓዐሙ እውን ኣይፈቅድን ኢሉ።
ብዛዕባ ክመፅእ ዝኽእል ፅዕነቶ ምዕራባዊያን እንትዛረብ እውን ‘’ምዕራባዊያን ነዚ እኩይ ተግባር፣ክፉእ ተግባር፣ንትውልዲ ዘህልቅ ተግባር፣ወለዶ ንከይቕፅል ዝገብር ተግባር ብሰበብ ረድኤት ንምስፍሕፋሕ ክሰርሑ እዮም።ንሕና ግን ብዝኾነ ይኹን መልክዑ ክንቕበሎ ኣይግባእን’’ኢሉ መምህር ደረጀ።
ናይ ኢትዮጵያ መቕፅዒ ሕጊ ገበነኛ ዓንቀፅ 629 ተግባር ግብረ-ሰዶም ቀላል ማእሰርቲ ዘቕፅዕ ገበን እዩ ከምዝብል ዝገለፀ መምህር ደረጀ ሓደ ቀሊል ናይ ስርቂ ተግባር ዝፈፀመ ሰብን ንትውልዲ ዘጥፍአ ንዝበሎ ተግባር ግብረ ሰዶምን ብማዕረ ክርአዩ የብሎም ኢሉ።እቲ ሕጊ ኣዚዩ ኸሪሩ ክመሓየሽ ኣለዎ እውን ኢሉ ብምውሳኽ።
ንቃወም ዘለና ንተግባር ግብረሰዶም እምበር ንግብረሰዶማዊያን ምቕታል፣ምብራር ዝብል ኣይኮነን፤ግብረሰዶም ክስፋሕፋሕ ኣለዎ ኢሎም ይንቀሳቐሱ ኣብ ልዕሊ ዘለው ግን መንግስቲ ሕጋዊ ስጉምቲ ክወስድ ኣለዎ ኢሉ ኣቦ መንበር እቲ ማሕበር መምህር ደረጀ ነጋሽ።


text:
ገበር | ንቕኑዓት ሰባት ሕማቕ ነገራት ዜጋጥሞም ስለምንታይ እዩ፧
ሕማቕ ነገራት መሊኡ ኣሎ
ኣብ ዳካ፡ ባንግላደሽ እትነብር ስሚታ * ዝስማ ጓል 35 ዓመት ሰበይቲ፡ ብፍቕራን ብሓልዮታን እያ እትፍለጥ ነይራ። ሰባት ድማ፡ ንኻልኦት ብዛዕባ ኣምላኽ ንኺፈልጡ ኽትሕግዞም ከም እትደሊ ጻዕራምን ሕጕስትን ሰበይቲ ገይሮም እዮም ዚርእይዋ ነይሮም። ኰይኑ ግና፡ ስሚታ ብሃንደበት ምስ ሓመመትን ኣብ ውሽጢ ሰሙን ምስ ሞተትን፡ ንስድራ ቤታን ንፈተውታን ድቦላ እዩ ዀይኑዎም።
ኣብ 30ታት ዕድሚኦም ዝነበሩ ጄምስን ሰበይቱን፡ ልክዕ ከም ስሚታ ጽቡቕ ስም ዝነበሮም መንእሰያት ሰብ ሓዳር እዮም ነይሮም። ሓደ እዋን ኣብ ጽድያ፡ ነቶም ኣብ ምዕራባዊ ገማግም ሕቡራት መንግስትታት ኣመሪካ ዚነብሩ ፈተውቶም ኪበጽሕዎም ከዱ። ኰይኑ ግና፡ ናብቲ ኣብ ኒው ዮርክ ዚርከብ ቤቶም ኣይተመልሱን። ኣብ መገዲ ኸለዉ፡ ኣዝዩ ኸቢድ ሓደጋ ማኪና ስለ ዘጋጠሞም፡ ኣብ ህይወት ፈተውቶምን መሳርሕቶምን ዓብዪ ሃጓፍ ገዲፎም ሞቱ።
ሎሚ እከይን መከራን መሊኡ ኸም ዘሎ ንምፍላጥ፡ ርሑቕ ክትከይድ ኣየድልየካን እዩ። ውግእ ንሲቭላትን ንወተሃደራትን ይቐትል ኣሎ። ንጹሃት ሰባት፡ ግዳይ ገበንን ዓመጻን ይዀኑ ኣለዉ። ሞት ዜስዕብ ሓደጋታትን ዜማስን ሕማምን፡ ዕድመ ወይ ናብራ ኸይፈለየ፡ ንዅሉ ይውድእ ኣሎ። ባህርያዊ ሓደጋታት ንማሕበረ ሰባት ብዘይ ኣፈላላይ የጥፍኦም ኣሎ። ጽልእን ግፍዕን እውን ኣስፋሕፊሑ እዩ ዘሎ። ምናልባት ንስኻ እውን ግዳይ እዚ እተጠቕሰ ነገራት ኴንካ ትኸውን ኢኻ።
ከምዚ ዚስዕብ ኢልካ ኽትሓትት ትኽእል ኢኻ፦
ንቕኑዓት ሰባት ሕማቕ ነገራት ዜጋጥሞም ስለምንታይ እዩ፧
ነዚ ዅሉ ዚሕተተሉ ኣምላኽ ድዩ፧
ሓደጋታት ብወዝቢ ድዩ ዜጋጥመና ወይስ ሰብ ዜምጽኦ እዩ፧
ብብሕትና መከራ ዜጋጥመና፡ ብሰንኪ ካርማ፡ ማለት ብሰሪ እቲ ኣብ ዝሓለፈ ህይወትና ዝገበርናዮ ነገራት ድዩ፧
ኵሉ ዚኽእል ኣምላኽ እንተ ኣልዩ፡ ንቕኑዓት ሰባት ካብ ጕድኣት ዘየዕቍቦም ስለምንታይ እዩ፧
ካብ እከይን መከራን ናጻ ዝዀነ ህይወት ይመጽእ ደዀን ይኸውን፧
ነዘን ሕቶታት እዚአን ንምምላስ፡ ንመልሲ እዘን ዚስዕባ ኽልተ መሰረታውያን ሕቶታት ክንፈልጦ ኣሎና፦ ንምዃኑ ስለምንታይ እዩ ሕማቕ ነገራት ዜጋጥም፧ ኣምላኽከ እንታይ ኪገብር እዩ፧
^ ሕ.ጽ. 3 ስማት ተቐዪሩ እዩ።


text:
በስመ አብ ወወልድ ወመንፈስ ቅዱስ አሐዱ አምላክ!
ገዳም ደብረ ሲና
ገዳም ደብረ ሲና፡ ኣብ ዞባ ዓንሰባ ንኡስ ዞባ ዒላበርዕድ ከባቢ መንሳዕ፡ ካብ ዒላበርዕድ ንሸነኽ ምሥራቕ ብእግሪ ናይ ክልተ ሰዓትን ፈረቓን ምስ ከድካ ዝርከብ ጥንታውን ታሪኻውን ገዳም እዩ። እዚ ገዳም’ዚ ካብ ጥንቲ ካብ ዘመነ ብሉይ ጀሚሩ ሥርዓተ ኣምልኮ ዝፍጸመሉ ዝነበረ፣ ኣብ ዘመነ ሓዲስ ድማ ጐይታናን ኣምላኽናን መድኃኒናን ኢየሱስ ክርስቶስ ምስ ኣደኡ ቅድስት ድንግል ማርያምን ቅዱስ ዮሴፍን ሰሎሜን ናብ ግብጺ ኣብ ዝተሰደሉ እዋን፡ ብግብጺ ኣቢሎም ኣብዚ ገዳም ደብረ ሲና ንኣርባዕተ ወርኂ ከምዘዕረፉ መጻሕፍተ ቤተ ክርስቲያን ይነግሩ።
ኣብ 332 ዓ.ም. ኣባ ሰላማ ከሣቴ ብርሃን ካብ ግብጺ ሥልጣነ ክህነት ተቐቢሉ ብማርሳ ተኽላይ ኣቢሉ ናብ ደብረ ሲና ኣትዩ እዩ። ትምህርተ ክርስትና ሰቢኹ፡ ንመጀመርታ ጊዜ ጥምቀተ ክርስትና ዝፈጸመሉን ሥርዓተ ቍርባን ዝሠርዓሉን ቦታ እዩ። ነገሥታት ኣብርሃን ኣጽብሃን (ኤዛናን ሴዛናን) ካብ ኣክሱም ናብዚ ገዳም ብምምጻእ ተጠሚቖም ቆሪቦም እዮም።
ተውሳክ፡ . . .ገዳም ደብረ ሲና


text:
ግምቢ ዘብዐኛ ቍ. 6 2016
ራእያት መንፈሳዊ ዓለም
ነቲ ዘይርአ ብመጽሓፍ ቅዱስ ኣቢልካ ርኣዮ።
ኣብ መንፈሳዊ ዓለም ብዛዕባ ዚነብሩ ዚልዓል ሕቶታት
ዜዕግብ መልስታት ክትረክብ ትኽእል ኢኻ።
ራእያት እቶም ኣብቲ ዘይርአ ሰማያት ዚነብሩ
ቅዱሳት ጽሑፋት ብዛዕባ የሆዋን የሱስ ክርስቶስን እሙናት መላእኽትን እንታይ ይገልጽ፧
ካብ ኣዕዋፍ ሰማያት ዚርከብ ትምህርቲ
ኣዕዋፍ ብዛዕባ ፍጥረት ኣምላኽ ጥራይ ዘይኰነስ፡ ብዛዕባ እቲ ብሓቂ ኣገዳሲ ዝዀነ ነገራት ክንሓስብ የተባብዓና።
ለፈቭረ ዴታፕለ—ተራ ሰባት ቃል ኣምላኽ ኪፈልጡ ደለየ
ምጽራር እናኣጋጠሞ ኽነሱ፡ ሸቶኡ ኺወቅዕ ዝጸዓረ ብኸመይ እዩ፧
ኣእዳውን ቀላጽምን ዘይብሉ፡ ናይ መጽሓፍ ቅዱስ ሓቂ ተቐቢሉ
ሓደ መንእሰይ ኣካላት ዜማስን ሓደጋ እኳ እንተ ኣጋጠሞ፡ ኣብ ፈጣሪ ኸም ዚኣምን ዚገብሮ ምኽንያት ረኸበ።
መጽሓፍ ቅዱስ እንታይ ይብል፧
ኣምላኽ ንጸሎትካ ኺሰምዖን ኪምልሶን ድዩ፧


text:
JW LIBRARY
ነቲ ጽሑፍ ኣድምቆ—ኣንድሮይድ
ኣብ JW Library ጽሑፋት ከተንብብን ከተጽንዕን ከለኻ፡ ቃላት ወይ ምሉእ ሓሳባት ከተድምቕ ትኽእል ኢኻ።
ጽሑፍ ከተድምቕ እንተ ደሊኻ፡ ነዚ ዚስዕብ መምርሒታት ስዓብ፦
ነቲ ጽሑፍ ኣድምቆ
ነቲ ጽሑፍ ከተድምቐሉ እትኽእል ክልተ መገዲ ኣሎ።
ነቲ ኸተድምቖ ዝደለኻ ቓል ጠዊቕካ ሒዝካ ኽትመርጾ ትኽእል ኢኻ። ነተን ኣብ ጫፋት ዘለዋ ምልክታት ሒዝካ እውን መጠን እቲ እተድምቖ ጽሑፍ ከተተዓራሪ ትኽእል ኢኻ። ኣብቲ መምረጺ ዝርዝር ነታ ምልክት ኣድምቕ ጠውቃ፡ ደሓር ከኣ ነቲ ጽሑፍ ንምድማቕ ሕብሪ ምረጽ።
ብሓንሳእ ብዙሕ ቃላት ከተድምቕ እንተ ደሊኻ፡ ነቲ ጽሑፍ ጠዊቕካ ሒዝካ ጕተቶ። ክትጐትቶ ኸለኻ፡ እቲ ጽሑፍ ኪደምቕ እዩ። ምስ ወዳእካ፡ እቲ መምረጺ ዝርዝር ንሓጺር ግዜ ኺርአ እዩ። በዚ ዝርዝር እዚ ጌርካ፡ ነቲ ዘድመቕካዮ ሕብሪ ኽትቅይሮ ወይ ክትድምስሶ ትኽእል ኢኻ።
ነቲ ዘድመቕካዮ ቐይሮ
ሕብሪ እቲ ዘድመቕካዮ ኽትቅይሮ እንተ ደሊኻ፡ ነቲ ዘድመቕካዮ ጽሑፍ ጠውቆ፡ ድሕሪኡ፡ ካልእ ሕብሪ ምረጽ። ነቲ ዘድመቕካዮ ኽትድምስሶ እንተ ደሊኻ፡ ነቲ ዘድመቕካዮ ጽሑፍ ጠውቆ፡ ድሕሪኡ፡ ነታ ምልክት ደምስስ ጠውቃ።
እዚ ትሕዝቶ እዚ፡ ካብ ለካቲት 2015 ጀሚሩ ኣብ JW Library 1.4 ይርከብ እዩ፣ እዚ ኣፕሊኬሽን እዚ ድማ፡ ኣብ Android 2.3 ወይ ድሕሪኡ ኣብ ዝወጸ ኣንድሮይድ ይዓዪ እዩ። ነዚ ትሕዝቶ እዚ ኽትረኽቦ እንተ ዘይክኢልካ፡ በጃኻ ነቲ ኣብ ትሕቲ “JW Library ተጠቐም—ኣንድሮይድ” ዘርእስቱ ዓንቀጽ ዘሎ ናይ ቀረባ ግዜ ለውጥታት ዚብል ንኡስ ኣርእስቲ ርአ።


text:
Erena on Facebook
ፕረዚደንት ኢሳይያስ፣ እገዳ ክልዓለ ዝጽውዕ ደብዳቤ ናብ ሓያሎ መራሕቲ ሃገራት ልኢኹ
Radio Erena: 28 December 2016
ፕረዚደንት ኢሳይያስ ኣፈወርቂ፣ ኣብ ልዕሊ ኤርትራ ዝተነብረ እገዳ ክልዓለ ዝጽውዕ ደብዳቤ ናብ ሓያሎ መራሕቲ ሃገራት ከምዝልኣኸ ሚኒስተር ዜና ኤርትራ ኣቶ የማነ ገብረመስቀል ብመንገዲ ትዊተር ኣብ ዘመሓላለፎ ሓበሬታ ኣፍሊጡ።
እቲ ፕረዚደንት ኣብ መልእኽቱ፣ ኣብ ልዕሊ ኤርትራ ን7 ዓመታት ተነቢሩ ዘሎ "ዘይሕጋዊ'ዩ" ዝበሎ እገዳ ክልዓል ብምጽዋዕ፣ ሕቡራት ሃገራት ኣብ ልዕሊ ህዝቢ ኤርትራ ዝፈጸሞ በደል ብምዝክኻር፣ ኣብዚ እዋን'ዚ'ውን ኣብ ክንዲ ብበደሉ ዝጠዓስን ንህዝቢ ኤርትራ ዝኽሕስን፣ ክቐጽዖ'ዩ ዝርአ ዘሎ ምባሉ እቲ ናይ ትዊተር ሓበሬታ ይጠቕስ።
እቲ ናይ ትዊተር ሓበሬታ ብተወሳኺ፣ ፕረዚደንት ኢሳይያስ ኣብ ደብዳቢኡ ኢትዮጵያ ሉኣላዊ መሬት ኤርትራ ወሪራ ክነሳ፣ ኣህጉራዊ ማሕበረ ሰብ ዝኾነ ስጉምቲ ብዘይምውሳዱ መንግስቲ ኤርትራ ዘለዎ ተቓውሞ ይገልጽ።
ሕቡራት ሃገራት ኣብ 2009 ከምኡ ድማ ኣብ 2011 ክልተ እዋን ኣብ ልዕሊ መንግስቲ ኤርትራ እገዳ ከምዘንበረ ዝዝከር'ዩ።
መንግስቲ ኤርትራ ኣብቲ እዋን'ቲ ንውሳኔ እቲ እገዳ ከናሹን ትርጉም ከምዘይብሉን ይገልጽ እኳ እንተነበረ፣ ድሒሩ ግና ኣብ ኤርትራ ንዝርአ ዘሎ ኩሉ ማሕበረ-ቁጠባዊን ፖለቲካውን ሕሰማት ነቲ እገዳ ከላግበሉ'ዩ ዝስማዕ ዘሎ።
መንግስቲ ኤርትራ፣ ብዘይካ'ቲ፣ ኣብ ጉዳይ ጎረባብቲ ሃገራት ብዝፈጸሞ ኣሉታዊ ምትእትታው ኣብ ልዕሊኡ ዝተወሰነ እገዳ፣ ብምግሃስ ሰብኣዊ መሰላት ዜጋታቱን ገበን ኣንጻር ሰብኣውነትን'ውን ጉዳዩ ኣብ ሕቡራት ሃገራት ምጽራይ ይካየደሉ ምህላዉ ይፍለጥ።
እቲ መንግስቲ፣ ብሰንኪ ዝኽተሎ ዘሎ ፖለቲካው ኣካይዳ፣ እገዳ ተነቢርሉ ጥራይ ዘይኮነ፣ ኣብ ዞባውን ኣህጉራውን ተነጽሎ'ውን ወዲቑ ይርከብ።
=====================


text:
መስራቲ ናይ የሆዋ መሰኻኽር መን እዩ፧
ኣብዚ ግዜ እዚ ዘሎ ውድብ ናይ የሆዋ መሰኻኽር ኣብ መወዳእታ መበል 19 ዘመን እዩ ጀሚሩ። ኣብቲ ግዜ እቲ፡ ኣብ ጥቓ ፒትስበርግ፡ ፐንሲልቨንያ፡ ሕ.መ.ኣ ዚነብሩ ዝነበሩ ሒደት ጕጅለ ተምሃሮ መጽሓፍ ቅዱስ፡ ንመጽሓፍ ቅዱስ ብሜላ ኼጽንዕዎ ጀመሩ። ነቲ ኣብያተ ክርስትያን ዚምህራኦ ሰረተ እምነት ምስቲ መጽሓፍ ቅዱስ ዚምህሮ ኣነጻጸርዎ። ነቲ ዝፈለጥዎ ድማ፡ ኣብ መጻሕፍትን ኣብ ጋዜጣታትን ኣብታ ሕጂ መንግስቲ ኣምላኽ እትእውጅ ግምቢ ዘብዐኛ እትብሃል መጽሔትን ኬሕትምዎ ጀመሩ።
ሓደ ኻብቶም ጕጅለ ቕኑዓት ተምሃሮ መጽሓፍ ቅዱስ፡ ቻርለስ ቴዝ ራስል እዩ ነይሩ። ራስል ኣብቲ ግዜ እቲ ኣብ ዚግበር ዝነበረ ዕዮ ትምህርቲ መጽሓፍ ቅዱስ መሪሕ ግደ ነይርዎ እዩ፡ ኣሰናዳዊ መጽሔት ግምቢ ዘብዐኛ እውን እዩ ነይሩ፣ መስራቲ ሓድሽ ሃይማኖት ግና ኣይነበረን። ዕላማ ራስልን እቶም ኣብቲ ግዜ እቲ ተምሃሮ መጽሓፍ ቅዱስ ተባሂሎም ዚጽውዑ ዝነበሩ ጕጅለን፡ ትምህርትታት የሱስ ክርስቶስ ምስፍሕፋሕን ንልምድታት እታ ኣብ ቀዳማይ ዘመን ዝነበረት ክርስትያናዊት ጉባኤ ምስዓብን እዩ ነይሩ። የሱስ መስራቲ ክርስትና ስለ ዝዀነ፡ ከም መስራቲ ውድብና ጌርና ኢና እንርእዮ።—ቈሎሴ 1:18-20።


text:
ንቕሑ! ግንቦት 2015
ንግዳም ሓደርን ንድኻታትን ዚኸውን ተስፋ
መጽሓፍ ቅዱስ፡ ግዳም ሓደርን ድኻታትን ሎሚ ብኸመይ ኪሕገዙ ኸም ዚኽእሉ ይገልጽ ጥራይ ዘይኰነስ፡ ስእነት ቤትን ድኽነትን ብዛዕባ ዚጠፍኣሉ እዋን እውን ይንበ እዩ።
ኣትኵሮ ኣብ እስያ
ሃገራት እስያ ንዜጋታተን ኣብ ምምሃርን ኣብ ምዕቋብን እንታይ ጸገማት እዩ ዜጋጥመን ዘሎ፧ ኣብ መጽሓፍ ቅዱስ ዚርከብ ጥበብ ኪሕግዘን ይኽእልዶ፧
ንግዳም ሓደርን ንድኻታትን ዚኸውን ተስፋ
ኣብ መጽሓፍ ቅዱስ ዚርከብ ግብራዊ ርእይቶታት፡ ንቝጠባዊ ውሕስነትካን ንስምዒታዊ ጥዕናኻን ኬመሓይሾ ይኽእል እዩ።
ውሉዳት እዙዛት ንኪዀኑ ምምሃር
ንስኻን ውሉድካን፡ ‘ኣነ ዝበልክዎ እንተ ዘይኰነ’ ብዚብል ጕዳይ ኵሉ ሳዕ ትከራኸሩ፡ ወትሩ ኸኣ ውሉድካ ዝበሎ ድዩ ዚፍጸም፧ ንኣተዓባብያ ውሉዳት ዚምልከት ሓሙሽተ ምኽሪ ኣንብብ።
“ኣምላኽ፡ ንኽንሓዊ ይሕግዘና ኣሎ”
ኣብቲ ብ2004 ኣብ ልዕሊ ቤት ትምህርቲ በስላን እተፈጸመ መጥቃዕቲ ዝነበሩ ሰለስተ ብጅሆ እተታሕዙ ሰባት፡ እቲ ሓደገኛ ዅነታት ንዘሕደረሎም ፍርሂ ኺዋጽኡሉ ዝኸኣሉ ብኸመይ ምዃኖም ገሊጾም።
ኣልዃሪዝሚ
እዚ ኣብ ሻምናይ ዘመን ዚነብር ዝነበረ ዓረብ፡ ነቲ “ኻብቶም እተማህዙ ሕሳባዊ ሜላታት እቲ ኣዝዩ ኣገዳሲ” ዝዀነ ሜላ ኸም ዝጀመረ እዩ ዚንገረሉ።
ዓመጻ
ኣምላኽ ንዓመጻ ብኸመይ እዩ ዚርእዮ፧ ዓመጽቲ ኪቕየሩ ይኽእሉ ድዮም፧
ኣብ ሃዋይ ዚርከብ ቦብተይል ስኲድ ዜመንጭዎ ብርሃን
እዚ እንስሳ እዚ፡ ናይ ገዛእ ርእሱ ብርሃን ኬመንጭው ይኽእል እዩ፣ ንኺርኢ ወይ ንኺርአ ኢሉ ግና ኣይኰነን።
ኣብ ኢንተርነት ዝወጸ ተወሳኺ ዓንቀጻት
ኣብ ኣዳራሽ መንግስቲ ኣምላኽ እንታይ እዩ ዚግበር፧
ኣብኡ እንታይ ከም ዚግበር እስከ ርአ።


text:
1ኔኤኒ ጋዓንቴ ፒዜ ማዔ ዔርዚፆና ዎላ ጊኢጋያ ማዔ ባኣዚ ዔርዜ፤ 2ዓቲንቆ ጋርቻ፡- ኮይሳ ጎይፆ ናንጋያ፥ ፔ ቦንቾ ካፓያ፥ ዔኤቢ ዔሪ ማዻያ፥ ፆሲ ጉሙርቂሢና ናሹሞዋ ዓኣያ ሃሣ ጊቢ ዳንዳዒሢናኣ ዶዲ ዓሲ ማዓንዳጉዲ ዔያቶ ዞሬ። 3ዬያጉዲ ሃሣ ላኣሎ ጋርቻ፡- ኮይሳ ጎይፆ ናንጋያ፥ ቦንቾ ፔሲ ካፓያ፥ ዓሲ ዾንኩዋያ ሃሣ ዑሺ ናሽካያ ማዑዋጉዲ ዔያቶ ዞሬ፤ ዬያይዳፓ ዔያታ ኮሺ ማዔ ባኣዚ ሜሌ ዓሶ ዔዔርዛያ ማዖንጎ፤ ዬይያ፡- 4ሎዔ ዼጌ ላኣላ ፔኤኮ ዓኒንሢና ናኣቶና ናሽካንዳጉዲ፥ 5ዔኤቢ ዔሪ ማዻያና ዒኔ ጌኤሺ፥ ማኣሪ ማዾ ማዻያ፥ ኮሺ ማዔያ፥ ፔኤኮ ዓኒንሢም ዓይሢንታያ ማዓንዳጉዲ ዔያታ ዔርዞንጎ፤ ዼጌ ላኣላ ያዺዴቴ ፆሲ ቃኣሎ ቦሃንዳ ዓሲ ባኣሴ። 6ዬያጉዲ ላኣሎ ዔኬ ዓቲንቆ ዼጌሢ፡- ፔና ዔሪ ዎይሣንዳጉዲ ዔያቶ ዞሬ፤ 7ኔኤኒ ቢያ ባኣዚና ኮሺ ባኣዚ ማዺ ማዺ ዔያቶም ኮኦኪንሢ ማዔ፤ ኔ ዔያቶ ዔርዛ ዎዶና ኮይሳ ጎይሢና ናንጊሢ፥ ጎኔ ሓይሴ ጌስቲሢ፥ 8ዾንኪንቱዋ ኮሺ ጌኤሲ ዔያቶም ዻዌ፤ ዬያይዲፆና ኑና ዒፂ ማካ ዓሳ ኑ ጊዳ ዔያታ ጌስቶንዶ ፑርታ ባኣዚ ዴንቂባኣ ዎዶና ቦርሲንታንዳኔ። 9ማዻ ዓሳ ማዺሻ ዓሶም ዓይሢንታንዳጉዲ፥ ቢያ ባኣዚና ዔያቶ ዎዛሳንዳጉዲ ሃሣ ፑርታ ዑኡሲያ ዔያቶም ማሁዋጉዲ፥ 10ዎይሣ ዓሶኮ ዓኣ ባኮዋ ዉኡቁዋጉዲ ዞሬ፤ ኑና ዻቂሻ ፆዛሢኮ ዔርዚጻ ቢያ ባኣዚና ቦንቺንታንዳጉዲ ቢያ ዎዴ ጉቤ ዒናፓ ጉሙርቂንታያ ዔያታ ማዖንጎ። 11ፆሲ ዓሲ ቢያ ዻቂሻ፥ ኮሹሞ ዒንጊሢ ፔጋሲ ዻዌኔ፤ 12ዬይ ኮሹሞ ዒንጊጻ፡- ጎሜ ዓሲ ማዒሢና ዓሲ ማሊሢ ሱኡኬ ኑ ሃሻንዳጉዲና ኑና ኑ ዔሪ ዎይሥሢና ሃሣ ፂሉሞና ጊንሣ ዓያናና ዓኣ ዓሲያ ማዒ ሓያ ሳዖይዳ ኑ ናንጋንዳጉዲ ኑና ዔርዛኔ። 13ዬያይዲ ኑ ዓንጂንቴ ኑኡኮ ሃጊ ማዓንዳ ዎዞ ኑ ካፓኔ፤ ዬይ ኑኡኒ ካፓ ሃጊ ማዓንዳ ዎዛ፥ ዼኤፖ ኑኡኮ ጎዳሢ፥ ኑና ዻቂሻ ዬሱስ ኪሪስቶሴኮ ቦንቾና ሙኪ ጴዺፆኬ። 14ኪሪስቶሴ ፑርታ ባኣዚ ቢያይዳፓ ኑና ዻቂሻኒና ኮሺ ማዾ ማዻኒ ጎኦባ ማዔያ ሃሣ ዒዛም ኑ ዱማዼያ ጌኤሺ ዓሲ ማዓንዳጉዲ ኑና ጌኤሻኒ ኑ ጋይቴ ፔና ዓኣሢ ዒንጌኔ። 15ዓካሪ ሃንሢ ባኮ ዔርዜ፤ ጉቤ ማዔ ቢታንቶና ዓሶ ዞሬ፥ ሃሣ ጎሬ፤ ዖኦኒያ ኔና ቦሆፓ።
Copyright
Learn More


text:
ትፈልጥዶ፧
ብግዜ የሱስ፡ ኣብ ቤተ መቕደስ ብኸመይ እዩ ዚምጽወት ነይሩ፧
እቲ ኣብ ቤተ መቕደስ ዝነበረ መመጽወቲ፡ ኣብ ኣጸድ ደቂ ኣንስትዮ እዩ ዚርከብ ነይሩ። እታ ዘ ቴምፕል—ኢትስ ሚኒስትሪ ኤንድ ሰርቪስስ ዘርእስታ መጽሓፍ፡ “ኣብ ዙርያኡ ዓንድታት ዘለዎ ኮሪዶር ነበረ፣ ኣብ ጥቓ እቲ ዓንድታት፡ ኣብቲ መንደቕ እተጸግዐ፡ ዚምጽወተሉ ዓሰርተው ሰለስተ መመጽወቲ ወይ ‘ጥሩምባ’ ድማ ነበረ” በለት።
እቲ መመጽወቲ፡ “ጥሩምባ” ተባሂሉ ኺጽዋዕ ዝኸኣለ፡ ኣብ ላዕላይ ክፋሉ ጸቢብ፡ ኣብ ታሕታዩ ኸኣ ገፊሕ ስለ ዝነበረ እዩ። ነፍሲ ወከፍ መመጽወቲ፡ ኣብ ምንታይ መዓላ ኸም ዚውዕል ዚገልጽ ጽሑፍ ነበሮ፣ እቲ ኻብኡ እተኣከበ ገንዘብ ድማ፡ ኣብቲ እተዓለመሉ መዓላ ይውዕል ነበረ። የሱስ ነቶም ዚምጽውቱ ዝነበሩ ብዙሓት ሰባት፡ እንተላይ ነታ ድኻ መበለት ዝረኣዮም፡ ኣብ ኣጸድ ደቂ ኣንስትዮ እዩ ነይሩ።—ሉቃስ 21:1, 2።
ነቲ ኣብታ ዓመት እቲኣ ዚኽፈልን ንናይ ዝሓለፈ ዓመት ዚኸውንን ግብሪ ቤተ መቕደስ፡ ኣብ ክልተ መመጽወቲ ይቕመጥ ነበረ። እቲ ኻብ ሳልሳይ ክሳዕ ሻውዓይ ዝነበረ መመጽወቲ፡ ንመዐደጊ ረገቢትን ጨቓዊት ርግብን ዕንጨይትን ዕጣንን እቲ ብወርቂ ዚስራሕ ኣቕሑን ዚኸውን ገንዘብ ዚምጽወተሉ እዩ ነይሩ። ሓደ መጽዋቲ ኻብቲ ንመስዋእቲ ዚኸፍሎ ገንዘብ እንተ ተሪፍዎ፡ ኣብቲ ቐጺሉ ዝነበረ መመጽወቲ የእትዎ ነበረ። እቲ ሻምናይ መመጽወቲ፡ ካብ መስዋእቲ ሓጢኣት ዝተረፈ ገንዘብ ዚቕመጠሉ እዩ ነይሩ። እቲ ኻብ ታሽዓይ ክሳዕ መበል 12 ዝነበረ መመጽወቲ ድማ፡ ካብ መስዋእቲ በደልን ካብ መስዋእቲ ኣዕዋፍን ካብ መስዋእቲ ናዝራውያንን ካብ መስዋእቲ እቶም ዝነጽሁ ድዉያትን ዝተረፈ ገንዘብ ዚቕመጠሉ እዩ ነይሩ። እቲ መበል 13 መመጽወቲ፡ ብፍታው ዚግበር ምጽዋት ዚቕመጠሉ እዩ ነይሩ።
እቲ ሓደ ኻብቶም ጸሓፍቲ መጽሓፍ ቅዱስ ዝነበረ ሉቃስ፡ ብልክዕ ዚጽሕፍ ጸሓፍ ታሪኽ ድዩ ነይሩ፧
ሉቃስ ነታ ብስሙ እተሰምየት ወንጌልን ንግብሪ ሃዋርያትን ጽሒፍወን እዩ። ከምቲ ባዕሉ ዝገለጾ፡ ‘ንዅሉ ኻብ መሰረቱ ብልክዕ መርሚርዎ’ እዩ፣ ገሊኦም ምሁራት ግና፡ ነቲ ንሱ ዝጸሓፎ ፍጻመታት ኣብ ሕቶ ኣእትዮምዎ እዮም። (ሉቃስ 1:3) እሞኸ ሉቃስ ብልክዕ ድዩ ጽሒፉ፧
ሉቃስ፡ ኪረጋገጽ ዚኽእል ታሪኻዊ ሓቅታት ጠቒሱ ነይሩ እዩ። ንኣብነት፡ ብዛዕባ እቲ ብዙሕ ዘይፍለጥ መዓርግ ሰበ ስልጣን ሮሜ ገሊጹ ነይሩ እዩ፣ ኣብ ፊልጲ ብዛዕባ ዝነበሩ ኣመሓደርትን ኣብ ተሰሎንቄ ብዛዕባ ዝነበሩ ኣሕሉቕ ከተማን ኣብ ኤፌሶን ብዛዕባ ዝነበሩ ሰብ መዚ በዓላትን ጸወታታትን ሓቢሩ እዩ። (ግብሪ ሃዋርያት 16:20፣ 17:6፣ 19:31) ብዘይካዚ፡ ሄሮድስ ኣንጢጳስ “ገዛኢ ኣውራጃ፡” ሰርግዮስ ጳውሎስ ከኣ “ምስለኔ” ቆጵሮስ ከም ዝነበሩ ገሊጹ ነይሩ እዩ።—ግብሪ ሃዋርያት 13:1, 7።
ሉቃስ ንመዓርጋት ዝጠቐሰሉ ልክዕ መገዲ፡ ኣቓልቦ ኺግበረሉ ዚግባእ እዩ፣ ከመይሲ፡ ኵነታት ግዝኣት ሮሜ ምስ ተቐየረ፡ መዓርጋት ሰበ ስልጣን እውን ተቐዪሩ እዩ። ኰይኑ ግና፡ ብሩስ ሚትስገር ዚብሃል ናይ መጽሓፍ ቅዱስ ምሁር ከም ዝሓበሮ፡ “እዚ ኣብ ግብሪ ሃዋርያት ዚርከብ መወከሲታት፡ ምስቲ ዚዝረበሉ ዘሎ ቦታን ግዜን ብዚተሓሓዝ፡ ልክዕ ምዃኑ ብተደጋጋሚ ተረጋጊጹ እዩ።” ዊልያም ራምሴ ዚብሃል ምሁር እውን፡ ንሉቃስ፡ “ልዑል ደረጃ ዘለዎ ናይ ታሪኽ ምሁር” ኢልዎ ኣሎ።


text:
ገበር | ንህይወትካ ኽትቈጻጸራ ትኽእል ዲኻ፧
ንህይወትካ ኽትቈጻጸራ ትኽእል ዲኻ፧
ኣብዚ ግዜ እዚ፡ ጸገም ዘይብሉ ዅነታት ኬሕልፍ ዚኽእል ሰብ የለን። ኵነታቱ ተቐቢሉ፡ ዓቕሙ ዚፈቕደሉ እናገበረ ዚነብር ሰብ ግና፡ ንዅነታቱ ተቘጻጺርዎ ኺብሃል ይክኣል እዩ። ሕማቕ ኵነታት እናኣጋጠመካ፡ ብመጠኑ እውን እንተ ዀነ ንህይወትካ ኽትቈጻጸራ እንተ ኽኢልካ ጽቡቕ እዩ። ድሕሪ ግዜ ዅነታትካ እንተ ተተዓርዩ ኸኣ ዝሓሸ እዩ። እቲ ኻብ ኵሉ ዝበለጸ ግና ብሕጂ እዩ ዚመጽእ።
መጽሓፍ ቅዱስ፡ ኵሎም ሰባት ንህይወቶም ብዜዕግብ መገዲ ኺቈጻጸርዎ ኸም ዚኽእሉ ይገልጽ እዩ። ሽዑ ሰባት ተስፋ ዜቝርጽ ኵነታት፡ ዕለታዊ ጸቕጥታት፡ ከምኡ እውን ኣሉታዊ ስምዒታት ስለ ዘየጋጥሞም፡ ምሉእ ብምሉእ ተሓጒሶም ኪነብሩ እዮም። (ኢሳይያስ 65:21, 22) መጽሓፍ ቅዱስ ነቲ ህይወት እቲ፡ “ናይ ሓቂ ህይወት” እዩ ዚብሎ።—1 ጢሞቴዎስ 6:19።
“ኣባይቲ ኺሰርሑን ኪነብሩለንን እዮም፡ ኣታኽልቲ ወይኒ ኺተኽሉ፡ ፍሬኡውን ኪበልዑ እዮም። ዕድመ ህዝበይ ከም ዕድመ ኦም ኪኸውን፡ ሕሩያተይ ድማ ጻማ ግብሪ ኣእዳዎም ኪበልዑ እዮም እሞ፡ ካልኦት ዚነብሩሉ ኣባይቲ ኣይኪሰርሑን፡ ካልኦት ፍሬኡ ዚበልዕዎ ኸኣ ኣይኪተኽሉን እዮም።” —ኢሳይያስ 65:21, 22።
ብዝያዳ ፍለጥ
መጽሓፍ ቅዱስ ከተጽንዕ ዘሎካ ስለምንታይ ኢኻ፧
መጽሓፍ ቅዱስ፡ ኣብ መላእ ዓለም ንዚነብሩ ብሚልዮናት ዚቝጸሩ ሰባት፡ ንኣገዳሲ ሕቶታት ህይወት መልሲ ኺረኽቡሉ ይሕግዞም ኣሎ። ንስኻኸ ሓደ ኻባታቶም ክትከውን ትደሊዶ፧


text:
Erena on Facebook
Articles
ካብ ሱዳን ናብ ሊብያ ዝሰግሩ ዝነበሩ 305 ስደተኛታት ተታሒዞም
Radio Erena: May 16, 2014
ካብ ሱዳን ናብ ሊብያ ዝሰግሩ ዝነበሩ ተወሰኽቲ 305 ስደተኛታት ብሓይልታት ጸጥታ ሱዳን ተታሒዞም።
እቶም ኣብ ሰለስተ ናይ ጽዕነት መካይን ዝነብሩ 305 ስደተኛታት፣ ናብ ሊብያ ኣብ ዝወስድ ዶንጎላ ኣብ ዝተባህለ ሰሚናዊ ምዕራብ ሱዳን፣ ከምዝተታሕዙ ሰበ ስልጣን መንግስቲ ሱዳን የመልክቱ።
እቶም 45 ካብኣቶም ዜጋታት ሱዳን ምዃኖም ዝሓበሩ ሰበስልጣን ሱዳን፣ ዜግነት ናይቶም 260 ካብ ምሕባር ግና ተቖጢቦም ኣለዉ። እንተኾነ መብዛሕቶም ዜጋታት ኤርትራን ኢትዮጵያን ክኮኑ ከምዝኽእሉ ጥርጣረታት ኣሎ።
እቶም 305 ስደተኛታት ናብ ዶብ ሊብያ ክጽግዑ ክኢሎም እኳ እንተነበሩ፣ ዘስግርዎም ዝነብሩ ሰባት ኣብ በረኻ ጠንጢኖሞም ብምኻዶም ብጥሜት፣ ጽምእን ድኻምን ተሰኒፎም ኣብ ዝነበርሉ እዋን ብሓለዋ ዶባት ሊብያ ተታሒዞም ናብ ሱዳን ከባቢ ደንጎላ ከምዝተመልሱ'ውን ይግለጽ።
ኣብ ዝሓለፈ ወርሒ'ውን ዘሰግርዎም ዝነበሩ ሰባት ኣብ በረኻ ጠንጢኖም ዝኸዱ ተመሳሳሊ ብዝሒ ዘለዎም ስደተኛታት ብጥሜትን ጽምእን ተሰኒፎም ኣብ ዝተረኽብሉ 10 ካብኣቶም ሞይቶም ከምዝጸንሑ መንግስቲ ሱዳን ምግላጹ ኣይርሳዕን።
ኣቐዲሙ'ውን ሰራዊት ሊብያ ናብ ሱዳን ዝመለሶም ኣስታት 450 ስደተኛታት ኣብ ቀይዲ ተታሒዞም ከምዘለዉ ሚኒስተር ምክልኻል ሱዳን ኣፍሊጡ'ዩ።
ዋሕዚ ኤርትራውያን ስደተኛታት ካብ መዓስከራት ኢትዮጵያን ሱዳንን ናብ ሊብያ ልዕሊ ዝኾነ እዋን ገንኒኑ ብምህላዉ ኣውራ መዛረቢ ማዕከናት ዜና ኤውሮጳ ኮይኑ ይርከብ።
ናብ ሃገራት ኤውሮጳ ንእታው ዝሕልኑ ኣስታት 450 ሽሕ ስደተኛታት ኣብ ሊብያ ከምዘለዉ ጸብጻባት የመልክቱ።
===========================


text:
Erena on Facebook
መንግስቲ ሱዳን ኣብ ካርቱም ዝርከቡ ኤርትራውያን ይገፍፍ
Radio Erena: 27 December 2014
ሓይልታት ጸጥታን ፖሊስን መንግስቲ ሱዳን፣ ኣብታ ሃገር ንዝርከቡ ኤርትራውያን ገዛ ገዛ እንዳኣተው ክገፉ ከምዝጀመሩ ምንጭታት ሬድዮ ኤረና ሓቢሮም።
ብፍላይ ኣብ ከተማ ካርቱም ዝርከቡ ኤርትራውያን፣ ንዝኾነ ኤርትራዊ ብዘይ ኣፈላላይ፣ ገዛ ገዛ እንዳኣተዉ ይወስድዎም ኣለዉ።
ሬድዮ ኤረና ንገለ ኣብ ካርቱም ዝርከቡ ዜጋታትና ረኺባ ኣብ ዝኣከበቶ ሓበሬታ፣ እዚ ብመንግስቲ ሱዳን ዝግበር ዘሎ ግፋ፣ ምስቲ ኣብ መዓስከር ዝደተኛታት ሸገራብ ዘጋጠመ ኩነታት ዝተኣሳሰር ከምዝኾነ ተፈሊጡ።
እዚ ብዘይኣፈላላይ ኣብ ልዕሊ ኤርትራውያን ዝግበር ዘሎ ሰብኣዊ መሰል ዝገሃሰ ግፋ፣ ስለምንታይ ኣብ ንኤርትራውያን ጥራይ ዝጠመተ ምዃኑ ንገዛእ ርእሱ ሕቶ ዘለዓዕል'ኳ እንተኾነ፣ ዜጋታት ኢትዮጵያ በዚ ኩነታት ከይጽለዉ፣ ኤምባሲ ኢትዮጵያ ኣብ ሱዳን ይጣበቐሎም ስለዘሎ ምዃኑ ምንጭታትና ገሊጾም።
ቤት ጽሕፈት ተጸዋዒ ስደተኛታት ውድብ ሕቡራት ሃገራት ኣብ ሱዳን፣ ብምኽንያት ቅነ ልደትን ሓድሽ ዓመትን ዕጹው ስለዝኾነ፣ እቲ ቤት ጽሕፈት ንቡር ስርሑ ክሳብ ዝጅምር፣ ዝኾነ ኤርትራዊ ወረቐት ዘለዎ ይኹን ዘይብሉ፣ ዘየድሊ ምንቅስቓስ ከይገብር፣ ካብ ገዝኡ ክወጽእ ኣገዳሲ ኣብ ዝኾነሉ ከኣ ከቢድ ጥንቃቐ ክገብር፣ እቶም ሬድዮ ኤረና ዝተወከሰቶም ዜጋታት ምሕጽንታ ኣሕሊፎም።
=======================


text:
1ድኅርዙይ እንሆ ኣብ ሰማይ ክፉት ኣፍ ደገ ረአኹ። እቲ ኸም መለኸት ዘጥዕም ቅድም ክዛረበኒ እንተሎ ዘሰማዕኽዎ ድምፂ ድማ ነቲ ብድኅሪ ሕዚ ክኸዉን ዘለዎ ነገር ከርእየካስ ነዓ ናብዙይ ደይብ በለኒ። 2ሽዑ ንሽዑ ኸዓ ብመንፈስ ተመሰጥኩ፤ እንሆ ድማ ኣብ ሰማይ ዙፋን ተቐሪቡ ኣብቲ ዙፋንዉን ሓደ ተቐሚጡ ነበረ። 3እቲ ኣብ ዙፋን ተቐሚጡ ዘነበረ ኸዓ ትርኢቱ ኽቡር እምኒ ኢያሰጲድን ሰርዲኖንን ይመስል ነበረ። ነቲ ዙፋን ድማ መረግድ ዘመስል ቀስተ ደመና ኸቢብዎ ነበረ። 4ኣብ ዙርያ እቲ ዙፋን ከዓ ዕሥራን ኣርባዕተን ዙፋናት ረአኹ። ኣብተን ዙፋናትዉን ፃዕዳ ኽዳዉንቲ ዘተኸድኑ ኣብ ረርእሶም ኣኽሊል ወርቂ ዘደፍኡ ዕሥራን ኣርባዕተን ኣሕሉቕ ተቐሚጦም ረአኹ። 5ካብቲ ዙፋን ከዓ መብረቕን ድምፂ ነጐድጓድን ወፀ። ኣብ ቅድሚ እቲ ዙፋንዉን ሸዉዓተ ናይ ሓዊ መባርህ ይነዱ ነበሩ። ንሳቶም ሸዉዓተ መናፍስቲ እግዚኣብሔር እዮም። 6ኣብ ቅድሚ እቲ ዙፋን ድማ ዘንጸባርቕ መስትያት ዘመስል ባሕሪ ኣሎ። ኣብ ዙርያ እቲ ዙፋን በብመኣዘኑ ብቕድሚቶምን ብድኅሪቶምን ኣዕይንቲ ዘመልኦም ኣርባዕተ እንስሳ ኣለዉ። 7እቲ ቐዳማይ እንስሳ ኣንበሳ ይመስል፤ እቲ ኻልኣይ እንስሳ ብዕራይ ይመስል፤ እቲ ሣልሳይ እንስሳ ኸዓ ናይ ሰብ ዘመስል ገጽ ኣለዎ፤ እቲ ራብዓይ እንስሳ ድማ ዘነፍር ንስሪ ይመስል። 8እቶም ኣርባዕተ እንስሳ ድማ ነፍስ ወከፎም ሸሽዱሽተ ኽንፊ ኣለዎም። ብዙርያኦምን ብዉሽጦምን ኣዕይንቲ ዘመልኦም እዮም፤ ለይትን መዓልትን እንተየቋረጹ ድማ ቅዱስ ቅዱስ ቅዱስ ኲሉ ዘኽእል እግዚኣብሔር ኣምላኽ ዘነበረን ዘሎን ዘመጽእን ካብ ምባል ኣየቋርጹን ነበሩ። 9እቶም እንስሳ ነቲ ኣብ ዙፋን ዘተቐመጠ ንዘለዓለመ ዓለም ሕያዉ ኮይኑ ንዘነብር ክብርን ሞገስን ምስጋናን ክህብዎ እንተለዉ 10እቶም ዕሥራን ኣርባዕተን ኣሕሉቕ ድማ ኣብ ቅድሚ እቲ ኣብ ዙፋን ዘተቐመጠ ፍግም ኢሎም ነቲ ንዘለዓለመ ዓለም ሕያዉ ኮይኑ ዘነብር ሰገዱሉ። ኣኽሊላቶም ኣብ ቅድሚ እቲ ዙፋን ኣንቢሮም ከዓ፦ 11ኦ ጐይታናን ኣምላኽናን! ንስኻ ኽብርን ምስጋናን ሥልጣንን ይግበአካ እዩ። ንዂሉ ንስኻ ፈጠርካዮ፤ ፍቓድካ ስለ ዘኾነ ድማ ተፈጢሩን ህላዌ ረኺቡን ኣሎሞ በሉ።
Copyright
Learn More


text:
ልዕልና ሕጊ ምርግጋፅን ተሓታትነት ምህላውን … ?
ምዕራባዊያን እቲ ሀዚ ዘለዎም ስርዓት ንምህናፅ ዝበቕዑሉ ቐንዲ ምክንያት ዝጸሓፍዎ ሕጊን ስርዓትን ናብ ግብሪ ስለዝተርጎሙ ጥራይ እዩ። እዚ ማለት ካብ ተራ ዜጋ እስካብ መራሒ ሃገር ኣብ ዝወዓልሉ ማዕረ ተሓተትቲ ብምግባርን ናይ ሕጊ ልዕልና ብምርግጋፅን እዩ። ኣብ ቐረባ ዓመታት ስራሕ ናበዝሐና ብዝብል ዒባራ ምኽንያት ናይ ገዛ ሰራሕተኛ ዝቖፀሩ ሰለስተ ሚኒስትራት ሀገራ ስዊድን ብናይ ውልቀ ጋዜጣ ምስተጋለፁ ዝምልከቶም ኣካላት እቲ ጉዳይ መርሚሮምዎ ሓቂ ኾይኑ ተረኺቡ። ናይ ገዛ ሰራሕተኛ ምቑፃር ባሪያ ምውናን ማለት እዩ ዘስምዕ ናይዛ ሃገር ሕጊ ብምጥሓስ ኣብ መራኸቢ ሓፋሽ ቐሪቦም ኣሚኖም ካብ ስልጣኖም ወሪዶም። ኣብዚ ቐረባውን ንሓላዊኣ ዘይኽፈሎ ደሞዝ ከምዝኽፈሎ ኣምሲላ ዝፈረመት ናይዛ ሃገር ሚኒስተር ካብ ስርሓ ንኽትለቅቕ ተገዲዳ እያ።
ኣብ ብዙሓት ምዕራባዊያን ሃገራት ዘለዉ ዓበይቲን ኣናእሸትይን ሹመኛታት ብሓላፍነት ዝመርሑዎ ቤት ፅሕፈት መንግስቲን ናይ ውልቀ ትካላትን ፋብሪካታትን ኣብ ጥፍኣት ኣብ ዝርከብ እዋን ላዕለዎት መራሕቲ ናይቲ ቤት ፅሕፈት ኣብ መራኸቢ ሓፋሽ ወጺኦም ይቕሬታ ብምሕታት ካብ ሓላፍነቶም ዝወርድሉ/ዝለቅሉ ኩነታት ምርኣይ ልሙድ እዩ። ተራ ዜጋታት እውን ካብ ናይ እግረኛ፣ ብሽክለታን መኪና መገዲ ምኽባር ጀሚሩ እስካብ ኣብ ዝሰርሕሉ ቦታ ዘሎ ሕጊ ንኸይጥሕሱ ዝከኣሎም ይፍትኑ። ትሕተ ዕድመ ዝኾኑ ካብ ዱካንን እንዳ መስተን ቢራን ሽጋራን ንምግዛእ ኣብ ዝፍትንሉ እዋን በዓል ዱካን ምእንቲ ዕዳግኡ ኢሉ ኣይሸይጥን። መለለዪ መንነቶም ብምርኣይ ዕድሚኦም ተዘይኣረጋጊፅም ኣይሸጡሎምን። ሕጊ ኣብ ዝጠሓስ እዋን ፈፂሙ ዘይሕለፍ ጉዳይ ይኸውን።
ዘይምዕዳል ኮይኑ ንሕና ከም ሕብረተሰብን ከም መንግስቲን ኣብዚ ኣይበፃሕናን። ሹመኛ ኣብ ሓደ ርኡይ ጥፍኣት ይፍፅም ሓጥ እንተበለ ናብ ካሊእ ሓላፍነት ይዛወር። ኣብ ልዕሊኡ ዝተወሰደ ስጉምቲ ስለዘየለ ተመሳሳሊ ጥፍኣት ካብ ምፍፃም ዝእግዶ ነገር የለን። ነብሶም ይምሓሮም ኣቦይ ዜናዊ ኣስረስ “ኣብ ሓደ ወረዳ ምስራቑ ዝተረጋገፀን ህዝቢ ዘበሳበሰን ሹመኛ ኣብ ክንዲ ንቤት ፍርዲ ናብ ካሊእ ወረዳ ወሲድካ ዝሽየመሉ ዓዲ ኢና ዘለና” ክብሉ ኣብ ሕምቀት ስርዓትና ዘለዎም መረረት ምግላፆም ይዝከር። ሓቆም እዮም ነይሮም። ኣብዚ ቐረባ ካብ መንግስቲ ከምዝሰማዕናዮ ድማ ኣብ ቀይዲ ፖሊስ ኮይኑ ንቤት ፍርዲ ዝኸይድ ዝነበረ ሰብ ብሕጊ መኽበርቲ ፍቓድ ተዋሂቡዎ መኪና ናዘውረ (ተዘይፈቕድሉ ኣይምዘወረን) ሰብ ገጪዩ/ቐቲሉ ኣብ ቁፅፅር ውዒሉ ተባሂሉ። ድርብ ጥሕሰት ሕጊ! እዚ ኣብ ትግራይን ኣብ መላእ ሃገርን ብተደጋጋሚ ንሪኦ ሓቂ እዩ።
ካሊእስ ይትረፍዋ ብዓቢይኡ ደቂ ጋምቤላ ዜጋታትና ካብ ጎረቤት ሃገር ብዝመጽኡ ጎሳ ልዕሊ 200 ክቕተሉ ልዕሊ 100 ድማ ክጭወዩ እንተለዉ ሓላፍነት ዝወሰደ ሓደ ኣካል ኣይሰማዕናን። መንግስቲውን ሓላፍነት ዝወስድ ኣካል ኣሎ ኣይበለናን። በቢኸባቢኡ ዝፍፀሙ ጥፍኣታትን ናይ ሕጊ ጥሕሰትን ኣመልኪቱ ሓላፍነት ዝወስድ ኣካል የለን። ዕድለኛ እንተኾይኑ ናብ ዜና ይወጽእ ሓደ ሰሙን ይዝረበሉ ፣ እቲ ዜና ኣብ ዝበዝሕ ኣብ መንግስቲ ፀቕቲ ይፈጥር፣ መንግስቲውን ኣብ ክንዲ ሓላፍነት ምስካም ሓላፍነቱ ናብ ካሊእ ኣካላት የሕልፍ ወይ ድማ ልሙድ ማስተባቢያ ይህብ ድሕሪኡ Business as usual ይቕፅል።
ገለ ንጋምቤላን ኸባቢኡን ዘይፈልጡ የዋሃት ወገናትና “እሞ መንግስቲ በቢኪሎሜትሩ ወታደር ዘይተቐመጠ ድዩ?” ክብሉ በተደጋጋሚ ኣብዚ ማሕበራዊ ሚዲያታት ኣንቢበ ነይረ። እቲ ክስመረሉ ዘለዎ ጉዳይ ጋምቤላን ኸባቢኡን ካብ ውሽጥን ካብ ደገን ብዝፍልፍል ሽግር ንነዊሕ እዋን ኣብ ናይ ፀጥታ ቕልውላው ዝፀንሐን ዘሎን ክልል እዩ። ብስሩውን ሃገራዊ ስግኣት ዝኸውን ኩነታት ዘለዎ ኸባቢ እዩ። ብምዃኑ ድማ ካብ ክልል እስካብ ፌደራል ዘለዉ ዝምልከቶም ኣካትላ (ናይ ፀጥታን፣ ፖሊስን፣ መከላከያን ካልኦትን) ንቲ ኣፍቲ ክልልን ኸባቢኡን ዘሎ ኩነታት ዝምጥን ስራሕ ክሰርሑ ነይሩዎም። ዝምጥን ስራሕ ስለዘይሰርሑ ግና ናይ ደገ ሓይሊታት ምስ ሙሉእ ዕጥቆምን ሰራዊቶምን ዶብ ጢሒሶም ኣብ ውሽጢ ሃገርና ነዊሕ ብምእታው ብዋጋ ዘይግመት ጥፍኣት ኣጥፊኦም ከይዶም። ንዚ ኢና ተሓታቲ ኣካል ክህሉ ኣለዎ ንብል ዘለና።
እወ ሓቂ እዩ ልዕልና ሕጊን ተሓታቲነትን ኣብ ሃገርና ዘይምህላዉ እቲ ቐንዲ ሽግር ድሕረ ባይታ ሕብረተሰብናን ሒዝናዮ ንጉዓዝ ዘለና ድሑር ዝንባለታትን ክኸውን እንተሎ፣ እቲ መንግስቲን መንግስታዊ መሓውራት ዝቆፃፀር ሓይሊን ድማ ካፍቲ ድሕረት እዚ ነፃ ዘይኮነ ሓይሊ ስለዝኾነ ናይ ሕጊ ልዕልና ካብ ኣፍ ሓሊፉ ኣብ ግብሪ ንምውዓል ዓቐበት ኮይኑዎ ንርኢ። ሓደ ሓደ እዋን ስጉምቲ ኣይውሰድን ማለት ኣይኮነን። ግን ከም ባህሊ ንምስራፅ ኣይተኽኣለን። መንግስቲን ሹመኛታቱን በቢደረጅኡ ዘለዎም ስልጣን ተጠቒሞም ልዕልና ሕጊ ኣብ ዘይኽብርሉን ጥፍኣት ኣብ ዝፍፅሙሉን ኩነታት ኮይንካ ድማ ተራ ዜጋታት ሕጊ ከኽብሩ እዮም ኢልካ ኣይትፅበን። ከምዚ ኢልካ ድማ ንዜጋታት ዝምቹ ስርዓት ዘለዋ ሃገር ምምስራት ስለዘይከኣል ሕላፍነት ተሰኪሙ ዘሎ መንግስቲ እዚ ጉዳይ ካብ ዝኾነ ኣጀንዳ ንላዕሊ ሪኡ ናብ ተግባራዊነት ክኣቱ ኣለዎ።
ልዕልና ሕጊን ተሓታቲነትን ዘይብሉ ስርዓት ንቕድሚት ክስጉም ይሽገር እዩ። ልዕልና ሕጊን ተሓታቲነትን ኣብ ዝህሉ ድማ ብስልጣን ምብዕላግ ትርጉም ብዘለዎ መጠን ይቕንስ፣ ክራይ ኣካብነትን ግዕዝይናን ቦታ ይስእን፣ ግልፅነት ይነግስ፣ መንግስቲ ዝሓዞም ናይ ልምዓት ኣጀንዳታት ይሰልጡ፣ ህዝቢ ዝደሊዮ ስርዓትን ልምዓትን ይገሃድ፣ ከም ውጺኢቱ ድማ ኣብ ሃገርና ሰላምን ርግዓት ይፍጠር። ኣብዚ እንተበፂሕና ድማ ካብ ደገ ዝመፅእ ስግኣት ይቕንስ፣ ተሰማዒነት ሃገርና ይውስኽ፣ ኣብ ቅድሚ እቶም ቀረባን ሩሑቕን ዘለዉ ሃገራታን ህዝቢታትን ክብሪ ዘለዋን እጃማ ትገብርን ሃገር ንውንን።
ልዕልና ሕጊን ተሓታቲነትን ብዘይ ስልጣን ኣፈላላይ ይንገስ!
ሰናይ ትምኒት ንሃገረይ!
*********


text:
ትምህርቲ 4
ናይ የሆዋ መሰኻኽር ከመይ ዝበሉ ሰባት እዮም፧
ንሓያሎ ዓመታት፡ ናይ የሆዋ መሰኻኽር እተፈላለየ ትርጕማት መጽሓፍ ቅዱስ ተጠቒሞምን ሓቲሞምን ዘርጊሖምን እዮም። ድሕሪ ግዜ ግና፡ ንሰባት፡ “ልክዕ ፍልጠት ሓቂ” ኺመሃሩ ብዝያዳ ኺሕግዞም ዚኽእል ሓድሽ ትርጕም መጽሓፍ ቅዱስ ምድላው ኣገዳሲ ምዃኑ ተገንዚብና ኢና፣ እዚ ድማ ምስ ፍቓድ ኣምላኽ ዚሰማማዕ እዩ። (1 ጢሞቴዎስ 2:3, 4) ስለዚ፡ ብ1950፡ ገለ ኽፋል እቲ ትርጕም ሓዳስ ዓለም ዚብሃል ብዘመናዊ ቛንቋ እተዳለወ መጽሓፍ ቅዱስ ከነውጽእ ጀሚርና። እዚ መጽሓፍ ቅዱስ እዚ፡ ብልዕሊ 120 ቋንቋታት ብትኽክልን ብልክዕን ተተርጒሙ ኣሎ።
ንምርዳኡ ቐሊል ዝዀነ መጽሓፍ ቅዱስ ኣድለየ። ቋንቋ በብግዜኡ ይቕየር እዩ፣ ሓያሎ ትርጕማት ከኣ፡ ንምርዳኡ ኣጸጋሚ ዝዀነ ዘይፍለጥ ወይ ብሉይ ቃላት ሒዙ ኣሎ። ዝያዳ ልክዕነት ዘለዎን ምስቲ በዅሪ ጽሑፍ ዚቀራረብን ጥንታዊ ኢደ ጽሑፋት ስለ እተረኽበ እውን፡ ብዛዕባ እቲ ብግዜ መጽሓፍ ቅዱስ ዝነበረ ቛንቋታት እብራይስጥን ኣረማይስጥን ግሪኽኛን ዝሓሸ ግንዛበ ኺርከብ ተኻኢሉ እዩ።
ንቓል ኣምላኽ ብልክዕ ዜመሓላልፍ ትርጕም ኣድለየ። ተርጐምቲ መጽሓፍ ቅዱስ፡ ነቲ ብመንፈስ ኣምላኽ እተጻሕፈ ቓላት ከም ድላዮም ኣብ ክንዲ ዚትርጕምዎ፡ ነቲ በዅሪ ጽሑፋት ብልክዕ ዜመሓላልፍ ገይሮም ኪትርጕምዎ ኣለዎም። ይኹን እምበር፡ መብዛሕትኡ ትርጕማት፡ ነቲ የሆዋ ዚብል ስም ኣምላኽ ኣብ ቅዱሳት ጽሑፋት ኣይተጠቕመሉን።
ነቲ ደራሲኡ ውዳሰ ዜምጽእ መጽሓፍ ቅዱስ ኣድለየ። (2 ሳሙኤል 23:2) ትርጕም ሓዳስ ዓለም፡ ነቲ ኣብ ናይ ጥንቲ ኢደ ጽሑፋት መጽሓፍ ቅዱስ 7,000 ሳዕ ኣቢሉ ዚርከብ የሆዋ ዚብል ስም ኣምላኽ ናብ ቦታኡ መሊስዎ ኣሎ፣ ሓደ ኣብነት ካብዚ ኢደ ጽሑፋት እዚ ኣብ ታሕቲ ኺርአ ይከኣል እዩ። (ራእይ 4:11) እዚ ንዓመታት ብርቱዕ ጻዕሪ እተገብረሉ መጽሓፍ ቅዱስ እዚ፡ ንኸተንብቦ ባህ ዜብልን ንሓሳብ ኣምላኽ ብንጹር ዜመሓላልፍን እዩ። ብቛንቋኻ ትርጕም ሓዳስ ዓለም ዘሎካ ይኹን ኣይኹን ብዘየገድስ፡ መዓልታዊ ቓል የሆዋ ናይ ምንባብ ጽቡቕ ልማድ ኪህልወካ ነተባብዓካ።—እያሱ 1:8፣ መዝሙር 1:2, 3።
ሓድሽ ትርጕም መጽሓፍ ቅዱስ ከነዳሉ ዘድለየ ስለምንታይ እዩ፧
ፍቓድ ኣምላኽ ኪፈልጥ ዚደሊ ዘበለ መዓልታዊ እንታይ ኪገብር ኣለዎ፧
ብዝያዳ ፍለጥ
መጽሓፍ ቅዱስ—ትርጉም ሓዳስ ዓለም
ንትሕዝቶ ትርጉም ሓዳስ ዓለም መርምሮ። ነዚ መጽሓፍ ቅዱስ እዚ፡ ብቐሊሉ ኸተንብቦን ክትርድኦን ትኽእል ኢኻ።
እቲ ኣምላኽ ዝሃበና መጽሓፍ ቅዱስ
መጽሓፍ ቅዱስ ብሕታዊ ጸገማትካ ኽትዋጽኣሉ ኺሕግዘካ ዚኽእል ብኸመይ እዩ፧ ነቲ ኣብኡ ተመዝጊቡ ዘሎ ትንቢታት ክትኣምኖ እትኽእል ስለምንታይ ኢኻ፧


text:
ገበር | ክትጽሊ ይግብኣካ ድዩ፧
ሰባት ስለምንታይ ይጽልዩ፧
ኵሉ ሳዕ ትጽሊ ዲኻ፧ ብዙሓት ሰባት፡ እንተላይ ገሊኦም ኢዘሀራውያን ይጽልዩ እዮም። ሰባት ዚጽልዩ ስለምንታይ እዮም፧ ኣብ ፈረንሳ ብዝቐረበ ጸብጻብ መሰረት፡ ካብ ዜጋታት ፈረንሳ፡ ፍርቆም፡ “ጽቡቕ ንኺስምዖም” ኢሎም እዮም ዚጽልዩ ወይ ሓድሓደ ግዜ ዜስተንትኑ። እወ፡ ከም መብዛሕትኦም ኤውሮጳውያን፡ ንኣምልኾ ኢሎም ዘይኰነስ፡ “ህድኣት ንኺረኽቡ” ኢሎም እዮም ዚጽልዩ። በቲ ሓደ ሸነኽ ከኣ፡ ገሊኦም ኣመንቲ፡ ቅልጡፍ መልሲ ኺውሃቦም ብምጽባይ፡ ኪሽገሩ ኸለዉ ጥራይ እዮም ዚጽልዩ።—ኢሳይያስ 26:16።
ንስኻኸ ብብሕትኻ ኸመይ ኢኻ፧ ንጸሎት፡ ሓሳባትካ ንኸተህድእ ዚሕግዘካ መገዲ ጌርካ ጥራይ ዲኻ እትርእዮ፧ ብኣምላኽ ትኣምን እንተ ዄንካ፡ ንጸሎት፡ ኣብ ህይወትካ ጽልዋ ኸም ዘለዎ ጌርካ ትርእዮ ዲኻ፧ ወይስ ጸሎትካ ዘይምለስ ኰይኑ እዩ ዚስምዓካ፧ መጽሓፍ ቅዱስ ንጸሎት፡ ከም ሓደ ጽቡቕ ንኺስምዓካ ዚሕግዝ ዓይነት ሕክምና ጌርካ ንኽትርእዮ ዘይኰነስ፡ ናብ ኣምላኽ ንኽትቀርብ ዚሕግዘካ ጽቡቕ መገዲ ጌርካ ንኽትርእዮ ኺሕግዝካ ይኽእል እዩ።


text:
1እምበኣር ንዂሉ ኽፍኣትን ምትላልን ግብዝናን ቅንእን ሓሜትን ኣወግዱ። 2- 3እግዚኣብሔር ሕያዋይ ምዃኑ ጥዒምኩም እንተዄንኩም ብእኡ ምእንቲ ኽትዓብዩ ከምቶም ሕዚ ዝተወለዱ ሕፃናት ነቲ ጽሩይ መንፈሳዊ ጸባ በሃጉ። 4ናብቲ ብሰብ ዝተንዓቐ ብኣምላኽ ግና ኅሩይን ክቡርን ዝኾነ ሕያው እምኒ ናብ ጐይታ ኢየሱስ ቅረቡ። 5ንስኻትኩምውን ቅዱሳን ካህናት ኴንኩም ነቲ ብኢየሱስ ክርስቶስ ኣብ እግዚኣብሔር ቅቡል ዝኾነ መንፈሳዊ መሥዋዕቲ ምእንቲ ኽተቕርቡ ከም ሕያዋን ኣእማን ኴንኩም ኣብ መንፈሳዊ ቤት ተሓነጹ። 6ቅዱስ መጽሓፍ ከም ዝብል፦ እንሆ ኣብ ጽዮን ኅሩይን ክቡርን እምኒ መኣዝን አንብር አለኹ፤ እቲ ብእኡ ዝኣምን ከዓ ኣይኃፍርን እዩ። 7እምበኣር ንእትኣምኑ ንኣኻትኩም ክቡር እዩ። ነቶም ዘይኣምኑ ግና እቲ ነደቕቲ ዝነዓቕዎ እምኒ ንሱ ርእሲ መኣዝን ኮነ 8ከምኡውን፦ እምኒ መዐንቀፍን ኣንደልሂጹ ዘውድቕ ኰዂሕን እዩ። ነቲ ቓል ብዘይምእዛዞም ወደቑ፤ ነዙይ ከዓ ምዱባት ነበሩ። 9ንስኻትኩም ግና ናይቲ ኻብ ጸልማት ናብቲ ዘገርም ብርሃኑ ዝጸውዐኩም ዘደንቕ ሥራሕ እግዚኣብሔር ምእንቲ ኽትነግሩ ዝመረጸኩም ኅሩይ ወለዶ ናይ ንጉሥ ካህናት እግዚኣብሔር ናቱ ዝገበረኩም ቅዱስ ሕዝቢ ኢኹም። 10ንስኻትኩም ቀደም ሕዝቡ ኣይነበርኩምን፤ ሕዚ ግና ሕዝቢ እግዚኣብሔር ኢኹም፤ ቀደም ምሕረት ኣይረኸብኩምን፤ ሕዚ ግና ምሕረት ረኺብኩም ኢኹም። 11ኣቱም ፍቑራተይ! ኣጋይሽን ስደተኛታትን ስለ ዝኾንኩም ካብቲ ምስ ነፍሲ ዝዋጋእ ሥጋዊ ፍትወት ረሓቑ እናበልኩ እመኽረኩም ኣለኹ። 12እቶም ከም ገበርቲ እከይ ገይሮም ዝሓምዩኹም ዘለዉ ንሠናይ ግብርኹም ርእዮም በታ እግዚኣብሔር ዝሕውጸላ መዓልቲ ንእግዚኣብሔር ምእንቲ ኸመስግንዎ ኣብ ማእኸል ኣሕዛብ ኣካይዳኹም ኣጸብቑ። 13ምእንቲ እግዚኣብሔር ኢልኩም ንሰብ ሥልጣን ኲሎም ተገዝእዎም፤ ነቲ ዝለዓለ ሥልጣን ዘለዎ ንጉሥ ኮነ 14ንሹመኛታትውን ተኣዘዙ፤ ንገበርቲ እከይ ክቐጽዑ ንገበርቲ ሠናይ ድማ ኽንእዱ ካብኡ ዝተልኣኹ እዮምሞ። 15ሠናይ እናገበርኩም ናይ ዓያሹ ኸንቱ ዘረባ ስቕ ክተብሉ ፍቓድ እግዚኣብሔር እዩሞ። 16ከም ኣገልገልቲ እግዚኣብሔር ብሓርነት ንበሩ እምበር ነቲ ሓርነትስ መጐልበቢ ኽፍኣት ኣይትግበርዎ። 17ንዂሉ ሰብ ኣኽብሩ፤ ፍቕሪ ኣኅዋት የሃሉኹም፤ ንእግዚኣብሔር ፍርኁዎ፤ ንንጉሥውን ኣኽብርዎ። 18ኣቱም ግዙኣት ነቶም ሕያዎትን ርኅሩኃትን ጐይቶትኩም ጥራሕ ዘይኮነስ ነቶም ክፉኣትውን እንተይተረፈ ብዂሉ ኽብሪ ተኣዘዝዎም። 19ሓደኳ ተዓሚፁ እንተሎ ምእንቲ እግዚኣብሔር ኢሉ እንተ ተዓገሠ ዝነኣድ ንሱ እዩ። 20እናበደልኩም መቕጻዕቲ እንተተዓገሥኩም እንታይ ናእዳ ኣለኩም? ሠናይ እናገበርኩም መከራ እንተተዓገሥኩም ግና ኣብ እግዚኣብሔር ዘንእደኩም እዙይ እዩ። 21ንስኻትኩምውን ነዙይ ኢኹም ዝተጸዋዕኹም፤ ክርስቶስ ድማ ኣሰሩ ምእንቲ ኽትስዕቡ ኢሉ ምእንታኻትኩም መከራ ተቐበለ፤ ኣርኣያውን ኃደገልኩም። 22 ንሱ ኃጢኣት ኣይገበረን፤ ሓሰትውን ኣብ ኣፉ ኣይተረኽበን። 23ምስ ጸረፍዎ መሊሱ ኣይጸረፈን፤ መከራ እንተጽንዑ ሉ ኸዓ ነቲ ብቕንዕና ዝፈርድ እግዚኣብሔር ደኣ ነገሩ ኣኀሊፉ ሃበ እምበር ኣየፈራረኀን። 24ካብ ኃጢኣት ርኂቕና ብጽድቂ ምእንቲ ኽንነብር ንሱ ባዕሉ ንኃጢኣትና በቲ ኣብ መስቀል ዝተሰቕለ ሰብነቱ ፆሮ። ብቝስሉ ኢኹም ዝኃወኹም። 25ከም ዝጠፍኡ ኣባጊዕ ኸርተት ትብሉ ነይርኩም፤ ሕዚ ግና ናብቲ ጓሳኹምን ሓላው ነፍስኹምን ተመሊስኩም ኣለኹም።
Copyright
Learn More


text:
መጽሓፍ ቅዱስ፡ ህይወት ሰባት ይቕይር
ንደቂ ኣንስትዮን ንርእሰይን ምኽባር ተማሂረ
ዓመተ ልደት፦ 1960
መበቈል ሃገር፦ ፈረንሳ
ታሪኽ፦ ዓማጽን ውሉፍ ሓሽሽን ንደቂ ኣንስትዮ ዚንዕቕን
ሕሉፍ ህይወተይ፦
ኣብ ሙልሃውስ፡ ሰሜናዊ ምብራቕ ፈረንሳ፡ ብዓመጻ ኣብ ዚፍለጥ ሸቃሎ ዚነብሩሉ ቦታ እየ ተወሊደ። ካብቲ ኻብ ግዜ ቝልዕነተይ ትዝ ዝብለኒ ነገር፡ እቲ ኣብ መንጎ እቶም ኣብቲ ኸባቢ ዝነበሩ ስድራ ቤታት ዚግበር ዝነበረ ባእሲ እዩ። ኣብ ስድራ ቤትና፡ ደቂ ኣንስትዮ ይንዓቓ እየን ነይረን፣ ስለዚ፡ ሰብኡት ሳሕቲ እንተ ዘይኰይኑ፡ ምኽሪ ኣይሓትትወንን እዮም ነይሮም። ጓል ኣንስተይቲ ኣብ ክሽነ ተዓጽያ ንሰብኡትን ንቘልዑን ክትከናኸን ከም ዘለዋ እዩ ተነጊሩኒ።
ቍልዕነተይ ቀሊል ኣይነበረን። ወዲ ዓሰርተ ምስ ኰንኩ፡ ኣቦይ ብሰንኪ ወልፊ ኣልኮላዊ መስተ ሞተ። ድሕሪ ሓሙሽተ ዓመት፡ ሓደ ዓብዪ ሓወይ ርእሱ ቐተለ። በታ ዓመት እቲኣ ኸኣ፡ ኣብ ሞንጎ ስድራ ቤታት ብዝነበረ ጽልኢ፡ ሰብ ኪቕተል ከሎ ምስ ረኣኹ፡ ብዙሕ እዩ ኣሰምቢዱኒ። ኣባላት ስድራ ቤትና፡ ከመይ ገይረ ኻራሩን ሸጓጕጥን ክጥቀም ከም ዝኽእል ኣርእዮምኒ እዮም፣ ንባእሲ ድሕር ክብል ከም ዘይብለይ እውን ምሂሮምኒ እዮም። ሰላም ዝሰኣንኩ መንእሰይ ብምንባረይ፡ ንነብሰይ ብውቃጦ ኽመልኦን ብዙሕ ክሰትን ጀመርኩ።
ወዲ 16 ዓመት ኣብ ዝነበርኩሉ እዋን፡ መዓልቲ መዓልቲ ኻብ 10 ኽሳዕ 15 ጥርሙዝ ቢራ እሰቲ ነበርኩ፣ ነዊሕ ከይጸናሕኩ ድማ ሓሽሽ ክወስድ ጀመርኩ። ነዚ ወልፍታተይ ዜድሊ ገንዘብ ንምርካብ ከኣ፡ እተጓሕፈ ሓጻውን እሸይጥን እሰርቕን ነበርኩ። ወዲ 17 ምስ ኰንኩ፡ ተኣሲረ ነበርኩ። ብሰንኪ ስርቅን ዓመጻን፡ ብድምር 18 ሳዕ ተፈሪዱኒ እዩ።
ኣብ መጀመርታ 20ታት ዕድመይ፡ ኵነታተይ እናገደደ ኸደ። ኣብ መዓልቲ ኽሳዕ 20 ሽጋራ ማሪዋና አትክኽ ነበርኩ፣ ሄሮይንን ካልእ ዓይነት ሓሽሽን እውን እወስድ ነበርኩ። ብተደጋጋሚ ብሰንኪ ብዝሒ ሓሽሽ ጥቓ ሞት ቀሪበ ነይረ እየ። ሓሽሽ ክሸይጥ እውን ብምጅማረይ፡ ወትሩ ኻራሩን ሸጓጕጥን ተዓጢቐ እመላለስ ነበርኩ። ሓደ ግዜ፡ ንሓደ ሰብኣይ ተኰስኩሉ፣ ብኣጋጣሚ ግና እታ ጥይት ኣብቲ ኣብ ቍልፉ ዘሎ መቘለፊ ወቒዓ ነጠረት። ወዲ 24 ምስ ኰንኩ፡ ኣደይ ሞተት፣ ቍጥዓይ ድማ እናገደደ ኸደ። ብኣይ ዝፈርሁ ኣጋር፡ ብማዕዶ ርእዮምኒ መገዶም ይቕይሩ ነበሩ። ብዙሕ ሳዕ እብኣስ ብምንባረይ፡ ቀዳመ ሰንበት ወይ ኣብ መደበር ፖሊስ ወይ ኣብ ሆስፒታል ዝቘሰለ ኣካለይ ክስፈ እየ ዘሕልፎ ነይረ።
ወዲ 28 ምስ ኰንኩ፡ ተመርዓኹ። ከም እትግምትዎ፡ ንሰበይተይ ብኣኽብሮት ኣይኰንኩን ዝሓዛ ነይረ። እጸርፋን እወቕዓን ነይረ እየ። ከም ሰብ ሓዳር ብሓንሳእ ኴንና ዋላ ሓንቲ ነገር ኣይንገብርን ኢና ኔርና። እተሰርቀ ስልማታት እንተ ኣምጺአላ እኹል ኰይኑ እዩ ዚስምዓኒ ነይሩ። ድሕሪኡ ግና ሓደ ዘይተጸበኽዎ ነገር ኰነ። ሰበይተይ ምስ ናይ የሆዋ መሰኻኽር ኰይና መጽሓፍ ቅዱስ ከተጽንዕ ጀመረት። ድሕሪ እቲ ናይ መጀመርታ መጽናዕታ፡ ሽጋራ ምትካኽን እተሰርቀ ገንዘብ ምቕባልን ሓደገት፣ ነቲ ስልማታ እውን መለሰትለይ። በዚ፡ ኣዝየ ተቘጣዕኩ። መጽናዕቲ መጽሓፍ ቅዱስ ከይትገብር እጻረራ ነበርኩ፣ ሽጋራ እናኣትከኽኩ ኸኣ፡ ነቲ ትኩ ኣብ ገጻ ኡፍ እብሎ ነበርኩ። ኣብ ኵሎም ጐረባብትና እውን መላገጺ እገብራ ነበርኩ።
ሓደ ምሸት፡ ሰኺረ ኸለኹ፡ ንኣፓርታማና ብሓዊ ኣንደድክዎ። ሰበይተይ ግና ንዓይን ነታ ሓሙሽተ ዓመት ዝዕድሚኣ ጓልናን ካብ ሓዊ ኣድሓነትና። ስኽራነይ ምስ ሓደገኒ፡ በቲ ዝገበርክዎ ነገር ተጣዓስኩ። ብውሽጠይ፡ ኣምላኽ ከቶ ይቕረ ኸም ዘይብለለይ ተሰምዓኒ። ሓደ ግዜ፡ ሓደ ቐሺ፡ እኩያት ናብ ገሃነም እሳት ከም ዚኣትዉ እተዛረቦ ነገር ትዝ በለኒ። እቲ ዚሕክመኒ ዝነበረ ሓኪም ኣእምሮ እኳ፡ “ንዓኻስ ኣኺሉኻ እዩ! ክትጥዒ ማለት ዘበት እዩ” በለኒ።
መጽሓፍ ቅዱስ ንህይወተይ ዝቐየረሉ መገዲ፦
ድሕሪ እቲ ባርዕ፡ ምስ ወለዲ ሰበይተይ ተጸጋዕና። ናይ የሆዋ መሰኻኽር ንሰበይተይ ኪበጽሕዋ ምስ መጹ፡ “ኣምላኽ ንዅሉ ሓጢኣተይ ይቕረ ኺብለለይ ይኽእል ድዩ፧” ኢለ ሓተትክዎም። ንሳቶም ከኣ ኣብ መጽሓፍ ቅዱስ ገንጺሎም፡ 1 ቈረንቶስ 6:9-11 ኣርኣዩኒ። እታ ጥቕሲ እቲኣ፡ ኣምላኽ ዚዅንኖ ተግባራት እያ እትዝርዝር፣ ኣስዕብ ኣቢላ ግና፡ “ገሌኻትኩም ከኣ ከማታቶም ኔርኩም ኢኹም” ትብል። እዘን ቃላት እዚአን፡ ለውጢ ኺግበር ከም ዚከኣል ኣረጋገጻለይ። ድሕሪኡ፡ እቶም ናይ የሆዋ መሰኻኽር፡ 1 ዮሃንስ 4:8 ኣርእዮም ኣምላኽ ከም ዜፍቅረኒ ኣረጋገጹለይ። በዚ ስለ እተተባብዕኩ፡ ኣብ ሰሙን ክልተ ሳዕ ምሳታቶም መጽናዕቲ መጽሓፍ ቅዱስ ክገብር ሓተትክዎም፣ ኣብ ክርስትያናዊ ኣኼባታቶም ድማ ክእከብ ጀመርኩ። ኣዘውቲረ እውን ናብ የሆዋ እጽሊ ነበርኩ።
ኣብ ውሽጢ ወርሒ፡ ሓሽሽን ኣልኮላዊ መስተን ክሓድግ ወሰንኩ። ነዊሕ ከይጸንሐ ኸኣ ኣብ ሰብነተይ ውግእ ከም እተወልዐ ተሰምዓኒ። ወልፈይ ስለ ዘቋረጽክዎ፡ ሕማቕ ሃተፍተፍን ቃንዛ ርእስን ምዅምታር ጭዋዳታትን ካልእ ስቓይን ነበረኒ። እዚ ኪኸውን ከሎ ግና፡ የሆዋ ብኢደይ ሒዙ የበርትዓኒ ኸም ዘሎ ይስምዓኒ ነበረ። ከምቲ ንሃዋርያ ጳውሎስ እተሰምዖ እዩ ተሰሚዑኒ። ጳውሎስ ብዛዕባ እቲ ኻብ ኣምላኽ ዝረኸቦ ሓገዝ፡ “በቲ ሓይሊ ዚህበኒ ንዅሉ እኽእሎ እየ” ኢሉ እዩ። (ፊልጲ 4:13) ድሕሪ ግዜ፡ ሽግራ ምትካኽ እውን ከቋርጾ ኽኢለ እየ።—2 ቈረንቶስ 7:1።
መጽሓፍ ቅዱስ ንህይወተይ ክቈጻጸር ኣብ ርእሲ ምሕጋዙ፡ ንናብራ ስድራ ቤትና ኸም ዚመሓየሽ እውን ገይሩ እዩ። ንሰበይተይ ዝነበረኒ ኣረኣእያ ተቐዪሩ እዩ። ብዝያዳ ከኽብራን “በጃኺ” ወይ “የቐንየለይ” ክብላን እውን ጀሚረ እየ። ንጓለይ እውን ናይ ሓቂ ኣቦ ክዀና ኽኢለ እየ። ንሓደ ዓመት መጽሓፍ ቅዱስ ድሕሪ ምጽናዐይ፡ ኣብነት ሰበይተይ ብምስዓብ፡ ህይወተይ ንየሆዋ ወፍየ ተጠመቕኩ።
ዝረኸብክዎ ጥቕሚ፦
ስርዓታት መጽሓፍ ቅዱስ ንህይወተይ ከም ዘድሓና እኣምን እየ። እንተ ብሓሽሽ ወይ ብባእሲ ናይ ሙማት ዕድለይ ሰፊሕ ምንባሩ፡ ናይ የሆዋ መሰኻኽር ዘይኰኑ ኣባላት ቤተ ሰበይ እኳ ይኣምኑሉ እዮም።
ናብራ ስድራ ቤተይ ድማ በቲ ኸም ሰብኣይን ኣቦን መጠን ዘሎኒ ሓላፍነታት ዚሕብር ትምህርታት መጽሓፍ ቅዱስ ምሉእ ብምሉእ ተቐዪሩ እዩ። (ኤፌሶን 5:25፣ 6:4) ሕጂ፡ ብስድራ ቤት ሓቢርና እንገብሮ ነገራት ኣሎና። ንሰበይተይ ኣብ ክሽነ ዓጽየያ ኣብ ክንዲ እትነብር፡ ኣብቲ ኸም ናይ ምሉእ ግዜ ወንጌላዊት መጠን እትገብሮ ንጥፈታት ተሓጒሰ እድግፋ ኣለኹ። ንሳ እውን ኣብቲ ኣነ ሽማግለ ጉባኤ ዀይነ ዝዓይዮ ዕዮ ተሓጒሳ ትድግፈኒ እያ።
የሆዋ ኣምላኽ ዘርኣየኒ ፍቕርን ምሕረትን ንህይወተይ ኣጸቢቑ ተንክይዎ እዩ። ብዛዕባ ባህርያቱ ነቶም ተስፋ ዘይብሎም ዚብሃሉ ሰባት ናይ ምንጋር ሓያል ባህጊ ኣሎኒ፣ ከመይሲ፡ ኣነ እውን ተስፋ ዘይብለይ ጌርካ እየ ዝርአ ነይረ። መጽሓፍ ቅዱስ ንዝዀነ ይኹን ሰብ ንጹህን ዕላማ ዘለዎን ህይወት ምእንቲ ኺህልዎ ናይ ምሕጋዝ ሓይሊ ኣለዎ። መጽሓፍ ቅዱስ ንኻልኦት ሰባት፡ ማለት ንደቂ ተባዕትዮ ዀነ ንደቂ ኣንስትዮ ብዘይ ኣፈላላይ ክፈቱን ከኽብርን ጥራይ ዘይኰነስ፡ ንገዛእ ርእሰይ ከኽብር እውን ኣኽኢሉኒ እዩ።
ብዝያዳ ፍለጥ
ስርዓታት መጽሓፍ ቅዱስ ዚጠቕመና ብኸመይ እዩ፧
የሱስ ስለምንታይ መምርሒ ኸም ዜድልየናን ብቐዳምነት ኣገደስቲ ዝዀና ኽልተ ትእዛዛት ከም ዘለዋን ገሊጹ።


text:
ንልዕሊ ፍርቂ ክፍለ ዘመን ታአምራታዊ ብዝኾነ ጀግንነት ተቓሊስና በራውር ደቅና፣ አሓትናን አሕዋትናን ገቢርና፡ ኮታ ሰፍ ዘይብል ኩለ-መዳያዊ መስዋእቲ ከፊልና ዘምጻእናዩ ነጻነት፡ ዑማኾ ብዘይመልኡ ሸፋቱ ጉጅለ ገባቲ ስርዓት ህግደፍ ተመንጢልና ንርከብ፡፡ ድሕሪ'ቲ ዘሕለፈናዩ ነዊሕን መሪርን ጉዕዞ ንሓርነት፡ ብከም’ዚ ዝበለ አደራዕ ክንድበስ ትጽቢትና አይነበረን፡፡ ኮይኑ ግን፡ ኢሳያስ፣ ውሑዳት መሻርኽቱ ሰብ ጹሩራን ዑሱባት ኮራኹሮምን፡ ነዛ ሓላል መሬትና ናብ ምድራዊት ሲኦል ቀይሮማ ይርከቡ፡፡ ብሰነኪ'ዚ ድማ፡ መንእሰያትና፣ ትሕቲ ዕደመ ህጻውንቲ፣ ዕደመ ዝደፍኡ ዓበይቲ፣ ንሓርነት ዝሰንከሉ ጀጋኑ ከይተረፉ ንዝፈትውዎም ስድራ ቤቶምን ሃገሮምን ራሕሪሖም እግሮም ናብ ዝመርሖም ሃጽ ይብሉ ኣለዉ፡፡ አብ ጉዕዞ ስደት ብዘጋጥም ጸገም፡ ካብ ብሓለውቲ ዶብ ብጥይት ምምንጣል ጀሚሩ፡ ክሳብ አብ ሰሃራን ባሕርን ብአሻሓት ብሞት ንቕዘፍ አለና፡፡ ስርዓት ህገድፍ ካብ ዝፈረደና ሞት ክንሃድም ክንብል ካልእ ሞት ይረኽበና ኣሎ።
ዝኸበርካ ጅግና ተቓላሳይ ህዝብና!!! ዘጓንፈካ ዘሎ ኩሉ ዓይነት ሕሰም፡ ንዓኻ ምዝርዛር ንቐባርይ ከም ምርዳእ’ዩ ክኸውን። ከም’ዚ ንሓልፎ ዘለና ግን ክንቅጽል ሰለዘይንኽእል፡ ሓንሳብን ንሓዋሩን ነዚ ደም ዘንብዓና ዘሎ ውሑድ ጉጀለ ገባቲ ስርዓት ህግድፍ ካብ እንግድዓና ደርቢና፡ አብ ሃገርና ደሞክራስያዊ ለውጥን ፍትሕን ከነንግስ፤ ሰላምን ኩሉ-መዳያዊ ምዕበለን ከነረጋግጽ ቆሪጽና ተበጊስና አለና፡፡ ንሕና ነዚ መጸዋዕታ እነቕርበልካ ዘለና፡ ከቢድ ደርባውን ብሄራውን ወጽዓ ዝመረረና፡ ካብ ሕቑፈኻ ዝወጻእና ደቅኻ፡ ብሽም ደሞክራስያዊ ምንቅስቓስ ሳሆ ኤርትራ (ደ.ም.ሳ.ኤ)ን፡ ኤርትራዊ ስምረት ንደሞክራስያዊ ለውጢ (ኤ.ስ.ደ.ለ.)ን እንፍለጥ ውድባትካ ኢና፡፡ ብናይ ክልቲኡ ውድባትና ናይ ሓባር ቅልጽም፡ ካብ’ዚ ዘለናዮ ኣርዑት ባርነት ክንናገፍን ሓርነትናን ሓርነት ውጹዕ ህዘብናን ከነረጋግጽን፡ ንብዓት ህዝብና ክንሕብስን ድማ ንቃለስ አለና፡፡ መላእ ህዘብና ነዚ ፍትሓዊ ቃልስና’ዚ ብኹሉ መዳይ ክድግፉን አብ ጎድንና ክስለፉን ድማ ንጽውዕ፡፡ ንኹሉኹም አባለት ምክልኻል፡- ገባቲ ስርዓት ህግደፍ፡ ህዝብን ሃገርን ኤርትራ ለኪሙ ንክጠፍእ ቆሪጹ ተላዒሉ ኣሎ፡፡ ንመንእስይ ኤርትራ ብምሉኡ፡ ብስም “ሃገራዊ አገልግሎት”፡ ንዕደመ-ይፍታሕ አገልግሎት፡ ባርነት ፈሪድዎም ከም መገልገሊ አቕሑኡ ብምርኣይ፡ ፊን ናብ ዝበሎ ዓውዲ የዋፍሮምን የዋርዶምን አሎ፡፡ ገባቲ ስርዓት ህግደፍ፡ ካብ ፋሽስታዊ ባህርያቱ ዝምንጩ፡ ካብ ኵናትን ወረ ኵናትን ወጻኢ ክነብር ሰለዘይክእል፤ ባህርያቱ ብዝዓደሎ አብ ዘዝወለዖ ዘይፍታሓዊ ኵናት ድማ ክጥጥቐና ጸኒሑን ኣሎን፡፡ ሎሚ ንመላእ ህዝቢ ኤርትራ፡ ካብ ገባቲ ስርዓት ህግደፍ ንላዕሊ ካልእ ደመኛ ጸላኢ የብሉን፡፡ ብአርባዕቲኡ መአዝን ሃገርና፡ ብስም ዶብ እናመሳመሰ ኵናት ዝጽሕትር፡ አብ ጉዳይ ካልኦት ሃገራት ኢዱ እናኣእተወ፡ ሰላም ዝዘርግ ዘሎ ገባቲ ስርዓት ህግደፍ ጥራሕ እዩ፡፡ ብሰንኪ እዚ ጦርኛ ባህርያቱን ጸረ ሰብኣውነት አተሓሕዛ ዜጋታትን ድማ፡ ዓለም ብዓለሙ ፈንፊንዎ፡ ኣብ ካምቦ ግበረ-ሽበራ ሰሪዕዎ ይርከብ፡፡ ሎሚ ገባቲ ስርዓት ህግደፍ፡ ብማሕበረ- ሰብ ዓለም እገዳ ተበይንዎ፡ አብ ከቢድ ተነጽሎን ጽማዋን ተዋሒጡ ይርከብ፡፡
ዝኸበርኩም ውጹዓት አባላት ምክልኻል ሃገርን ምልሻን!፦ ብስም ምክልኻል ሃገር፡ ዋርድያ እዚ አረሜንያዊ ስርዓት ከይትኾኑ አሰተውዕሉ!!! ገባቲ ስርዓት ህግደፍ፡ ንዝሓለፉ 25 ዓመታት፡ ንመላእ ህዘብና ብሓፈሻ፡ ንአባላት ምክልኻል ሃገር ድማ ብፍላይ፡ ብዘይ ዝኾነ ክፍሊት ብጥሜትን ዓጸቦን ክቐጽዕ ዝጸንሐ ጨካን ስርዓት እዩ፡፡ ምረት ህዝብን ኣባላት ምክልኻልን ሰማይ ዓሪጉ በጨቕ ክብል እንከሎ፡ ንመምዕጸዊ ኣፍ ክብል፡ ናይ ሓሶት መብጽዓታት እናሃበ ከታልለኩም ጸኒሑን አሎን፡፡ ሕጂ ድማ ካብ ኣትይዎ ዘሎ ኩሉ-መዳያዊ ወጥሪ ንክወጽእ ክብል፡ ንዓኻትኩም ግዳይ ዘይፍትሓዊ ኵናት ንክገብረኩም፡ ዘይጠቅም ቁሩብ-ቁራቦ መጠበሪ ደሞዝ ሰሊዑልኩም ኣሎ፡፡ “እንክዝሕል ብኢድካ፡ እንክውዒ ከኣ ብማንካ” ከምዝበሃል በዘን ዘይጠቕማ መጠበሪ ከይትህመሉ ሓድራ ንብል፡፡ ንሕና ነዚ ጻውዒት እነቕርበልኩም ዘለና ተቓለስቲ ኣሕዋትኩም፡ ትማሊ-ትማሊ “ሃገር ንከላኸል ኣለና” ኢልና(አብ ጎድንኹም ኴንና ኣብ ዘይፍትሓዊ ኵናት)፡ ነዚ ጸረ-ህዝብና ንዝኾነ መንግስቲ ህግደፍ ከነገልግል ዝጸናሕና ኢና፡፡ ሕጂ ግን፡ እዚ ጨካን አረሜንያዊ ስርዓት’ዚ አብ ስልጣን ክሳብ ዝሃለወ፡ ህዝብናን ሃገርናን ካብ ተሸሚሞሞ ዘለዉ ዓዘቕቲ ከምዘይወጹ፡ ከም ጸሓይ ቀትሪ ሰለዝበርሃልና፡ ዘለና እንኮ ኣማራጺ፡ ነዚ አረሜንያዊ ጨካን ስርዓት’ዚ ካብ ሱሩ ምሒኻ ብምእላይ፡ ህዝብን ሃገርን ኤርትራ ምድሓንን አብ ዑና መቓብሩ ሓደ ህዝባውን ደሞክራስያውን ስርዓት ምትካልን ኢዩ፡፡
ዝኸበርኩም ውጹዓት ኣሕዋትናን ኣሓትናን ኣባላት ምክልኻል ሃገርን ምልሻን!!! ናይ ኩላትና ጸላእቲ ውሑዳት’ዮም። ገባቲ ጉጅለ ስርዓት ህግደፍ፣ አገለገልቱ፣ ብጣዕሚ ውሑዳት ሰብ ጽሩራን ዕሱባት ኮራኩሮምን እዮም፡፡ ንሕና ተቓለስቲ ውድባትኩም፣ ንስኹምን ሚልዮናት ውጹዓት ኤርትራውያንን ግን፡ ኣብ ገዛእ ሃገርና ከም ካልኣይ ዜጋን ጊላታትን ተቖጺርና፡ ወዲ ሰብ ክሓልፎ ዘይግባእ ከርፋሕ ናብራ ክንሓልፍ’ዮም ፈሪዶምና ዘለዉ፡፡ ካብ'ዚ ሕሰምን መከራን ንክንናገፍ፣ አብ ገዛእ ሃገርና ሩፍ ኢልና ብሰላም ንክንነብር ከኣ፡ ነዞም ልዕል ኢልና ዝጠቐስናዮም ጸላእቲ ኩላትና ካብ ምውጋድ ወጻኢ ካልእ ምርጫ የብልናን፡፡
ስለ’ዚ ዝኸበርኩም ውጹዓት ኣሕዋትናን ኣሓትናን ኣባላት ምክልኻል ሃገርን ምልሻን!!! ነዞም ውሑዳት ጨካናት ገዛእቲ ስርዓት ህግደፍ ንምውጋድ ኣብ እንገብሮ ተጋድሎ አብ ጎድንና ተሰሊፍኩም፡ ንኣውያት ሚልዮናት ህዝብታት ኤርትራ፡ መልሲ ክትህቡን ታሪኻዊ ሓላፍነትኩም ክትዋጽኡን ደጊምና ንጽውዓዕኩም፡፡ ካብ'ዚ ሓሊፍና ኣንህቦ መልእኽቲ፡ ነዞም ውሑዳት ጨካናት ገዛእቲ ንምውጋድ አብ እንገብሮ ብረታዊ ተጋድሎ፡ ነዚ አረሜንያዊ ስርዓት ክትከላኸሉ ክትብሉ፡ ኣብ ቅድሜና ክይትጸንሑ ብጥብቂ ንምሐጸን!!! ሞቱ ንዘይተርፎ፡ መሽሚሹን ኣሪጉን ንዘሎ ስርዓት ከተድሕኑ ክትብሉ ከይትልከሙን፡ እናሓደረ ዘጣዕሰኩም ታሪኽ ከይትሓድጉን ከኣ ሕውነታዊ ምኽርና ንልግሰልኩም፡፡
ዕንወት ንገባቲ ስርዓት ህግደፍ!!!
ዘልአለማዊ ዝኽሪ ንስውኣትና!!!!
ኣብ ዑና መቓብር ስርዓት ህግደፍ፡ ሰላም፣ ፍትሒ፣ ደሞክራስን ምዕባልን ዝነገሳ ኤርትራ ክንሃንጽ ኢና!!!!
ሓባራዊ ሽማግለ፡ ዜናን ባህልን ደምሳኤን ኤስደለን
22/10/2016


text:
ምዕራፍ ዓሰርተው ሓሙሽተ
ኣምላኽ ዚቕበሎ ኣምልኾ
ኵለን ሃይማኖታት ንኣምላኽ ዜሐጕሳ ድየን፧
ነታ ናይ ሓቂ ሃይማኖት ብኸመይ ክንፈልጣ ንኽእል፧
ሎሚ ኣብ ምድሪ ዘለዉ ናይ ሓቂ ኣምለኽቲ ኣምላኽ መን እዮም፧
1. ንኣምላኽ ብቕኑዕ መገዲ እንተ ኣምሊኽናዮ ብኸመይ ኢና እንጥቀም፧
የሆዋ ኣምላኽ ኣጸቢቑ ይሓልየልና፡ ካብቲ ፍቕራዊ መምርሒኡ ኽንጥቀም ድማ ይደልየና እዩ። ብቕኑዕ መገዲ እንተ ኣምሊኽናዮ፡ ሕጉሳት ክንከውንን ካብ ብዙሕ ጸገማት ክንስተርን ኢና። በረኸቱን ሓገዙን እውን ክንረክብ ኢና። (ኢሳይያስ 48:17) እንተዀነ ግና፡ ብዛዕባ ኣምላኽ ሓቂ ንምህር ኢና ዚብላ ብኣማእታት ዚቝጸራ ሃይማኖታት ኣለዋ። እዚኣተን ግና ብዛዕባ ኣምላኽን ብዛዕባ እቲ ኻባና ዚጽበዮ ነገራትን ኣብ ዚምህራኦ ትምህርትታት ኣጸቢቐን ይፈላለያ እየን።
2. ንየሆዋ እነምልኸሉ ቕኑዕ መገዲ ብኸመይ ክንፈልጥ ንኽእል፧ እንታይ መብርሂኸ እዩ ነዚ ኽንርዳእ ዚሕግዘና፧
2 ንየሆዋ እተምልኸሉ ቕኑዕ መገዲ ብኸመይ ክትፈልጦ ትኽእል፧ ንትምህርትታት ኵለን ሃይማኖታት ከተጽንዖን ከተወዳድሮን ኣየድልየካን እዩ። መጽሓፍ ቅዱስ ብዛዕባ ናይ ሓቂ ኣምልኾ ብሓቂ እንታይ ከም ዚብል ጥራይ ኢኻ ኽትፈልጥ ዜድልየካ። እዚ ኸኣ በዚ ዚስዕብ መብርሂ ጌርካ ኺንጽር ይኽእል። ኣብ ሓያሎ ሃገራት ናይ ሓሶት ገንዘብ ይስራሕ እዩ። ናይ ሓሶት ገንዘብ ናይ ምምማይ ስራሕ እንተ ዚውሃበካ፡ ብኸመይ ኢኻ ዕዮኻ እትፍጽም፧ ንዅሉ ዓይነት ናይ ሓሶት ገንዘብ ብምዝካር ድዩ፧ ኣይፋልን። የግዳስ፡ ነቲ ናይ ሓቂ ገንዘብ እንተ ኣጽኒዕካ፡ ግዜኻ ብዝሓሸ መገዲ ኽትጥቀመሉ ትኽእል ኢኻ። ናይ ሓቂ ገንዘብ እንታይ ከም ዚመስል ምስ ፈለጥካ፡ ነቲ ናይ ሓሶት ከተለልዮ ትኽእል ኢኻ። ብተመሳሳሊ፡ ነታ ናይ ሓቂ ሃይማኖት ብኸመይ ከም እነለልያ ምስ እንፈልጥ፡ ነተን ናይ ሓሶት ሃይማኖታት እውን ከነለልየን ንኽእል ኢና።
3. ብመሰረት እቲ የሱስ ዝበሎ፡ ካብቶም ኣምላኽ ዚቕበሎም ክንከውን እንታይ ኢና ኽንገብር ዘሎና፧
3 ንየሆዋ ንሱ ብዚቕበሎ መገዲ ምምላኽ ኣገዳሲ ጕዳይ እዩ። ብዙሓት ሰባት ኵለን ሃይማኖታት ንኣምላኽ ከም ዜሐጕሳ ዚኣምኑ እኳ እንተ ዀኑ፡ መጽሓፍ ቅዱስ ግና ከምኡ ኢሉ ኣይምህርን እዩ። ‘ክርስትያን እየ’ ምባል ጥራይ እኹል ኣይኰነን። የሱስ፡ “ፍቓድ እቲ ኣብ ሰማያት ዘሎ ኣቦይ ዚገብር ደኣ እምበር፡ ‘ጐይታይ፡ ጐይታይ’ ዚብለኒ ዅሉ ኣይኰነን ናብ መንግስተ ሰማያት ዚኣቱ” በለ። እምበኣር፡ ካብቶም ኣምላኽ ዚቕበሎም ክንከውን፡ እንታይ ብቕዓታት ከነማልእን እንታይ ክንገብርን ከም ዚደልየና ኽንምሃር ኣሎና። የሱስ ነቶም ፍቓድ ኣምላኽ ዘይገብሩ ዘበሉ፡ “ጠሓስቲ ሕጊ” ኢሉ እዩ ጸዊዕዎም። (ማቴዎስ 7:21-23) ናይ ሓሶት ሃይማኖት ከም ናይ ሓሶት ገንዘብ ብሓቂ ዋጋ የብላን። አረ እዚ ጥራይ ዘይኰነስ፡ ጐዳኢት እውን እያ።
4. የሱስ ብዛዕባ እተን ክልተ መገዲ እተዛረቦ ቓላት እንታይ ትርጉም ዝሓቘፈ እዩ፧ ነፍሲ ወከፈንከ ናበይ እየን ዚመርሓ፧
4 የሆዋ ንዅሉ ኣብ ምድሪ ዘሎ ሰብ፡ ናይ ዘለኣለም ህይወት ኪረክብ ኣጋጣሚ ኸፊቱሉ ኣሎ። ይኹን እምበር፡ ኣብ ገነት ናይ ዘለኣለም ህይወት ንምርካብ፡ ንኣምላኽ ብግቡእ መገዲ ኸነምልኾን ንሱ ብዚቕበሎ መገዲ ኽንመላለስን ኣሎና። እቲ ዜሕዝን ግና ብዙሓት ከምዚ ኺገብሩ ኣይደልዩን እዮም። ስለዚ ድማ እዩ የሱስ፡ “በታ ጸባብ ኣፍ ደገ እተዉ፣ እታ ናብ ጥፍኣት እትወስድ ኣፍ ደገስ ገፋሕ፡ መገዳ እውን ርሕብቲ እያ፣ እቶም ብእኣ ዚኣትዉ ድማ ብዙሓት እዮም፣ እታ ናብ ህይወት እትወስድ ኣፍ ደገ ግና ጸባብ፡ መገዳ እውን ቀጣን እያ፣ እቶም ዚረኽብዋ ኸኣ ሒደት እዮም” ዝበለ። (ማቴዎስ 7:13, 14) ናይ ሓቂ ሃይማኖት ናብ ናይ ዘለኣለም ህይወት እያ እትመርሕ። ናይ ሓሶት ሃይማኖት ከኣ ናብ ጥፍኣት እያ እትመርሕ። የሆዋ ዋላ ሓደ ሰብ ኪጠፍእ ኣይደልን እዩ፣ በዚ ምኽንያት እዚ ኸኣ ኣብ ኵለን ሃገራት ንዚርከቡ ሰባት ብዛዕባኡ ኺምሃሩ ኣጋጣሚ ይህቦም ኣሎ። (2 ጴጥሮስ 3:9) ስለዚ እምበኣር፡ ንኣምላኽ እነምልኸሉ መገዲ ንዓና ናይ ሞትን ህይወትን ጕዳይ እዩ።
ናይ ሓቂ ሃይማኖት ብኸመይ ከም እትልለ
5. ነቶም ንናይ ሓቂ ሃይማኖት ዚስዕቡ ብኸመይ ከነለልዮም ንኽእል፧
5 ‘እታ ናብ ህይወት እትወስድ መገዲ’ ብኸመይ እያ እትርከብ፧ የሱስ እታ ናይ ሓቂ ሃይማኖት ኣብ ህይወት እቶም ብኣኣ ዚመላለሱ ሰባት እትርአ ምዃና ኺገልጽ ከሎ፡ “ብፍሪኦም ከተለልይዎም ኢኹም። . . . ጽቡቕ ኦም ዘበለ ጽቡቕ ፍረ ይፈሪ” በለ። (ማቴዎስ 7:16, 17) ብኻልእ ኣበሃህላ፡ እቶም ንናይ ሓቂ ሃይማኖት ዚስዕቡ ብእምነቶምን ብኣካይዳኦምን እዮም ዚልለዩ። ናይ ሓቂ ኣምለኽቲ ፍጹማት እኳ እንተ ዘይኰኑ፡ ብደረጃ ጕጅለ ግና ፍቓድ ኣምላኽ እዮም ኪገብሩ ዚጽዕሩ። እቶም ንናይ ሓቂ ሃይማኖት ዚስዕቡ ዚልለዩለን ሽዱሽተ ነጥቢ እስከ ንርአ።
6, 7. ኣገልገልቲ ኣምላኽ ንመጽሓፍ ቅዱስ ብኸመይ እዮም ዚርእይዎ፧ የሱስ ኣብዚ መዳይ እዚ ኣብነት ዝሓደገ ብኸመይ እዩ፧
6 ኣገልገልቲ ኣምላኽ ትምህርትታቶም ኣብ መጽሓፍ ቅዱስ እተመርኰሰ እዩ። መጽሓፍ ቅዱስ ባዕሉ፡ “ኵሉ ቕዱስ ጽሑፍ ብድራኸ መንፈስ ኣምላኽ እተጻሕፈ፡ ንምምሃርን ንምግናሕን ንምቕናዕን ብጽድቂ ንምግሳጽን ከኣ ዚጠቅም እዩ፣ እዚ ድማ፡ እቲ ናይ ኣምላኽ ሰብ፡ ንሰናይ ግብሪ ዘበለ ኣጸቢቑ እተዳለወ፡ ምሉእ ብምሉእ ብቑዕ ምእንቲ ኪኸውን እዩ” ይብል። (2 ጢሞቴዎስ 3:16, 17) ሃዋርያ ጳውሎስ ንክርስትያናት ብጾቱ፡ “ነቲ ኻባና ዝሰማዕኩምዎ፡ ኣባኻትኩም ኣብ ኣመንቲ እውን ዚዓዪ ዘሎ ቓል ኣምላኽ ክትቅበልዎ ኸለኹም፡ ከም ቃል ሰብ ዘይኰነስ፡ ከምቲ ብሓቂ ዝዀኖ፡ ከም ቃል ኣምላኽ ጌርኩም ኢኹም ተቐቢልኩምዎ” ኢሉ ጸሓፈሎም። (1 ተሰሎንቄ 2:13) ስለዚ፡ እምነታትን ልምድታትን ናይ ሓቂ ሃይማኖት ኣብ ኣረኣእያታት ወይ ስርዓታት ሰብ እተመስረተ ኣይኰነን። የግዳስ፡ ካብቲ ኣምላኽ ብመንፈሱ ዘጽሓፎ ቓሉ ዝዀነ መጽሓፍ ቅዱስ እዩ ዚምንጩ።
7 የሱስ ክርስቶስ ንትምህርትታቱ ኣብ ቃል ኣምላኽ ብምምስራት ጽቡቕ ኣብነት ሓዲጉ ኣሎ። ናብ ሰማያዊ ኣቦኡ ኣብ ዝጸለዮ ጸሎት፡ “ቃልካ ሓቂ እዩ” በለ። (ዮሃንስ 17:17) የሱስ ኣብ ቃል ኣምላኽ ይኣምን ነበረ፣ ኵሉ እቲ ዝመሃሮ ትምህርቲ ድማ ምስ ቅዱሳት ጽሑፋት ይሰማማዕ ነበረ። ካብ ቅዱሳት ጽሑፋት እናጠቐሰ፡ ብተደጋጋሚ “ጽሑፍ ኣሎ” ይብል ነበረ። (ማቴዎስ 4:4, 7, 10) ሎሚ ዘለዉ ህዝቢ ኣምላኽ እውን ብተመሳሳሊ ናይ ርእሶም ሓሳባት ኣይኰኑን ዚምህሩ። መጽሓፍ ቅዱስ ቃል ኣምላኽ ምዃኑ ይኣምኑ፡ ትምህርትታቶም ከኣ ምሉእ ብምሉእ ኣብቲ መጽሓፍ ቅዱስ ዚብሎ ይምስርትዎ እዮም።
8. ኣምልኾ የሆዋ እንታይ የጠቓልል፧
8 እቶም ንናይ ሓቂ ሃይማኖት ዚስዕቡ ንየሆዋ ጥራይ የምልኹ፣ ስሙ እውን የፍልጡ። የሱስ፡ “ንየሆዋ ኣምላኽካ ኣምልኮ፡ ንዕኡ ንበይኑ ድማ ኣገልግሎ” ኢሉ ተዛረበ። (ማቴዎስ 4:10) እምበኣር፡ ኣገልገልቲ ኣምላኽ ብዘይካ ንየሆዋ፡ ንኻልእ ኣየምልኹን እዮም። እዚ ኣምልኾ እዚ፡ ስምን ባህርያትን እቲ ናይ ሓቂ ኣምላኽ ከም ዚፍለጥ ምግባር ዜጠቓልል እዩ። መዝሙር 83:18፡ “ንስኻ፡ የሆዋ ዝስምካ፡ በይንኻ ኣብ ልዕሊ ዅሉ ምድሪ ልዑል ምዃንካ ይፍለጡ” ትብል። የሱስ ብጸሎት፡ “ነቶም ካብ ዓለም ዝሃብካኒ ሰባት ስምካ ኣግሂደሎም” ኪብል ከሎ፡ ሰባት ንኣምላኽ ኪፈልጡ ብምሕጋዝ ዝመጸ ኣብነት ገዲፉልና እዩ። (ዮሃንስ 17:6) ብተመሳሳሊ፡ ሎሚ ዘለዉ ናይ ሓቂ ኣምለኽቲ ንሰባት ብዛዕባ ስምን ዕላማን ባህርያትን ኣምላኽ ይምህርዎም እዮም።
9, 10. ናይ ሓቂ ክርስትያናት ንሓድሕዶም ፍቕሪ ዜርእዩ ብኸመይ እዮም፧
9 ህዝቢ ኣምላኽ ኣብ ንሓድሕዶም ናይ ሓቅን ስስዐ ዘይብላን ፍቕሪ የርእዩ። የሱስ፡ “ንሓድሕድኩም ፍቕሪ እንተ ኣልያትኩም፡ በዚ ደቀ መዛሙርተይ ምዃንኩም ኵሉ ኺፈልጥ እዩ” በለ። (ዮሃንስ 13:35) ቀዳሞት ክርስትያናት ከምዚኣ ዝዓይነታ ፍቕሪ ነበረቶም። እዛ ኣምላኽ ዝመሃረና ፍቕሪ ብዓሌታውን ማሕበራውን ሃገራውን ዕንቅፋታት እትቕየድ ኣይኰነትን፣ ንሰባት ከኣ ብዘይብተኽ ማእሰር ናይ ሓቂ ሕውነት፡ ሓድነት ከም ዚህልዎም ትገብር። (ቈሎሴ 3:14 ኣንብብ።) ኣባላት ናይ ሓሶት ሃይማኖት ግና ከምዚ ዝኣመሰለ ፍቕራዊ ሕውነት የብሎምን። ነዚ ብኸመይ ንፈልጥ፧ ብሰንኪ ሃገራዊ ወይ ቀቢላዊ ፍልልይ ንሓድሕዶም ይቃተሉ እዮም። ናይ ሓቂ ክርስትያናት ግና ንክርስትያን ሓዎም ወይ ንኻልእ ንምቕታል ኣጽዋር ውግእ ኣየልዕሉን እዮም። ብዛዕባ እዚ መጽሓፍ ቅዱስ ከምዚ ይብል፦ “ውሉዳት ኣምላኽን ውሉዳት ድያብሎስን በዚ እዮም ዚፍለጡ፦ ብጽድቂ ዘይመላለስ ካብ ኣምላኽ ኣይኰነን፣ ንሓዉ ዘየፍቅር እውን ከምኡ እዩ። ንሓድሕድና ኽንፋቐር [ኣሎና]፡ . . . ከምቲ ኻብቲ እኩይ ዝነበረ፡ ንሓዉ ኸኣ ዝቐተለ ቃየል ኣይንኹን።”—1 ዮሃንስ 3:10-12፣ 4:20, 21።
10 ልክዕ እዩ፡ ናይ ሓቂ ፍቕሪ ኺብሃል ከሎ ንኻልኦት ዘይምቕታል ጥራይ ማለት ኣይኰነን። ናይ ሓቂ ክርስትያናት ንሓድሕዶም ንምትሕግጋዝ ኰነ ንምትብባዕ ግዜኦምን ጕልበቶምን ጥሪቶምን ከይሰስዑ ይጥቀሙሉ እዮም። (እብራውያን 10:24, 25) ብግዜ ጸበባ ንሓድሕዶም ይተሓጋገዙ እዮም፣ ንኻልኦት ከኣ ብቕንዕና እዮም ዚቐርብዎም። ኣብ ህይወቶም እውን ነቲ “ንዅሉ፡ . . . ሰናይ ንግበር” ዚብል ኣብ መጽሓፍ ቅዱስ ዚርከብ ማዕዳ ይዓይዩሉ እዮም።—ገላትያ 6:10።
11. ንየሱስ ክርስቶስ ከም ሓደ ንድሕነት ተባሂሉ ኣምላኽ ዘዳለወልና መገዲ ጌርና ኽንቅበሎ ኣገዳሲ ዝዀነ ስለምንታይ እዩ፧
11 ናይ ሓቂ ክርስትያናት ንየሱስ ክርስቶስ ከም ሓደ ንድሕነት ተባሂሉ ኣምላኽ ዘዳለወሎም መገዲ ገይሮም ይቕበልዎ። መጽሓፍ ቅዱስ፡ “ብእኡ ኽንድሕን ዚግባእ ካልእ ስም ኣብ ትሕቲ ሰማይ ንሰብ ኣይተዋህበን እሞ፡ ድሕነት ብኻልእ የልቦን” ይብል። (ግብሪ ሃዋርያት 4:12) ኣብ ምዕራፍ 5 ኸም ዝረኣናዮ፡ የሱስ ህይወቱ ንእዙዛት ደቂ ሰብ በጃ ኽትከውን ኢሉ ኣሕሊፉ ሃበ። (ማቴዎስ 20:28) ኣብ ርእሲ እዚ፡ ኣብታ ንምልእቲ ምድሪ እትገዝእ ሰማያዊት መንግስቲ ንጉስ ኪኸውን ብኣምላኽ ተሸይሙ እዩ። ናይ ዘለኣለም ህይወት ክንረክብ እንተ ደሊና፡ ንየሱስ ክንእዘዞን ንትምህርትታቱ ኣብ ግብሪ ኸነውዕሎን ኣምላኽ ይደልየና እዩ። ስለዚ ኸኣ እዩ መጽሓፍ ቅዱስ፡ “እቲ ብወዲ ዚኣምን፡ ናይ ዘለኣለም ህይወት አላቶ፣ እቲ ንወዲ ዘይእዘዞ ግና፡ . . . ንህይወት ኣይኪርእያን እዩ” ዚብል።—ዮሃንስ 3:36።
12. ካብ ዓለም ዘይምዃን እንታይ የጠቓልል፧
12 ናይ ሓቂ ኣምለኽቲ ኻብ ዓለም ኣይኰኑን። የሱስ ኣብ ቅድሚ እቲ ጲላጦስ ዚብሃል ሮማዊ ገዛኢ ምስ ቀረበ፡ “መንግስተይ ካብዛ ዓለም እዚኣ ኣይኰነትን” በሎ። (ዮሃንስ 18:36) ናይ ሓቂ ሰዓብቲ የሱስ ኣብ ትሕቲ ዝዀነት ትኹን ሃገር ይንበሩ ብዘየገድስ፡ ንመንግስቲ ኣምላኽ እዮም ዚግዝኡ፣ በዚ ምኽንያት እዚ ድማ ካብ ፖለቲካዊ ጕዳይ እዛ ዓለም እዚኣ ገለልትነቶም ይሕልዉ። ኣብ ግጭታት ኣይሳተፉን እዮም። ይኹን እምበር፡ ሰባት ፖለቲካዊ ሰልፊ ንምድጋፍ፡ ኪምረጹ ወፈራ ንምግባር፡ ወይ ከኣ ንምድማጽ ኣብ ዚገብርዎ ውሳነ ጣልቃ ኣይኣትዉን እዮም። ናይ ሓቂ ኣምለኽቲ ኻብ ፖለቲካ ገለልትነቶም እናሓለዉ፡ ሕጊ የኽብሩ እዮም። ስለምንታይ፧ ምኽንያቱ ቓል ኣምላኽ ን“ሰበ ስልጣን” መንግስቲ ‘ኺግዝኡ’ ይእዝዞም እዩ። (ሮሜ 13:1) ኣብቲ ኣምላኽ ኬማልእዎ ዚደልዮም ብቕዓታትን ኣብ መንጎ እቲ ፖለቲካዊ ስርዓት ኬማልእዎ ዚደልዮም ብቕዓታትን ግጭት ኣብ ዚፍጠረሉ እዋን፡ ነቲ እቶም “ካብ ንሰብሲ ንኣምላኽ ኢና ኽንእዘዝ ዚግባእ” ብምባል እተዛረቡ ሃዋርያት ዝገደፍዎ ኣብነት እዮም ዚስዕቡ።—ግብሪ ሃዋርያት 5:29፣ ማርቆስ 12:17።
13. ናይ ሓቂ ሰዓብቲ የሱስ ንመንግስቲ ኣምላኽ ብኸመይ እዮም ዚርእይዋ፧ በዚ ምኽንያት እዚኸ እንታይ ስጕምቲ እዮም ዚወስዱ፧
13 ናይ ሓቂ ሰዓብቲ የሱስ ተስፋ ደቂ ሰብ መንግስቲ ኣምላኽ ጥራይ ምዃና ይሰብኩ። የሱስ፡ “እዚ ብስራት መንግስቲ ኸኣ ንምስክር ኵሎም ኣህዛብ ኣብ ኵላ ዓለም ኪስበኽ እዩ፣ ሽዑ፡ መወዳእታ ኺመጽእ እዩ” ኢሉ ተነበየ። (ማቴዎስ 24:14) ናይ ሓቂ ሰዓብቲ የሱስ ክርስቶስ ጸገማት ብምፍታሕ ዝመጸ ኣብ ሰብኣውያን ገዛእቲ ተስፋ ኣብ ክንዲ ምግባር፡ እታ ሰማያዊት መንግስቲ ኣምላኽ ጥራይ ተስፋ ደቂ ሰብ ምዃና እዮም ዚእውጁ። (መዝሙር 146:3) የሱስ፡ “መንግስትኻ ትምጻእ። ፍቓድካ ኸምቲ ኣብ ሰማይ፡ ከምኡ ድማ ኣብ ምድሪ ይኹን” ኪብል ከሎ ብዛዕባ እዛ ፍጽምቲ መንግስቲ ኽንጽሊ እዩ ምሂሩ። (ማቴዎስ 6:10) ቃል ኣምላኽ፡ እዛ ሰማያዊት መንግስቲ እዚኣ፡ “ንዅለን እዘን [ሕጂ ዘለዋ] መንግስትታት እዚአን ክትሕምሽሸንን ከተጥፍአንን እያ፣ ንሳ በይና ኸኣ ንዘለኣለም ክትቀውም እያ” ብምባል ይንበ።—ዳንኤል 2:44፣ ራእይ 16:14፣ 19:19-21።
14. ካብ ናይ ሓቂ ሃይማኖት ዚሕተት ብቕዓታት እተማልእ ኣየነይቲ ጕጅለ ሃይማኖት ትመስለካ፧
14 ካብዚ ኽሳዕ ሕጂ ዝረኣናዮ ሓበሬታ ተመርኲስካ፡ ንርእስኻ እዚ ዚስዕብ ሕቶታት ሕተት፦ ‘ኣየነይቲ ጕጅለ ሃይማኖት እያ ንዅሉ ትምህርትታታ ኣብ መጽሓፍ ቅዱስ እትምስርትን ንስም የሆዋ እተፍልጥን፧ ኣየነይቲ ጕጅለኸ እያ ኣምላኽ ዝመሃረና ፍቕሪ እተንጸባርቕ፡ ኣብ የሱስ ዘለዋ እምነት እተርኢ፡ ካብ ዓለም ዘይኰነት፡ ከምኡ እውን መንግስቲ ኣምላኽ ጥራይ ናይ ሓቂ ተስፋ ደቂ ሰብ ምዃና እትሰብኽ፧ ካብ ኵለን እዘን ኣብ ምድሪ ዘለዋ ጕጅለታት ሃይማኖት፡ ኣየነይቲ እያ ነዚ ዅሉ ብቕዓታት እተማልእ፧’ ናይ የሆዋ መሰኻኽር ነዚ ኸም ዜማልኡ ብጭቡጥ እተረጋገጸ እዩ።—ኢሳይያስ 43:10-12 ኣንብብ።
እንታይ ክትገብር ኢኻ፧
15. ኣምላኽ ብዛዕባ ህላወኡ ምእማን ጥራይ ዘይኰነስ፡ እንታይ ተወሳኺ ነገር ክንገብር እዩ ዚጽበየና፧
15 ንኣምላኽ ኣብኡ ብምእማን ጥራይ ከተሐጕሶ ኣይትኽእልን ኢኻ። ከመይሲ፡ ኣጋንንቲ እውን ብህላወ ኣምላኽ ከም ዚኣምኑ መጽሓፍ ቅዱስ ይገልጽ እዩ። (ያእቆብ 2:19) ይኹን እምበር፡ ፍቓድ ኣምላኽ ኣይገብሩን እዮም፣ ብእኡ እውን ተቐባልነት የብሎምን። ብኣምላኽ ተቐባልነት ንምርካብ፡ ከም ዘሎ ኽንኣምን ጥራይ ዘይኰነስ፡ ፍቓዱ እውን ክንገብር ኣሎና። ካብ ናይ ሓሶት ሃይማኖት ሓራ ኽንወጽእን ናይ ሓቂ ኣምልኾ ኽንቅበልን ኣሎና።
16. ኣብ ናይ ሓሶት ኣምልኾ ብዛዕባ ምስታፍ እንታይ ኣረኣእያ እዩ ኺህልወና ዘለዎ፧
16 ሃዋርያ ጳውሎስ፡ “‘ካብ መንጎኦም ውጹን ተፈለዩን’ ይብል የሆዋ፡ ‘ርኹስ እውን ደጊም ኣይትተንክዩ’፣ ‘ኣነ ኸኣ ክቕበለኩም እየ’” ኢሉ ብምጽሓፍ ኣብ ናይ ሓሶት ኣምልኾ ኽንሳተፍ ከም ዘይብልና ገለጸ። (2 ቈረንቶስ 6:17፣ ኢሳይያስ 52:11) እምበኣር፡ ናይ ሓቂ ክርስትያናት ምስ ናይ ሓሶት ኣምልኾ ኻብ ዚተሓሓዝ ዝዀነ ይኹን ነገር ይርሕቁ እዮም።
17, 18. “ዓባይ ባቢሎን” እንታይ እያ፧ ብህጹጽ ‘ካብኣ ኽትወጽእ’ ዘሎካኸ ስለምንታይ እዩ፧
17 መጽሓፍ ቅዱስ እተፈላለያ ዓይነት ናይ ሓሶት ሃይማኖት፡ ክፍሊ “ዓባይ ባቢሎን” ምዃነን ይገልጽ። * (ራእይ 17:5) እዚ ስም እዚ ነታ ድሕሪ እቲ ብግዜ ኖህ ዘጋጠመ ማይ ኣይሂ ምንጪ ናይ ሓሶት ሃይማኖት ዝዀነት ጥንታዊት ከተማ ባቢሎን እዩ ዜዘኻኽረና። ኣብዚ ግዜና ልሙድ ኰይኑ ዘሎ ብዙሕ ትምህርትታትን ልምድታትን ነዊሕ ይገብር ካብ ባቢሎን ዝመንጨወ እዩ። ንኣብነት፡ ባቢሎናውያን ስላሴ ወይ ሰለስተ ብሓደ ዝዀኑ ኣማልኽቲ የምልኹ ነበሩ። ኣብዚ ግዜና ስላሴ ቐንዲ ሰረተ እምነት ሓያሎ ሃይማኖታት እዩ። መጽሓፍ ቅዱስ ግና የሆዋ ዚብሃል ሓደ ናይ ሓቂ ኣምላኽ ጥራይ ከም ዘሎን የሱስ ክርስቶስ ወዱ ምዃኑን ብንጹር እዩ ዚምህር። (ዮሃንስ 17:3) ሰብ ድሕሪ ሞት ካብ ስጋ ተፈልያ እትወጽእ ዘይትመውት ነፍሲ ኸም ዘላቶን ኣብ መሳቐዪ ቦታ ኽትሳቐ ኸም እትኽእልን ባቢሎናውያን ይኣምኑ ነበሩ። ሎሚ እውን ሓያሎ ሃይማኖታት ኣብ ሲኦል ክትሳቐ እትኽእል ዘይትመውት ነፍሲ ወይ መንፈስ ኣላ ኢለን ይምህራ እየን።
18 ጥንታውያን ባቢሎናውያን ዚስዕብዎ ዝነበሩ ኣምልኾ ኣብ ምልእቲ ምድሪ ስለ ዘስፋሕፍሐ፡ እዛ ሕጂ ዘላ ዓባይ ባቢሎን ሃጸያዊት ግዝኣት ናይ ሓሶት ሃይማኖት ተባሂላ ኽትፍለጥ ግቡእ እዩ። ኣምላኽ ድማ እዛ ሃጸያዊት ግዝኣት ናይ ሓሶት ሃይማኖት እዚኣ ብሃንደበት ከም እትጠፍእ ተነብዩ ኣሎ። እምበኣር፡ ካብ ዓባይ ባቢሎን ስለምንታይ ምሉእ ብምሉእ ክትፍለ ኸም ዘሎካ ተረዲኡካዶ፧ የሆዋ ኣምላኽ፡ ግዜ ኸሎካ ቐልጢፍካ ‘ኻብኣ ኽትወጽእ’ እዩ ዚደልየካ።—ራእይ 18:4, 8 ኣንብብ።
19. ንየሆዋ ብምግልጋል እንታይ ረብሓ ኢኻ እትረክብ፧
19 ካብ ናይ ሓሶት ሃይማኖት ክትወጽእ ውሳነ ምስ ገበርካ፡ ገሊኦም ሰባት ምሳኻ ዝነበሮም ርክብ ኪበትኩ ይኽእሉ እዮም። እንተዀነ ግና፡ ንየሆዋ ምስ ህዝቡ ዄንካ ብምግልጋል፡ ካብቲ ዚጐድለካ ኣጸቢቑ ዚበልጽ ረብሓ ኽትረክብ ኢኻ። ከምቶም ንየሱስ ኪስዕቡ ኢሎም ዝነበሮም ነገራት ዝጠንጠኑ ቐዳሞት ደቀ መዛሙርቱ፡ ብዙሓት መንፈሳውያን ኣሕዋትን ኣሓትን ኪህልዉኻ እዮም። ክፍሊ እታ ናይ ሓቂ ፍቕሪ ዘለዋን ብናይ ሓቂ ክርስትያናት ዝቘመትን ብሚልዮናት ዚቝጸሩ ሰባት ዝኣባላታ ዓባይ ዓለምለኻዊት ስድራ ቤት ክትከውን ኢኻ። “ኣብቲ ዚመጽእ ስርዓት” ከኣ ዜደንቕ ናይ ዘለኣለም ህይወት ናይ ምርካብ ተስፋ ኺህልወካ እዩ። (ማርቆስ 10:28-30 ኣንብብ።) ምናልባት ግዜ እናሓለፈ ምስ ከደ፡ እቶም ብሰንኪ እምነትካ ዝረሓቑኻ ነቲ መጽሓፍ ቅዱስ ዚምህሮ መርሚሮም ኣምለኽቲ የሆዋ ኪዀኑ ይኽእሉ ይዀኑ።
20. እቶም ንናይ ሓቂ ሃይማኖት ዚስዕቡ ኣብ መጻኢ እንታይ እዮም ኪረኽቡ፧
20 ኣምላኽ ድሕሪ ሓጺር እዋን ነዚ እኩይ ስርዓት እዚ ኸም ዜጥፍኦን በታ ብመንግስቲ ኣምላኽ እትግዛእ ጽድቂ ዚሰፍነላ ሓዳስ ዓለም ከም ዚትክኦን መጽሓፍ ቅዱስ ይምህር እዩ። (2 ጴጥሮስ 3:9, 13) እታ ዓለም እቲኣስ ክሳዕ ክንደይ እተደንቕ ኰን እያ ኽትከውን! ኣብቲ ጽድቂ ዚነብረሉ ሓድሽ ስርዓት ከኣ ሓንቲ ናይ ሓቂ ኣምልኾ እትስዕብ ሃይማኖት ጥራይ እያ ኽትህሉ። እሞ ደኣ ውዓል ሕደር ከይበልካ ሕጂ ምስቶም ናይ ሓቂ ኣምለኽቲ ንምሕባር ዜድሊ ስጕምትታት ምውሳድሲ ጥበባዊዶ ኸይኰነ፧
^ ሕ.ጽ. 17 ዓባይ ባቢሎን ስለምንታይ ኣብ ዓለም ንዘለዋ ናይ ሓሶት ሃይማኖታት ከም እተመልክት ንምፍላጥ ዝያዳ ሓበሬታ እንተ ደሊኻ፡ ኣብታ “ነታ ‘ዓባይ ባቢሎን’ ምልላያ” ዘርእስታ መመላእታ ጽሑፍ ተወከስ።


text:
1ስለዙይ ኣታ ንኻልእ እትፈርድ ሰብ እተመኽንዮ የብልካን፤ በቲ ንኻልእ እትፈርደሉ ነገር ኲሉ ንርእስኻ ትዂንን ኣለኻ፤ ነቲ ፈራዲ ዝኾንካሉ ንስኻውን ንእኡ ትገብሮ ኣለኻሞ። 2ንሕና ግና ኣብ ልዕሊ እቶም ከምዙይ ዝገብሩ ግቡእ ፍርዲ እግዚኣብሔር ከም ዝወርድ ንፈልጥ ኢና። 3ኣታ ኣብ ልዕሊ እቶም ከምዙይ ዝገብሩ እትፈርድ ባዕልኻውን ከምቲ ግብሮም እትገብር ሰብ ካብ ፍርዲ እግዚኣብሔር እተምልጥዶ ይመስለካ? 4ወይ ከዓ ብዝኂ ሕያዋይነቱን ትዕግሥቱን ዓቕሉንዶ ትንዕቕ ኣለኻ? ሕያዋይነት እግዚኣብሔር ናብ ንስሓ ኽመርሐካ ኸም ዝኽእል ኣይትፈልጥን ዲኻ? 5ግና ብትረት ልብኻን ብዘይምንሳሕኻን በታ ቕኑዕ ፍርዲ እግዚኣብሔር ዝወርደላ መዓልቲ ቝጥዓ ንርእስኻ መቕሠፍቲ ትእክብ ኣለኻ። 6እግዚኣብሔር ንነፍስ ወከፍ ከከም ግብሩ ኽፈድዮ እዩ እሞ። 7ነቶም ሠናይ እናገበሩ ምስጋናን ክብርን ዘለዓለማዊ ሕይወትን ብትዕግሥቲ ዝጽበዩ ናይ ዘለዓለም ሕይወት ክህቦም እዩ። 8ነቶም ንዓመፃ እምበር ንሓቂ ዘይእዘዙ ፈተውቲ ርእሶም ግና ቝጥዓን መዓትን ክወርዶም እዩ። 9ክፉእ ንዝገብር ኲሉ ሰብ ስቓይን መከራን ክወርዶ እዩ፤ ቅድም ንኣይሁድ ከምኡ ኸዓ ንኣሕዛብ። 10ሠናይ ንዝገብር ኲሉ ግና ምስጋናን ክብርን ሰላምን ክወሃቦ እዩ፤ ቅድም ንኣይሁዳዊ ከምኡ ኸዓ ንኣሕዛብ። 11እግዚኣብሔር ገጽ ሰብ ርእዩ ኣየዳሉን እዩ እሞ። 12እቶም ብዘይ ሕጊ ኃጢኣት ዝገበሩ ዂሎም ብዘይ ሕጊ ኽጠፍኡ እዮም፤ እቶም ሕጊ እንተለዎም ኃጢኣት ዝገበሩ ዂሎም ከዓ በቲ ሕጊ ኽፍረዱ እዮም። 13ኣብ ቅድሚ እግዚኣብሔር ገበርቲ ሕጊ ጥራሕ ደኣ እዮም ዝጸድቁ እምበር ሰማዕቲ ሕጊ ኣይኮኑን ዝጸድቁ። 14እቶም ሕጊ ዘይብሎም ኣሕዛብ ነቲ ኣብ ሕጊ ዘሎ ብባህርዮም ተመሪሖም ዝፍጽምዎ ንሳቶም ሕጊ እንተ ዘይብሎም እኳ ንባዕላቶም ሕጊ እዮም። 15በዙይ ከዓ ንሳቶም ሕሊናኦም እናመስከረሎም ሓሳቦምውን ሓንሳእ እንትወቕሶም ሓንሳዕውን እንትድግፎም ብምርካቡ እቲ ግብሪ ሕጊ ኣብ ልቦም ዝተጽሓፈ ምዃኑ የርእዩ ኣለዉ። 16ስለዙይ እቲ ኣነ ዝሰብኮ ወንጌል ከም ዝብሎ በታ እግዚኣብሔር ብኢየሱስ ክርስቶስ ገይሩ ንኅቡእ ሓሳባት ልቢ ሰብ ዝፈርደላ መዓልቲ ከምኡ ክኸውን እዩ። 17ንስኻ ግና ብሕጊ ዝነብር ብእግዚኣብሔርውን ዝምካሕ ኣይሁዳዊ እየ ኢኻ እትብል። 18ፍቓድ እግዚኣብሔር እንታይ ከም ዝኾነ እትፈልጥ ሕጊ ስለ ዝተምሃርካ ዝሐሸ ነገር ፈሊኻ እትፈልጥ 19 መራሕ ዕውራት ኣብ ጸልማት ንዘለዉ ኸዓ ብርሃን እየ ኢልካውን እትምካሕ 20እቲ ብሕጊ ዝርከብ ፍልጠትን ሓቅን ስለ ዘለካ ኸዓ ንዓያሹ መለበሚ ናይ ሕፃናት ከዓ መምህር እየ እትብል ኢኻ። 21እምበኣር ኣታ ንኻልእ እትምህር ንባዕልኻ ደኣ ዘይትምህር? ኣይትስረቑ ኢልካ ትምህር ንባዕልኻ ግና ትሰርቕ። 22ኣይትዘምዉ ትብል ንስኻ ግና ትዝሙ። ጣዖት ትጽየፍ ባዕልኻ ኸዓ ቤተ መቕደሳቶም ትሰርቕ። 23- 24ከምቲ ብሰንክኹም ስም እግዚኣብሔር ኣብ ማእኸል ኣሕዛብ ይጽረፍ ኣሎ ተብሂሉ ዝተጽሓፈ ኣታ ብሕጊ እትምካሕ ሕጊ ብምፍራስካ ንእግዚኣብሔር ተቃልሎ ኣለኻ። 25ግርዘት እትጠቅም ሕጊ እንተ ሓሊኻ እያ፤ ሕጊ እንተ ጥሒስካ ግና እታ ግርዘት ዘይምግራዝ ክትኮነካ እያ። 26እምበኣር እቲ ዘይግሩዝ ነቲ ትእዛዝ ሕጊ እንተ ኃልይዎ እቲ ዘይምግራዙ ኸም ግርዘት ኮይኑዶ ኣይቝጸረሉን እዩ? 27እቲ ብሥጋ ዘይተገርዘ ኾይኑ ሕጊ ዝሕሉ ጽሑፍ ሕግን ግርዘትን እንተለካ ሕጊ ንእተፍርስ ንኣኻ ክዂንነካ እዩ። 28ብዝረአ ኣይሁዳዊ ምዃን ኣይሁዳዊ ኣይትገብርን እያ፤ እታ ብዝረአ ኣብ ሥጋ እትግበር ግርዘትውን ግርዘት ኣይኮነትን። 29ኣይሁዳዊ ማለት እቲ ብውሽጡ ኣይሁዳዊ ዝኾነ እዩ እሞ። ግርዘት ከዓ ብሕጊ ዘይኮነስ እታ ብመንፈስ እግዚኣብሔር ኣብ ልቢ እትግበር ግርዘት እያ። ከምዙይ ዝመሰለ ሰብ ናእዳኡ ካብ እግዚኣብሔር እዩ እምበር ካብ ሰብ ኣይኮነን።
Copyright
Learn More


text:
"ናይ ሎሚ ወለዶ ናይ ትማሊ ኣይኰነን፤ ኣብ ትማልን ኣብ መጻእን ምትኳር ንሎሚ ምርሳዕ ኢዩ"
ሓደ ወልዶ፡ ካብ’ቲ ቅድሚኡ ወይ ድሕሪኡ ዘሎ ወለዶ 25 ዓመታት ኢዩ ዝፈላልዮም። ንኣብነት ካብ 1966 ኣትሒዙክሳብ 1991 ዘሎ ወለዶ ቅድሚ ናጽነት ዝነበረ ወለዶ ክኸውን ከሎ፤ ካብ 1991 ክሳብ 2016 ዘሎ ናይ ድሕሪ ናጽነት ዓመታት ካልእ ሓድሽ ወለዶኢዩ። ስለ’ዚ፡ ቅድሚ 91 ዓ.ም ድሕሪኡን ዘሎ 25 ዓመታት፡ እንታይ ኢዩ ፍልልዩ? እንታይ ለውጥታት ተመዝጊቡ ምርኣይ ኣገዳሲ ኢዩ። ብኻልእ ኣገላልጻ፡ ኣብ ውሽጢ 50 ኣብ ኤርትራ ዝተራእየ ኣገደስቲ ለውጥታት እንታይ ይመስል ንዝብል ሕቶ ንምድህሳስ ኢና ክንፍትን?
ካብ ስሳታት ኣትሒዙ ክሳብ መጀመርያ ተስዓታት ዓለምና ኣብ መንጐ ብኣመሪካ ዝምራሕ ርእሰ-ማላዊ ደንበን ኣብ መንጐ ብሶቭየት ሕብረት ዝምራሕ ዴሳዊ ደንበን ተኸፋፊላ፡ ብዝሑል ውግእ ተባሂሉ ዝፍለጥ ናይ ውድድር መዋእል ትልለ ነይራ። ድሕሪ ካልኣይ ውግእ ዓለም፡ ጽለዋ ዴሳዊ ስነ-ሓሳብ ኣብ ዓለም እናሰፍሐ ዝኸደሉ እዋን ኢዩ ነይሩ። ከም ውጽኢቱ ድማ፡ ኣብ ኵሉ ኵርንዓት ዓለም ናይ ሓርነት ምንቅስቓሳት ተጓሃሃረ፤ ብዙሓት ሃገራት ኣፍሪቃ፡ እስያን ላቲን ኣመሪካን ሽዑ ኢየን ካብ መግዛእቲ ተገላጊለን ናጻን ልዑላውያንን ሃገራት ክዀና ዝኸኣላ።
ገድሊ ኤርትራ ብፍላይ ኣብ ካብ 70ታት ኣትሒዙ፡ ኣነ’የ ዝያዳ ርእሰ-ዴሳዊ ኣነ’ባ ገስጋሲ፡ ኣነ ማርክሳዊ እናበለ ነንሓድሕዱ ዝወዳደረሉ እዋን ምንባሩ እውን ዝዝከር ኢዩ። ከም’ቲ ኣብ መንጐ ዴስነትን ርእሰማልነትን ዝነበረ ውድድርን ኣተሓሳስባን፡ እቶም ክልተ ዓበይቲ ውድባት ኤርትራ፡ ህዝባዊ ግንባርን ተሓኤን፡ ሓደ ነቲ ካልእ ስዒሩ ስልጣን ንበይኑ ክብሕት ኢዩ ዝሓስብ ነይሩ። ሜዳ ኤርትራ፡ ካብ ሓደ ውድብ፡ ካብ ሓደ መሪሕነት፡ ካብ ሓደ ሰራዊት ንላዕሊ ክጸውር ኣይክእልን’ዩ: ኣጣልን ኣባጊዕን ኣይተሓዋወሱን ኢዮም ዝብል ኣረዳድኣ ዝዓብለሎ መድረኽ’ዩ ነይሩ። ዲሞክራሲ፡ ብዙሕነት፡ ሕድገት . . .ወዘተ ዝብሉ ኣምራት ቦታ ኣይነበሮምን።
ኣብ’ቲ እዋን’ቲ ህዝቢ ኤርትራ ብሓፈሻ፡ መንእሰይ ኤርትራ ድማ ብፍላይ፡ ኣብ’ቲ ምእንቲ ሃገራዊ ናጽነት ዝካየድ ዝነበረ ቃልሲ ኢዩ ተጸሚዱ ነይሩ። እቲ ዝስደድ ከኣ፡ መብዛሕታኡ፡ ናብ ሱዳን፡ የመን፡ ጅቡቲ፡ ስዑድያ ኢዩ ዝኸይድ ነይሩ። ብዙሓት ካብ’ቶም ኣብ ኢትዮጵያ፡ ማእከላይ ምብራቕ፡ ኣውሮጳን ኣመሪካን ዝነበሩ ኤርትራውያን ናብርኦምን ትምህርቶምን ገዲፎም ናብ ገድሊ ኤርትራ ዝጽንበርሉ ወቕቲ እውን’ዩ ነይሩ።
ካብ ሰማንያታት ኣትሒዙ ግን፡ ብሰንኪ ህዝባዊ ግንባር ሓርነት ኤርትራን ህዝባዊ ወያነ ሓርነት ትግራይን ኣብ ልዕሊ ተሓኤ ዝወሰድኦ ሓባራዊ መጥቃዕቲ ብዙሓት ተጋደልቲ ተሓኤ ናብ ሱዳን ስለዝኣተዉ፡ ሃገራት ኣውሮጳን ኣመሪካን ዝኸፈትኦ ማዕጾ ተጠቒሞም ናብ ሃገራት ምዕራብ ብብዝሒ ክውሕዙ ተራእዩ።
ተሓኤ ናብ ሱዳን ድሕሪ ምእታዋ፡ ናብ ብዙሓት ውድባት ተፈናጨለት። ናይ ሶቭየት ሕብረት ውድቀት ዝፈጠሮ ስነሓሳባዊ ወይ ኣይዲዮሎጂካዊ ሃጓፍ ድማ ኣብ ብዙሕ ኵርንዓት ናይ ዓለም ብእስላማዊ ምንቅስቓሳት ተተክኤ። ከም ሳዕቤን ናይ’ዚ ለውጥታት’ዚ፡ ኣብ ሱዳን ኣብ ወርሒ ሰነ 1989 ኣብ ልዕሊ ስርዓት ኣልማህዲ ዕልዋ ተኻይዱ “ጀብሃት ኣል ኢንቃዝ” ስልጣን ጨቢጡ።
ናይ ተሓኤ ምድኻምን ኣብ ማእከላይ ምብራቕ ዝፍጠር ዝነበረ እስላማዊ ምንቅስቓሳትን ብዝፈጠሮ ምቹእ ባይታ ድማ፡ ኣብ ኤርትራ ዝነበሩ ንኣሽቱ እስላማዊ ምንቅስቓሳት ብ1988 ሓቢሮም ጕባኤ ብምግባር እስላማዊ ጅሃድ ኤርትራ ዝብል ውድብ መስረቱ። ኣብ መወዳእታ ሰማንያታትን መጀመርያ ተስዓታትን ኣብ መንጐ ህዝባዊ ግንባር እስላማዊ ውድባትን ኣብ ዝተፈላለዩ ኵርንዓት ኤርትራ ብረታዊ ጐንጽታት ተኸሲቶም ምንባሮም ዝዝከር ኢዩ።
ካብ ተስዓታት ንነጀው ካብ ዝተራእዩ ዓበይቲ ለውጥታት እቲ ቀንዲ፡ ውድቀት ዴሳዊ ደምበን ዓለም ኣብ ትሕቲ ቍጽጽር ብኣመሪካ ዝምራሕ ምዕራባዊ ርእሰ-ማላዊ ሓይሊ ምውዳቓን ኢዩ። መቀናቕንቲ ምዕራባዊ ዓለም ብሓፈሻ ኣመሪካ ድማ ብፍላይ ዝነበረት ሶቭየት ሕብረት ፋሕ ብትን ኣተዋ። ንሶቭየት ሕብረት ዘቝማ ዝነበራ ሪፑብሊካት ተገንጺለን ናጻ ዝዀና ነናይ ገዛእ ርእሰን መንግስታት ኣቖማ። እታ ሓንቲ ዝነበረት ዩጎዝላቭያ እውን ኣብ ብዙሓት መንግስታት ተጓዛዘየት። ቸኮዝላቫክያ፡ ናብ ቸክን ስሎቨንያን ዝብሃላ ክልተ ርእሰን ዝኸኣላ መንግስታት ተኸፍለት። ኣብ ኣፍሪቃ ከኣ፡ ኤርትራን ደቡብ ሱዳንን ርእሰን ዝኸኣላ ልዑላውያን ሃገራት ክዀና በቕዓ። ኣብ ኢትዮጵያ፡ ስርዓት ደርግ ወዲቑ ብኢህወደግ ዝምራሕ መንግስቲ ተተኪኡ።
ብኻልእ ሸነኽ ከኣ፡ ምዕራብን ምብራቕን ጀርመን፡ ከምኡ’ውን፡ ሰሜንን ደቡብን የመን ደጊመን ክሓበራ ተራእያ። ቺና ከኣ፡ ንሃገራት ምዕራብ ብሓፈሻ፡ ንኣመሪካ ድማ ብፍላይ፡ ኣብ ኵሉ መዳያት እትወዳደር ሓዳስ ሓያል ሃገር ኰይና ወጸት።
መግዛእቲ ኢትዮጵያ ኣብ ልዕሊ ኤርትራ ብ1991 ኣብ ዘኽተመሉ እዋን፡ ህዝቢ ኤርትራ፡ ሓደ ኢድ ኰይኑ፡ ንዕለት ናጽነቱ ብክብ ዝበለ ሓጐስን ሓድነትን ኢዩ ተቐቢልዋን ጸምቢልዋን። ኣብ ውሽጢ ይኹን ኣብ ግዳም ዝነበረ ኤርትራዊ፡ ንሃገሩ ብዘይዝዀነ ይኹን ኣምሳያ ብናጻ ከገልግልን ዝውንኖ ጸጋታት ኣብ ልምዓት ሃገሩ ከውዕልን ብምሉእ ዕግበት’ዩ ተበጊሱ ነይሩ። ኤርትራውያን ስደተኛታት ከኣ፡ እቲ ናብ ሃገሮም ምምላስ ዝነበሮም ሕልሚ ጋህዲ ኰይኑ ስለዝተሰምዖም ገለ ብሃውሪ፡ ገለ ድማ ብመደብ ምምላስን ምጥያስን ላዕለዋይ ኮሚሽን ስደተኛታት ሕቡራት ሃገራት ናብ ሃገሮም ክምለሱ ተራእዩ።
ኣብ መንጐ ጐረባብቲ ሃገራት ቀርኒ ኣፍሪቃ ብሓፈሻ፡ ናይ ምትሕግጋዝን ምትሕብባርን መንፈስ ነጊሱ ነበረ። ብፍላይ ከኣ ኣብ መንጐ ኤርትራን ኢትዮጵያን ሓባራዊ ናይ ልምዓት፡ ጸጥታ፡ ምክልኻልን ስምምዓት ዝግበረሉን ዶባትና ኣብ ትርጕም ዘይብሉ ብርኪ ከነሰጋግሮ ኢና እናተባህለ ዝዝረበሉን እውን’ዩ ተበጺሑ ነይሩ። ከምውጽኢቱ ድማ፡ ኢጋድ እተባህለ በይነ-መንግስታዊ ትካል ምቛም ዝዝከር ኢዩ።
ብዙሓት ኣባላት ተሓኤ ዝነበሩ፡ ድሕሪ ናጽነት ኤርትራ፡ ናብ ሃገሮም በብመንገዶም ተመሊሶም። ኣብ ደገ ዝነበሩ ተቓወምቲ ውድባት እውን፡ ርግኣት፡ሰላምን ፍትሕን ዝሰፈና ዲሞክራስያዊት ሃገር ንምህናጽ ምስ ግዝያዊ መንግስቲ ኤርትራ ተሓባቢሮም ክሰርሑ ድልውነቶም ይገልጹ ነበሩ። ሰማዒ እዝኒ ግን ኣይረኸቡን። ብኣንጻሩ ሓሸውየ ናይ ውድባት ኣይነፍቅድን ኢና ዝብል ናይ ብድዐን ትምክሕትን ድምጺ መላኺ ስርዓት ኤርትራ ክነጕድ ተሰምዐ።እዚ ጃህራ’ዚ ድማ፡ ንኣእሙሮ ብዙሓት ደፈነ። ኣብ መጀመርያ ተስዓታት እምበአር፡ኣዝዮም ውሑዳት እንተዘይኰይኖም ድምጺ ተቓወምቲ ውድባት ኤርትራ ክሰምዕ ዝደሊ ኤርትራዊ ይኹን ወጻእተኛ ኣይነበሩን።
ዓለም ድማ፡ ንመራሕቲ ኤርትራ፡ ኢትዮጵያን ኡጋንዳን ኣድናቖታ ትገልጽ ነበረት። ንፕረሲደንት ኤርትራ፡ ኢሳያስ ኣፍወርቂ፤ ቀዳማይ ሚኒስተር ኢትዮጵያ፡ነብሰሄር መለስ ዜናውን ፕረሲደንት ዩጋንዳ ዩወሪ ሙሰቨኒን ተስፋ ዝንበረሎም ሓደስቲ መራሕቲ ወለዶ ኣፍሪቃ እናበለት እትምጕሰሉን ምስ’ኦም ተሓባቢራ ክትሰርሕ ድልዊ ምዃና እትገልጸሉን ወቕቲ’ዩ ነይሩ። ከምወጽኢቱ ድማ፡ ፖለቲካዊ ደገፍን ቍጠባን ኤርትራ፡ ኢትዮጵያን ኡጋንዳን እናዓበየ ክኸይድ ተራእዩ።
ድሕሪ 25 ዓመታት፡ ሎሚ ኣብ ምዝዛም 2016 ዓ.ም ኣብ እንርከበሉ እዋን፡ ነቲ ሓደ ቍጥባዊ ዓለም (uni-polar world) ወይ ዓውለማውነት (Globalaization) ዝጻረር፡ ናይ የማንን ጸጋምን ጥሩፍነት ወይ ኣኽራርነት ተርእዮታት እናዓምበበ ይመጽእ ኣሎ። እዚ ጥሩፍነት’ዚ ሓደሓደ ግዜ ሃይማኖታዊ መልክዕ፡ ንኣብነት ዳዕሽ፡ ኣልሸባብ፡ ቦኮሃራም . . . ወዘተ፤ ሓድሓደ ግዜ ኣብ ናይ ቆርበት፡ ሃይማኖት፡ ጾታ ዝተመርኰሰ ጥሩፍ ጽልኢ (ጥሩፋት የማናውያን ሰልፍታት ኣብ ኣውሮጳ ኣመሪካን)፤ ሓድሓደ ግዜ ድማ፡ ንቝጣባዊ ቅልውላዋትን ብዝሒ ስደተኛታትን እናመዝመዘ ንስምዒታት ናይ ህዝቢ ዘጕሃህር ህቡባዊ (populist) ወይ ጥሩፍ ብሄርተኝነት (ultra-nationalism) መልክዕ ክሕዝ ይርአ ኣሎ። ንኣብነት፡ ምሕያል ናይ ጥሩፋት የማናውያን ሰልፍታት፡ ኣብ ፈረንሳ፡ ጀርመን፡ ሽወደን፡ ሆላንድ ብሓደ ሸነኽ፤ ምዕዋት ፕረሲደንት ዶናልድ ትራምፕ ኣብ ፕረሲደንታዊ ምርጫ ኣመሪካ፡ ናይ ዓባይ ብሪጣንያ ካብ ሕብረት ኣውሮጳ ምውጻእ (Brexit) ክዕወት ምኽኣሉ ምጥቃስ ይከኣል።
ሎሚ፡ ዓለምና ናብ ሓንቲ ንእሽቶ ቍሸት ኣብ ዝተቐየረትሉ፡ ኢንተርነትን ማሕበራዊ (ሶሽያል) ሚድያን ቀንዲ ናይ ዓለምና ናይ ርክብ መስመራት ጥራሕ ዘይኰነስ፤ ከም ሰብኣዊ መሰላት ዝቝጸረሉ መድረኽ ኢና በጺሕና ዘሎና። ኣብ ቅድመ ናጽነት ዝነበረ መድረኽ ግን፡ ኣብ ዓለምና ዓብላሊ ዝነበረ ናይ ርክብ መሳለጢታት ተለፎን፡ ፋክስ፡ ተለቪዥን፡ ራድዮ፡ ፖስታ ቤት፡ ነፈርቲ፡ መራኽብ፡ መኻይን . . . ወዘተ ኢዩ ነይሩ። ኢንተርነት ዝብሃል ብደረጃ እዚ ሕጂ ኣብ ኢድ ነፍስወከፍ ሰብ ዝበጽሓሉ ኵነታት ዝውቱር ኣይነበረን።
ኣብ ኤርትራ’ኸ፡ ኣብ’ዘን ዝሓለፋ 25 ዓመታት እንታይ ለውጢ ተራእዩ?
ኤርትራ፡ ኣብ መጀመርያ ክፋል ናይ ተስዓታት፡ ብመጠኑ ርግኣትን ቍጠባዊ ዕብየትን ከተመዝግብ ጀሚራ ነይራ’ያ። ንስርዓት ኢሳያስ ዝቃወሙ ኤርትራውያን ውሑዳት ኢዮም ነይሮም። እቲ እንደልዮ ዝነበርና ናጽነት ተራጋጊጹ እንድዩ፡ ሕጂ’ኸ እንታይ ክትቃወሙ ደሊኹም ዝብል ድምጺ ዝዓብለሎ ኵነታት ሰፊኑ ነይሩ።
ነዊሕ ከይተኸደ ግን፡ እቲ ብዛዕባ ናጻ ዕዳጋ፡ ግዝኣተ-ሕጊ፡ ቅዋማውን ዲሞክራስያውን ስርዓት፡ ዝግበር ዝነበረ መብጽዓታት ብምልኡ ተጠሊሙ። ሓሸውየ ናይ ውድባት ኣይፍቀድን ኢዩ ዝብል ነጋሪት ተሃሪሙ። ኤርትራ፡ ኣብ ትሕቲ ፍጹም ምልኪ ናይ ሓደ ውልቀ-ሰብ ኣትያ። መነባብርኦም ክመሓየሽ ዝጠለቡ ተጋደልቲ ብሕሱም ተገፊዖም፡ ሰላማዊ ሰልፊ ዝገበሩ ኣካለ ስንኩላን ድማ ብጥይት ናይ ከድዓት መራሕቶም ተቐንጺሎም።
ኤርትራ፡ ምስ ኵለን ጐረባብታ ኣብ ውግእን ወጥርን ስለእተጸምደት ንሓደጋታት ናይ ዘይምርግጋእ፡ ቍጠባዊ ቅልውላዋትን ፖለቲካውን ዲፕሎማስያውን ተነጽሎን ተቓልዐት። ብ1996 ምስ የመን ድሕሪ ዘካየደቶ ውግእ፡ ደሴት ሓኒሽ ብፍርዲ ንየመን ከም ዝተዋህበት ዝዝከር ኢዩ። ከምኡ’ውን፡ ብ1998-2000 ምስ ኢትዮጵያ ድሕሪ ዘካየደቶ ውግእ ሰፊሕ ክፋል ካብ መሬትና ክሳብ ሕጂ ኣብ ትሕቲ ቍጽጽር ናይ ኢትዮጵያ ይርከብ ኣሎ።
ቅዋም ክትግበርን ጠንቂ ውግእ ኤርትራን ኢትዮጵያን ክፈልጡን ዝሓተቱ ኣባላት መሪሕነት ህግዲፍን ንድምጽታቶም ዘቃልሑ ጋዜጠኛታትን፡ በጻሕን ሓታትን ዘይብሎም፡ ይሃልዉ ኣይሃልዉ ኣብ ዘይፍልለጥሉ ሃለዋት፡ ኣብ ዒራዒሮ ተዳጒኖም ይርከቡ። ኤርትራ ኣብ ኣፍሪቃ፡ ድሕሪ ግብጺ ፡ ዝበዝሑ ጋዜጠኛታት ዝተኣስሩላ ሃገር ተባሂላ ኢያ ትፍለጥ (25 ጋዜጠኛታት ኣብ ግብጺ፡ 17 ጋዜጠኛታት ኣብ ኤርትራ)።
ትምህርቲ ምስ ውትህድርና ተቖሪኑ። ኤርትራውያን መንእሰያት ናይ መወዳእታ ዓመታት ካልኣይ ደረጃ ትምህርቶም ኣብ ወተሃደራዊ መዓስከር ሳዋ ከምዝወስድዎ ተገብረ። መንእሰያት፡ ኣብ ክንዲ ተማሂሮም ንነብሶም፡ ንስድራኦምን ሃገሮምን ዝዀኑ፡ “ሃገራዊ ኣገልግሎት” ብዝብል ምስምስ ኣብ ደረት ዘይብሉ ናይ ባርነት ወፍሪ ተጸሚዶም ይርከቡ። ወለዲ ንደቆም ክቆጻጸሩ ኣብ ዘይክእልሉ ኵነታት ወዲቖም ኣለዉ። እታ ዝነበረት ሓንቲ ዩኒቨርሲቲ ተዓጽያ፡ በተን መላኺ ስርዓት ኤርትራ ዝመረጾ ዓይነት ትምህርቲ ዝህባ ኮለጃት ወይ ትካላት ተተኪኣ።
ከም ሳዕቤን ናይ’ዚ ኣሉታዊ ተርእዮታት’ዚ፡ ስድራቤት፡ ገሊኣ ኣብ ስደት፡ ገሊኣ ኣብ መደበራት ታዕሊም፡ ገሊኣ ኣብ መዛግብ ውግእ (ድፍዓት)፡ ገሊኣ ድማ ዕጭኣ ማእሰርቲ ኰይና ተበታተነት።
ብሰንኪ’ዚ ሕማቕ ኵነታት’ዚ በማእት ኣሽሓት ዝቝጸሩ ኤርትራውያን ንስደት ከምርሑ ተገደዱ። ብዙሓት ካብ’ኦም ድማ፡ ኣብ ምድረበዳታት ኣፍሪቃን ኣብ ማእከላይ ባሕርን ቀይሕ ባሕርን ሃለቁ፤ ማእለያ ዘይብሎም ድማ፡ ግዳይ ነጋዶ ደቂ ሰባት ኰይኖም፡ ኣደዳ ዝተፈላለዩ ዓይነታት ዓዛብን ዓመጽን ኰኑ፤ ውሽጣዊ ኣካላቶም ተቐንጢቡ ናብ ዕዳጋታት ንመሸጣ ወሪዱ። ካብ’ዚ ዕጫ’ዚ ንምድሓን፡ ብዙሓት ማእለያ ዘይብሉ ዶላራት ክኸፍሉ ተገደዱ። ኣብ ላምፓዱሳ ዝሞቱ ልዕሊ 360 ኤርትራውያን ስደተኛታት ድማ፡ መግለጺ ናይ’ዚ ኣሰቓቒ ተመኵሮ ኢዮም። ብናቶም ህልቂት’ያ ዓለም ብዛዕባ ስቅያት ኤርትራውያን ቍሩብ ክስቆራ ዝጀመረ። ኤርትራ፡ ሓንቲ ካብ’ተን ስደተኛታት ብብዝሒ ዘፍርያ ሃገራት ተባሂለን ኣብ ዓለምና ዝፍለጣ ሃገር ኰነት።
ኤርትራውያን ስፖርተኛታት፡ ዲፕሎማሰኛታት፡ ተምሃሮ፡ ሙዚቀኛታትን ስነ ጥበባውያን ናብ ግዳም ናይ ምውጻእ ዕድል ኣብ ዝረኸብሉ፡ በብዝኸድዎ ክተርፉ ወይ ዑቝባ ክሓቱ ተራእዩ።
እተን ብጽሬተንን ጽባቕአንን እንምክሓለን ዝነበርና ከተማታትና መልክዐን ተደዊኑ። ማይ፡ መግቢ፡ መብራህቲ ብኩቦንን መስርዕን ዝዀነሉ ወቕቲ ተጋሂዱ።
ኤርትራ፡ ንጥሩፍ ሶማልያዊ እስላማዊ ምንቅስቓስ ኣልሸባብ ትድግፍ’ያ ተባሂላ ማዕቀብ ተነቢሩላ፡ ክሳብ’ዚ ዕለት’ዚ እውን ኣይተላዕለን ዘሎ። ብሕቡራት ሃገራት እተመዘዘ ኮሚሽን ሰብኣዊ መሰላት፡ ኣብ ኤርትራ ግህሰት ሰብኣዊ መሰላት፡ እንተላይ ኣገዲድካ ምድፋር፡ ዓዛብ፡ ምስዋር፡ ብዘይሕጋዊ ኣገባብ ምቕታልን ክሳብ ገበን ኣንጻር ሰብኣውነት ዝፍጸመላ ሃገር ምዃና ዘረጋግጽ ጸብጻባት ናብ ባይቶ ሰብኣዊ መሰላት ሕቡራት ሃገራት ኣቕሪቡ።
ስርዓት ኢሳያስ፡ ነቲ ኣባል ሰንዓ ፎረም ዝነበረ መንግስቲ የመን ንምድኻም ኢሉ፡ ንተቓወምቲ መንግስቲ የመን ዝዀኑ ሖትይን ንነዊሕ ዓመታት ክድግፍ ድሕሪ ምጽናሕ፤ ብሃንደበት ኣቅጣጫኡ ቀይሩ፡ ብወለንታኡ ተሓባባሪ ናይ’ቲ ብስዑድያ ዝምራሕ ልፍንቲ ኰይኑ ንሖትይን ክወግእ ይርአ ኣሎ። ወድብ ዓሰብ፡ ማያትን ሰማያትን ኤርትራ ኣብ ኣገልግሎት ልፍንቲ ኣንጻር ሖትይን ይውዕል ከምዘሎ ናይ ኣደባባይ ምስጢር ኰይኑ ኣሎ።
ተቓውሞ ንስርዓት ኢሳያስ ከኣ፡ ኣብ ውሽጢ’ዘን 25 ዓመታት፡ ብዓቐን ይኹን ብዓይነት እናዓበየ ኢዩ መጺኡ። ብፍላይ ድሕሪ’ቲ ናይ 2001 ናይ ጕጅለ 15 ተቓውሞ፡ ስርዓት ህግዲፍ ዓንደ-ሕቖኡ ተሰቢሩ ኢዩ። ብምንቅስቓስ ፎርቶ ዝፍለጥ ናይ 21 ጥሪ 2013 ተቓውሞ ናይ ወዲ ዓልን ብጾቱን፤ ኣብ ጀነቭ፡ ኒውዮርክ፡ እስራኤልን ኢትዮጵያን ዝተኻየደ ብዓሰርተታት ኣሽሓት ዝቝጸሩ ኤርትራውያን መንእሰያት እተኻፈልዎም ሰላማዊ ሰልፍታት ጭቡጥ ምልክታት ናይ ዝግሃዱ ዘለዉ ለውጥታት ኢዮም።
ናይ ባጤራ ለውጢ፦
ነቲ ብሰንኪ ግዕዙይ ምምሕዳር ካብ ዙረት ወጻኢ ኰይኑ፡ ኣብ ኢድ ውሑዳት ገበነኛታት ተዀሚሩ ዝነበረ ናይ ቀደም ናቕፋ ካብ ኣገልግሎት ወጻኢ ንምግባር ዝዓለመ ናይ ባጤራ ምቕያር መደብ፡ ነቲ “ብሰንኪ ንቑጽ ይነድድ ርሑስ” ዝብል ምስላ ብዘዘኻኽር ኣገባብ፡ ነቲ ንጹህ ዜጋ ኣብ ተወሳኺ ናይ ቍጠባ ቅልውላው ከምዝሽመም ገበሮ ምበር፡ ነቶም ገበነኛታት ሰበስልጣንን ተሓባበርቶምንሲ ዝዀነ ጸገም ኣይፈጠረሎምን። እዚ ናይ ባጤራ ምቕያር መደብ፡ ነቶም ኣብ ግዳም ዝነብሩ ኤርትራውያን ናብ ቤተሰቦም ዝልእክዎ ገንዘብ ከምዝንኪ ምግባሩ እውን ኵሉ ዝፈልጦ ሓቂ ኢዩ።
ኢንተርነት፦
ሎሚ፡ ኢንተርነት፡ ሰብኣዊ መሰል ኣብ ዝዀነሉ ወቕቲ ኢና ንነብር ዘለና። ኣብ ኤርትራ ግን፡ እዚ መሰል’ዚ ልክዕ ከም’ቶም ካልኦት ሰብኣዊ መሰላትይግሃስ ኢዩ ዘሎ። ኣብ ልዕሊ ኢንተርነትን ተጠቀምቱን ዝግበር ቍጽጽርን ገደብን ከቢድ ስለዝዀነ፡ ሰባት ከምድላዮም ሓበሬታ ንኸይረኽቡን ሃብታማት ድማ ርእሰማሎም ኣብ ኤርትራ ከየዋፍሩን ዓቢ ዕንቅፋት ኰይንዎም ኣሎ።
ካብ ተነጽሎ ንምውጻእ፦
ስርዓት ኢሳያስ፡ ብህዝቢ ኤርትራን ዓለምን ብዘጋጠሞ ተቓውሞን ተነጽሎን ክጽሎ ናይ ግድን ስለዝዀነ፡ ስልታዊ ለውጥታት ክገብር ተገዲዱ ኣሎ። ኣባላት ኤምባሲታት ተነቢርሎም ዝነበረ ናይ ምንቅስቓስ ደረት ክለዓል ብምግባር፤ ሃገራዊ ኣገልግሎት ን18 ኣዋርሕ ጥራሕ ክድረቶን ሓድሽ ቅዋም ክነድፍን ምዃኑ መብጽዓ ብምእታው፤ ደሞዝ ሰራዊት ኤርትራ ብምውሳኽን ምስ መሓዙት ምዕራባውያን ሃገራት ዝዀኑ ኣባላት ናይ’ቲ ብስዑዲ ዓረብ ዝምራሕ ልፍንትን ምስ’ታ ብምህናጽ ግድብ ትንሳኤ ምስ ኢትዮጵያ ኣብ ወጥሪ እትርከብ መንግስቲ ግብጽን ብምዝማድ፤ ኣብ ልዕሊኡ ተፈጢሩ ንዘሎ ቍጥዐን ተቓውሞን ንምትህድዳእ ይጽዕር ኣሎ። ምርኰኛታት ወተሃደራት ጅቡቲ ብናጻ ምልቃቑ እውን ኣካል ናይ’ዚ ስልቲ’ዚ ኢዩ።
ብዋሕዚ ብዝሒ ስደተኛታት ዝተሰናበዱ ኣብ ስልጣን ዝርከቡ መንግስታት ኣውሮጳ ድማ፡ ንጥቕሞም ክብሉ፡ ነቲ ዋሕዚ ደው ንምባል፡ ምስ መለኽቲ ስርዓታት ኣብ ዋጋ-ዕዳጋ ክኣትዉ ይርኣዩ ኣለዉ።
መደምደምታ፦
ንናይ ሎሚ ወለዶ ብድሆታት፡ ናይ ትማሊ ወይ ናይ ጽባሕ ዘይኰነስ ናይ ሎሚ መፍትሒታት ኢና ከነናዲ ዝግባእ። ቃልሲ ኤርትራውያን ሎሚ ኣንጻር ባዕዳዊ ጐበጣ ኣይኰነን። ኤርትራ፡ ናጻን ልዑላዊትን ኰይና ብዓለም ተፈሊጣ ኢያ። ምስ ኢትዮጵያ ዘለና ናይ ዶብ ጸገማት ብመሰረት እቲ ድሮ ተበጺሑ ዘሎ ብይን ኮሚሽን ዶብ፡ ኣህጕራዊ ስምምዓትን ውዕላትን፤ ሰላማዊ፡ ሕጋውን ዲፕሎማስያውን መዕለቢታት ክግበረሎም ጥራሕ ኢና ክንጽዕር ዝግብኣና።
ከምኡ’ውን፡ ናይ ሎሚ ቃልስና ጀብሃ ኣንጻር ሻዕብያ ወይ ሻዕብያ ኣንጻር ጀብሃ ኣይኰነን። እዚ ቃልሲ’ዚ ኣኽቲሙ ኢዩ። ሎሚ እንርከበሉ ዘለና መድረኽ ናይ ጀብሃ ፕሮግራም’ዶ ናይ ሻዕብያ መን ዓብለለ ኣይኰነን። እዘን ውድባት እዚኣተን ንቓልሲ ምእንቲ ሃገራዊ ናጽነት ዝመርሓ ሃገራዊ ሓርነታዊ ምንቅስቓሳት ደኣ’ምበር፡ ንዲሞክራስያውን ቅዋማውን ስርዓት ዝቃለሳ ፖለቲካዊ ሰልፍታት ኣይነበራን። ብኣንጻሩ እኳ ደኣ ምልኪ ናይ ሸቃላይ ከነረጋግጽ ኢና ዝብላ ዝነበራ ውድባት ኢየን። ኣብ ርእስ’ዚ፡ ኣብ ኤርትራ ስልጣን ጨቢጡ ስርዓት ውልቀ መላኺ ኢሳያስ ኣፍወርቅን መጋበርያታቱን (ወተሃደራውን ጸጥታውን) ምዃኑ ምርዳእ ይግባእ። ስለ’ዚ፡ ናይ ሎሚ ቃልሲ፡ ኣብ መንጐ ህዝቢ ኤርትራን ኣብ መንጐ ዲክታቶርያዊ ጕጅለ ኢሳያስን ኢዩ።
ናይ ሎሚ ወለዶ ክቃለሰሉ ዘለዎ ዕላማታት እምበኣር፡ ግዝኣተ-ሕግን ፍትሕን ዝሰፈኖ፡ ሰብኣዊ መሰላት ዝሕለወሉ ዲሞክራስያውን ቅዋማውን ስርዓት ብዙሓት ሰልፍታት ደኣ‘ምበር፥ ምልኪ፡ ብዝዀነ ይኹን መልክዓቱ፡ ንምንጋስ ክኸውን የብሉን።
ኤርትራ፡ ብብዙሕነት ናይ ቋንቋ፡ ሃይማኖት፡ መበቆል፡ ኣውራጃ እትልለ ሃገር ኢያ።ነዚ ብዙሕነት’ዚ ጸጋና ድኣ’ምበር ዕዳና ክንገብሮ ኣይግባእን። ናይ ኵሎም ቋንቋታትና፡ ሃይማኖታትና፡ ኣውራጃታትናን ብሄራትናን ማዕርነትን መሰላትን ክረጋገጽ ክኽእል ኣለዎ። ሓደ ልዒሉ፡ እቲ ካልእ ትሒቱ ዝርኣየሉ ዝዀነ ይኹን ቅቡል ምኽንያት የለን። ሓድነት ኣብ ብዙሕነት ዝብል መርሆ፡ መተካእታ ዘይርከቦ እንኮ ምርጫና ምዃኑ ክንኣምን የድሊ።
ኣብ’ዚ እዋን’ዚ፡ ልዕሊ 75% ካብ ህዝቢ ኤርትራ ትሕቲ 35 ዝዕድሚኦም መንእሰያት ኢዮም። እዚ ማለት ድማ ንፍተዎ ንጽልኣዮ ብዘየገድስ፡ ናይ ጽባሕ ኤርትራ ተረከብቲ ንሶም ኢዮም። ካብ’ዚኦም፡ ድሕሪ ናጽነት እተወልደ እቲ ዝተሓተ ዕድሚኡ 25 ኰይኑ፤ እቲ ናይ ቅድመ ናጽነት ወለዶ ከኣ እቲ ዝተሓተ ዕድመ 50 ዓመት ዝገበረ ስለዝዀነ፡ ብባህርያዊ ምኽንያታት ኣብ ምሕላፍ ተጋማጊሙ ዝርከብ ኢዩ። “ዘይተማህረ ነየድሕን ዘይተወቕረ ነየጥሕን” ከምዝብሃል፡ መንእሰይ ሓላፍነቱ ብግቡእ ክስከም እንተደኣኰይኑ ክመሃርን ክሰርሕን ኣለዎ። መንእሰይ ስለዝዀነ ጥራሕ ንሃገር ክመርሕ ወይ ንሃገር ክጠቅም’ዩ ማለት ኣይኰነን። ንትምህርቲ ዝዕንቅጹ ከም ድኽነት፡ ድሑር ባህልታትን ልምድታትን (ትሕተ-ዕድመ ምምርዓው) ዝኣመሰሉ ወድዓውያን ምኽንያታት ምህላዎም ክዝንጋዕ የብሉን።
ቀንዲ ግደ ናይ መንእሰያት፡ ነዞም ዓንቀጽቲ ብድሆታት ስዒሮም ስልጡን ሃገርን ህዝብን ምህናጽ ኢዩ። ነዚ ንኽገብሩ ግን፡ ንገዛእ ርእሶም ፈተውቲ ትምህርቲ፡ ፈተውቲ ስራሕ፡ ፈተውቲ ስልጣኔን ፈተውቲ ሕብረተ-ሰቦምን ክዀኑ ይግባእ።


text:
የሆዋ—ናይ ቀረባ ዓርክና
‘ኣብርሃም፡ “ዓርኪ የሆዋ” ተባህለ።’—ያእ. 2:23።
1. ብመልክዕ ኣምላኽ ስለ እተፈጠርና፡ እንታይ ኢና ኽንገብር እንኽእል፧
“ወዲ ራዛ ናይ ኣቦኡ ሓዛ” ዚብሃል ምስላ ኣሎ። እዚ ኸኣ ሓቅነት ኣለዎ፣ ከመይሲ፡ ብዙሓት ቈልዑ ንወለዶም እዮም ዚመስሉ። ከምዚ ኪኸውን ዝኸኣለ ድማ፡ ክልቲኦም ወለዶም ኣብ ጂናዊ ውርሻ ውሉዶም እጃም ስለ ዘለዎም እዩ። እቲ ሰማያዊ ኣቦና ዝዀነ የሆዋ፡ ወሃብ ህይወት እዩ። (መዝ. 36:9) እቶም ሰብኣውያን ደቁ ዝዀንና ኸኣ፡ ብእተወሰነ መዳይ ንዕኡ ንመስሎ ኢና። ብመልክዑ ስለ እተፈጠርና፡ ክንሓስብን ኣብ ገለ መደምደምታ ኽንበጽሕን ምስ ካልኦት ሰባት ክንተዓራረኽን ዕርክነትና ሒዝና ኽንቅጽልን ንኽእል ኢና።—ዘፍ. 1:26።
2. የሆዋ ዓርክና ኪኸውን ዚኽእል በየናይ መሰረት እዩ፧
2 የሆዋ ናይ ቀረባ ዓርክና ኪኸውን ይኽእል እዩ። ከምዚ ዓይነት ዕርክነት ከኣ፡ ኣምላኽ ንዓና ኣብ ዘላቶ ፍቕርን ኣብኡን ኣብ ወዱን ኣብ ዘላትና እምነትን እተመርኰሰ እዩ። የሱስ፡ “ኣምላኽ፡ በቲ ሓደ ወዱ ዚኣምን ኵሉ ናይ ዘለኣለም ህይወት ምእንቲ ኺረክብ እምበር፡ ከይጠፍእሲ፡ ንወዱ በጃ ኽሳዕ ዚህብ፡ ክሳዕ ክንድዚ ንዓለም ኣፍቀራ” በለ። (ዮሃ. 3:16) ምስ የሆዋ ናይ ቀረባ ርክብ ዝነበሮም ብዙሓት ሰባት እኳ እንተ ኣለዉ፡ ብዛዕባ ኽልተ ኻባታቶም እስከ ንርአ።
“ኣብርሃም ፈታውየይ”
3, 4. እቲ ኣብርሃም ምስ የሆዋ ዝነበሮ ዕርክነት ካብቲ ዘርኡ ዝነበሮም ዕርክነት ብኸመይ እዩ ዚፍለ፧
3 የሆዋ ነቲ ሓደ ኻብቶም ኣበዋትን ኣቦታት እስራኤልን ዝነበረ ኣብርሃም፡ “ፈታውየይ” ኢሉ ጸውዖ። (ኢሳ. 41:8) ካልኣይ ዜና መዋእል 20:7 እውን ንኣብርሃም፡ ‘ፈታው ኣምላኽ’ ኢላ ጸዊዓቶ ኣላ። እቲ እሙን ሰብኣይ ዝነበረ ኣብርሃም፡ ምስ ፈጣሪኡ ዘለዎ ዕርክነት ኪዕቅብ ዝኸኣለ ብኸመይ እዩ፧ ብእምነቱ እዩ።—ዘፍ. 15:6፣ ያእቆብ 2:21-23 ኣንብብ።
4 የሆዋ ነቶም ንህዝቢ እስራኤል ዘቘሙ ዘርኢ ኣብርሃም፡ ኣብ ፈለማ ኣቦኦምን ዓርኮምን እዩ ነይሩ። እቲ ዜሕዝን ግና፡ ነቲ ምስ ኣምላኽ ዝነበሮም ዕርክነት ኣጥፊኦምዎ እዮም። ስለምንታይ፧ ኣብ መብጽዓታት የሆዋ ዝነበረቶም እምነት ስለ ዝጠፍአት እዩ።
5, 6. (ሀ) የሆዋ ዓርክኻ ዝዀነ ብኸመይ እዩ፧ (ለ) ነየናይ ሕቶታት ኢና ኣቓልቦ ኽንገብረሉ ዚግባእ፧
5 ብዛዕባ የሆዋ ብዝያዳ ብእተመሃርካ መጠን፡ ኣብኡ ዘላትካ እምነትን ንዕኡ ዘላትካ ፍቕርን እናደልደለት እያ እትኸይድ። ኣምላኽ ብርእሱ ሓሲቡ ዚዓዪ ኣካል ምዃኑ፡ ንስኻ ድማ ምስኡ ጥብቂ ርክብ ክትምስርት ከም እትኽእል ንዝፈለጥካሉ እዋን እሞ ዘክሮ። ኣብቲ እዋን እቲ፡ ኣዳም ስለ ዘይተኣዘዘ፡ ኵላትና ብሓጢኣት ከም እተወለድና ተማሂርካ ኢኻ። ደቂ ሰብ ብሓፈሻ ኻብ ኣምላኽ ከም ዝረሓቑ እውን ፈሊጥካ ኢኻ። (ቈሎ. 1:21) ድሕሪኡ፡ እቲ ፈቃር ሰማያዊ ኣቦና ኻባና ዝረሓቐን ብዛዕባና ዘይግደስን ከም ዘይኰነ ተገንዚብካ። ብዛዕባ እቲ ብመስዋእታዊ ሞት የሱስ ኣቢሉ ዝገበሮ መሰናድዎ ምስ ፈለጥካን ኣብኡ እምነት ምስ ኣሕደርካን ድማ፡ ምስ ኣምላኽ ዕርክነት ክትምስርት ጀሚርካ።
6 ሕጂ ምልስ ኢልና ኽንሓስቦ ኸለና፡ ‘ምስ ኣምላኽ ዘሎኒ ዕርክነት ብዝያዳ ድዩ ዚድልድል ዘሎ፧ ኣብኡ ዘሎኒ ትውክልቲ ድልዱል ድዩ፧ ነቲ ዝፈትዎ ዓርከይ ዝዀነ የሆዋ ዘላትኒ ፍቕሪኸ በብመዓልቱ ትዓቢ ድያ ዘላ፧’ ኢልና ንርእስና ኽንሓትታ ኣሎና። ካልእ ምስ የሆዋ ጥብቂ ርክብ ዝነበሮ ብግዜ ጥንቲ ዝነበረ ሰብ፡ ጊዴዎን እዩ። ነቲ ንሱ ዝሓደጎ ሰናይ ኣብነትን ብኸመይ ክንመስሎ ኸም እንኽእልን እስከ ንርአ።
‘የሆዋ ሰላም እዩ’
7-9. (ሀ) ጊዴዎን እንታይ ዜደንቕ ተመክሮ እዩ ኣጋጢምዎ፧ ውጽኢቱኸ እንታይ ኰነ፧ (ኣብ ገጽ 21 ዘላ ስእሊ ርአ።) (ለ) ምስ ኣምላኽ ዘሎና ዕርክነት ኪድልድል ዚኽእል ብኸመይ እዩ፧
7 እቲ ፈራዲ ዝነበረ ጊዴዎን፡ ኣብቲ እስራኤላውያን ናብ ምድሪ ተስፋ ድሕሪ ምእታዎም ዝነበረ ኣጸጋሚ እዋን እዩ ንየሆዋ ኣገልጊልዎ። መጽሓፍ መሳፍንቲ ምዕራፍ 6፡ መልኣኽ የሆዋ ንጊዴዎን ኣብ ዖፍራ ኸም ዝበጽሖ ትገልጽ እያ። ኣብቲ እዋን እቲ፡ ሚድያናውያን ንእስራኤላውያን የስግእዎም ነበሩ። በዚ ምኽንያት እዚ፡ ጊዴዎን ኣብ ቃልዕ ዘይኰነስ፡ ኣብ መጽመቝ ወይኒ ተሓቢኡ ስርናይ ይዘብጥ ነበረ። ሓደ መልኣኽ መጺኡ “ኣታ ሓያል ጅግና” ምስ በሎ ግና፡ ኣዝዩ ተገረመ፣ የሆዋ ልክዕ ከምቲ ንእስራኤላውያን ካብ ግብጺ ዘድሓኖም፡ ሽዑ እውን ኬድሕኖም እንተ ዀይኑ ድማ ሓተተ። እቲ መልኣኽ ድማ ንፈጣሪ ብምውካል፡ የሆዋ ኸም ዚድግፎ ንጊዴዎን ኣረጋገጸሉ።
8 ይኹን እምበር፡ ጊዴዎን፡ ‘ንእስራኤል ብኸመይ ካብ ሚድያን ከም ዜድሕኖ’ ኣተሓሳሲብዎ ነበረ። ቀጥታዊ መልሲ ድማ ተዋህቦ፣ የሆዋ፡ “ኣነ ምሳኻ ክኸውን እየ አሞ፡ ንሚድያናውያን ከም ንሓደ ሰብኣይ ክትወቕዖም ኢኻ” በሎ። (መሳ. 6:11-16) ጊዴዎን ነቲ ዕዮ ብኸመይ ከም ዚፍጽሞ ስለ ዘተሓሳሰቦ ግና፡ ምልክት ኪውሃቦ ሓተተ። ኣብቲ ምይይጥ፡ የሆዋ ንጊዴዎን ጋህዲ ኸም ዝዀነሉ ዋላ ሓንቲ ኣየጠራጥርን እዩ።
9 ቀጺሉ ዘጋጠመ ነገር፡ ንጊዴዎን ናብ ኣምላኽ ከም ዚቐርብ ገይርዎን ንእምነቱ ኣደልዲሉሉን እዩ። ዚብላዕ ኣዳልዩ ድማ ነቲ መልኣኽ ቀረበሉ። ሽዑ እቲ መልኣኽ በታ ሒዝዋ ዝነበረ ዘንጊ ገይሩ ነቲ ምግቢ ብምትንካፍ ብተኣምራዊ መገዲ ብሓዊ ኸም ዚብላዕ ምስ ገበረ፡ ጊዴዎን፡ እቲ መልኣኽ ብሓቂ ወኪል የሆዋ ኸም ዝዀነ ተገንዘበ። ሰንቢዱ ድማ፡ “ወይለይ እግዚኣብሄር ኣምላኽ፡ ንመልኣኽ እግዚኣብሄር ገጽ ንገጽ ርእየዮ” በለ። (መሳ. 6:17-22) ኰይኑ ግና፡ እዚ ፍጻመ እዚ ንጊዴዎን ካብ ኣምላኽ ከም ዚርሕቕ ገይርዎ ድዩ፧ ኣይፋሉን። ብኣንጻሩ እኳ ደኣ፡ ንየሆዋ ብዝያዳ ስለ ዝፈለጦ፡ ሰላም እዩ ረኺቡ። ብኸምኡ ድማ እዩ ነቲ ኣብታ ቦታ እቲኣ ዝሰርሖ መሰውኢ፡ ‘የሆዋ ሰላም’ ኢሉ ዝጸውዖ። (መሳፍንቲ 6:23, 24 ኣንብብ።) ንሕና እውን ብዛዕባ እቲ የሆዋ በብመዓልቱ ዚገብረልና ነገራት ከነስተንትን ከለና፡ ንሱ ናይ ቀረባ ዓርክና ምዃኑ ንግንዘብ ኢና። ኣዘውቲርና ናብ ኣምላኽ ንጽሊ እንተ ዄንና፡ ሰላምና ኺውስኽን ምስኡ ዘሎና ዕርክነት ኪድልድልን እዩ።
‘ኣብ ድንኳን የሆዋ ዚሓድር መን እዩ፧’
10. ብመሰረት መዝሙር 15:3, 5፡ ኣዕሩኽ ኣምላኽ ክንከውን እንተ ደሊና እንታይ ክንገብር ኣሎና፧
10 የሆዋ ዓርክና ኪኸውን እንተ ደሊና፡ ክንገብሮ ዘሎና ነገራት ኣሎ። ዳዊት ኣብ መዝሙር 15፡ ‘ኣብ ድንኳን የሆዋ ኽንሓድር፡’ ማለት ኣዕሩኽ ኣምላኽ ክንከውን እንተ ደሊና እንታይ ክንገብር ከም ዘሎና ሓቢሩ ኣሎ። (መዝ. 15:1) ኣብ ክልተ ኻብቲ ብቕዓታት እስከ ነተኵር፣ እዚ ኸኣ፡ ካብ ሕሜት ምርሓቕን ኣብ ኵሉ ብቕንዕና ምምላስን እዩ። ዳዊት ብዛዕባ እዚ ጕዳይ እዚ ብዚምልከት ኪገልጽ ከሎ፡ እቲ ኣብ ድንኳን የሆዋ ዚሓድር ሰብ፡ “ብልሳኑ ዘይሐሚ፡ . . . ንጕድኣት ንጹህ ከኣ መማለጃ ዘይቕበል” ምዃኑ ገለጸ።—መዝ. 15:3, 5።
11. ካብ ሕሜት ክንርሕቕ ዘሎና ስለምንታይ ኢና፧
11 ዳዊት ኣብ ካልእ መዝሙር፡ “መልሓስካ ኻብ እከይ . . . ሐሉ” ኢሉ ኣጠንቂቑ ነበረ። (መዝ. 34:13) ነዚ መንፈስ ኣምላኽ ዝነፈሶ ምኽሪ ዕሽሽ ምባል፡ ኣብ መንጎናን ኣብ መንጎ እቲ ጻድቕ ሰማያዊ ኣቦናን ጋግ ከም ዚፍጠር እዩ ዚገብር። ሕሜት መለለዪ እቲ ዝዓበየ ጸላኢ የሆዋ ዝዀነ ሰይጣን እዩ። እታ “ድያብሎስ” እትብል ቃል፡ ካብታ “ሓማዪ” ዝትርጕማ ናይ ግሪኽኛ ቓል እያ መጺኣ። ነቲ ንኻልኦት ሰባት እንዛረቦን ብዛዕባኦም እንዛረቦን ዘረባ ንቈጻጸሮ እንተ ዄንና፡ ምስ ኣምላኽ ዘሎና ዕርክነት ክንዕቅብ ንኽእል ኢና። ብሕልፊ ነቶም ኣብ ጉባኤ እተሸሙ ሰብኡት ብዚምልከት፡ ከምኡ ኽንገብር ኣሎና።—እብራውያን 13:17፣ ይሁዳ 8 ኣንብብ።
12, 13. (ሀ) ኣብ ኵሉ ብቕንዕና ኽንነብር ዘሎና ስለምንታይ ኢና፧ (ለ) ቅንዕናና ንኻልኦት ኪጸልዎም ዚኽእል ብኸመይ እዩ፧
12 መለለዪ ኣገልገልቲ ኣምላኽ፡ ቅንዕና ደኣ እምበር ምዝመዛ ኣይኰነን። ሃዋርያ ጳውሎስ፡ “ኣብ ኵሉ ብቕንዕና ኽንነብር እናደለና፡ ቅኑዕ ሕልና ኸም ዘሎና ንተኣማመን ኢና እሞ፡ ጸልዩልና” ኢሉ ጸሓፈ። (እብ. 13:18) ‘ኣብ ኵሉ ብቕንዕና ኽንነብር’ ስለ እንደሊ፡ ንክርስትያን ኣሕዋትና ኣይንብለጸሎምን ኢና። ንኣብነት፡ ኣብ ትሕቴና ተቘጺሮም ዚሰርሑ እንተ ዀይኖም፡ ብግቡእ ከም ዚተሓዙን ብመሰረት እቲ እተሰማማዕናዮ መጠን ከም ዚኽፈሉን ንገብር ኢና። ክርስትያናት ከም ምዃንና መጠን፡ ምስ ሰራሕተኛታትናን ምስ ካልኦት ሰባትን ብቕንዕና ኢና እንመላለስ። ብኻልእ ሸነኽ ከኣ፡ ኣስራሕትና ክርስትያን ብጾትና እንተ ዀይኖም፡ ፍሉይ ነገራት ኪግበረልና ብምሕታት ተበለጽቲ ኽንከውን የብልናን።
13 ዓለማውያን ንናይ የሆዋ መሰኻኽር ብቕንዕናኦም ይንእድዎም እዮም። ንኣብነት፡ ኣካያዲ ሓደ ዓብዪ ትካል ኣገልግሎት ህንጸት፡ ናይ የሆዋ መሰኻኽር ቃሎም ከም ዚሕልዉ ኣስተብሃለ። “ነቲ እተሰማማዕኩምሉ ተኽብርዎ ኢኹም” ድማ በለ። (መዝ. 15:4) ከምዚ ዓይነት ጠባይ፡ ነቲ ምስ የሆዋ ዘሎና ዕርክነት ንኽንዕቅቦ ይሕግዘና እዩ። ብዘይካዚ፡ ነቲ ፈቃር ሰማያዊ ኣቦና ውዳሰ የምጽኣሉ እዩ።
ንኻልኦት፡ ኣዕሩኽ የሆዋ ኪዀኑ ሓግዞም
14, 15. ኣብ ኣገልግሎትና፡ ንኻልኦት ኣዕሩኽ ኣምላኽ ኪዀኑ ኽንሕግዞም እንኽእል ብኸመይ ኢና፧
14 ብዙሓት ኣብ ኣገልግሎት እንረኽቦም ሰባት፡ ኣብ ህልውና ኣምላኽ ይኣምኑ እኳ እንተ ዀኑ፡ ከም ናይ ቀረባ ዓርኮም ገይሮም ግና ኣይርእይዎን እዮም። እሞኸ ብኸመይ ክንሕግዞም ንኽእል፧ ነቲ የሱስ ን70 ደቀ መዛሙርቱ በብኽልተ ገይሩ ንኺሰብኩ ኺልእኮም ከሎ ዝሃቦም መምርሒ እስከ ንርኣዮ፣ ንሱ፡ “ኣብ እትኣትውዋ ቤት፡ ቅድም፡ ‘ነዛ ቤት እዚኣ ሰላም ይኹን’ በሉ። ኣብኣ ፈታው ሰላም እንተሎ፡ ሰላምኩም ኣብኡ ኺሓድር እዩ። እንተ ዘየልቦ ግና፡ ሰላምኩም ኪምለሰኩም እዩ” በሎም። (ሉቃ. 10:5, 6) ንሰባት በቲ ፍሽሑው ኣቀራርባና ናብ ሓቂ ኽንስሕቦም ንኽእል ኢና። ተጻረርቲ ኼጋጥሙና ኸለዉ ድማ፡ ሰላማውያን እንተ ዄንና፡ ንጽልኦም ኣወጊዶም ኣብ ካልእ ኣጋጣሚ ንኺሰምዑ መገዲ ኪኸፍተሎም ይኽእል እዩ።
15 ኣብ ናይ ሓሶት ሃይማኖት ምስ ዝጠሓሉ ወይ ከኣ ቅዱስ ጽሑፋዊ ዘይኰነ ልማዳት ምስ ዚገብሩ ሰባት ክንራኸብ ከለና፡ ወትሩ ምሕዝነታውን ሰላማውን ጠባይ ከነርኢ ኣሎና። በዚ ዘመናዊ ሕብረተ ሰብ ተስፋ ስለ ዝቘረጹ፡ ብዛዕባ እቲ እነምልኾ ኣምላኽ ብዝያዳ ንኺፈልጡ ናብ ቦታታት መአከቢና ንዚመጹ ሰባት፡ ሓንጐፋይ ኢልና ኽንቅበሎም ኣሎና። ኣብታ፡ “መጽሓፍ ቅዱስ፡ ህይወት ሰባት ይቕይር” ዘርእስታ ዓምዲ ኻብ ዚወጽእ ዓንቀጻት፡ ነዚ ዜረጋግጽ ኣብነት ክንረክብ ንኽእል ኢና።
ምስቲ ናይ ቀረባ ዓርክና ንዕየ
16. ኣዕሩኽን ‘መዓይይትን’ የሆዋ ዝዀንና ብኸመይ ኢና፧
16 መብዛሕትኡ እዋን፡ ብሓባር ዚዓይዩ ሰባት ዕርክነቶም ድልዱል እዩ ዚኸውን። ኵላትና ርእስና ንየሆዋ ዝወፈና ዘበልና፡ ኣዕሩኽን ‘መዓይይትን’ ኣምላኽ ናይ ምዃን ፍሉይ መሰል ረኺብና ኢና። (1 ቈረንቶስ 3:9 ኣንብብ።) ኣብ ዕዮ ስብከትን ደቀ መዛሙርቲ ምግባርን ክንካፈል ከለና፡ ነቲ ዜደንቕ ባህርያት ሰማያዊ ኣቦና ብዝያዳ ኢና እንፈልጦ። መንፈስ ቅዱስ ነቲ ንብስራት መንግስቲ ኣምላኽ ንኽንሰብኽ እተዋህበና መዝነት ንኽንፍጽሞ ብኸመይ ከም ዚሕግዘና ንርኢ ኢና።
17. እቲ ኣብ ዓበይቲ ኣኼባታትና እንረኽቦ መንፈሳዊ ምግቢ፡ የሆዋ ዓርክና ምዃኑ ዜርኢ ብኸመይ እዩ፧
17 ኣብቲ ደቀ መዛሙርቲ ናይ ምግባር ዕዮ ብዝያዳ እንተ ተኻፊልና፡ ናብ የሆዋ ብዝያዳ ኽንቀርብ ኢና። ንኣብነት፡ የሆዋ ብኸመይ ንተጻረርቲ ደው ከም ዜብሎም ንርኢ ኢና። ብዛዕባ ዝሓለፈ ሒደት ዓመታት እሞ ሕሰብ። ኣምላኽ ይመርሓና ኸም ዘሎ ብንጹር ደይኰንናን ክንርኢ ኽኢልና፧ እቲ ፈጺሙ ዘየቋርጽ መንፈሳዊ ምግቢ እውን የደንቐና እዩ። ዓበይቲ ኣኼባታትና፡ ኣቦና ብፍቕሪ ተደሪኹ ብዛዕባ ጸገማትናን ዜድልየና ነገራትን ከም ዚሓስብ ዜርኢ እዩ። ሓንቲ ስድራ ቤት ብዛዕባ ኣኼባ ኣውራጃ ኸተመስግን ኣብ ዝጸሓፈቶ ደብዳበ፡ “እቲ መደብ ንልብና ተንኪፍዎ እዩ። የሆዋ ንነፍሲ ወከፍና ኣዝዩ ኸም ዜፍቅረናን ክንዕወት ከም ዚደልየናን ኰይኑ እዩ ተሰሚዑና” በለት። ካብ ጀርመን ዝመጹ ሰብ ሓዳር፡ ኣብቲ ኣብ ኣይርላንድ እተገብረ ፍሉይ ኣኼባ ኣውራጃ ምስ ተኣከቡ፡ በቲ እተገብረሎም ኣቀባብላን ክንክንን ኣዝዮም ተሓጐሱ፣ ከምዚ ድማ በሉ፦ “ልዕሊ ዅሉ፡ ንየሆዋን ነቲ ንጉስ ዝዀነ የሱስ ክርስቶስን ኢና እነመስግኖም። ኣባላት እዚ ሓድነት ዘለዎ ህዝቢ ንኽንከውን ዝዓደሙና ንሳቶም እዮም። ሕጂ ብዛዕባ ሓድነት ካብ ምዝራብ ሓሊፍና፡ በብመዓልቱ ንምከሮ ኣለና። እቲ ኣብ ዳብልን ምስ እተገብረ ፍሉይ ኣኼባ ኣውራጃ ዚተሓሓዝ ተመክሮና፡ ብዛዕባ እቲ ንኣምላኽ ምሳኻትኩም ሓቢርና ብምግልጋል እንረኽቦ ፍሉይ መሰል ከም እንዝክር እዩ ገይሩና።”
ኣዕሩኽ ሓሳብ ንሓሳብ ይለዋወጡ
18. ብዛዕባ እቲ ምስ የሆዋ እንዘራረበሉ መገዲ፡ ንገዛእ ርእስና እንታይ ኢልና ኢና ኽንሓትታ ዘሎና፧
18 ጽቡቕ ጌርካ ሓሳብ ንሓሳብ ምልውዋጥ፡ ንዕርክነት የደልድሎ እዩ። ኣብዚ ዘለናሉ እዋን፡ ማሕበራዊ መራኸብን ብሞባይል ዚለኣኽ መልእኽትን ህቡብ እዩ ዀይኑ ዘሎ። እሞኸ እቲ ምስቲ ናይ ቀረባ ዓርክና ዝዀነ የሆዋ ብውልቅና እንራኸበሉ መስመር፡ ከመይ እዩ ዘሎ፧ የሆዋ ‘ጸሎት ዚሰምዕ’ ምዃኑ ዚከሓድ ኣይኰነን። (መዝ. 65:2) ኰይኑ ግና፡ ክንደይ ሳዕ ኢና ተበግሶ ወሲድና እነዘራርቦ፧
19. ናይ ልብና ኣውጺእና ናብ ሰማያዊ ኣቦና ኽንጽሊ እንተ ኣጸጊሙና፡ እንታይ ሓገዝ እዩ ዘሎና፧
19 ገሊኦም ኣገልገልቲ ኣምላኽ ናይ ልቦም ኣውጺኦም ኪዛረቡን ውሽጣዊ ስምዒቶም ኪገልጹን ይኸብዶም እዩ። ይኹን እምበር፡ የሆዋ፡ ናይ ልብና ኣውጺእና ኽንጽሊ እዩ ዚደሊ። (መዝ. 119:145፣ ድጕ. 3:41) ነቲ ኣብ ልብና ዘሎ ንምግላጽ ቃላት ኪሓጽረና ዚኽእል እኳ እንተ ዀነ፡ ደጋፊ ኣሎና። ጳውሎስ ነቶም ኣብ ሮሜ ዝነበሩ ክርስትያናት፡ “ክንጽሊ ኼድልየና ኸሎ፡ እንታይ ክንብል ከም ዚግብኣና ኣይንፈልጥን ኢና፣ እቲ መንፈስ ባዕሉ ግና ብዘይተነግረ እህህታ ገይሩ ይልምነልና እዩ። ንሱ ኸም ፍቓድ ኣምላኽ ገይሩ ምእንቲ ቕዱሳት ይልምን እዩ እሞ፡ እቲ ልቢ ዚምርምር፡ ሓሳብ እቲ መንፈስ እንታይ ምዃኑ ይፈልጥ እዩ” ኢሉ ጸሓፈሎም። (ሮሜ 8:26, 27) ብዛዕባ እቲ ኣብ ከም መጽሓፍ እዮብን መዝሙርን ምሳሌን ዘሎ ቓላት መጽሓፍ ቅዱስ ምስትንታንና፡ ውሽጣዊ ስምዒትና ንየሆዋ ንኽንገልጸሉ ኺሕግዘና ይኽእል እዩ።
20, 21. እቲ ኣብ ፊልጲ 4:6, 7 ዚርከብ ቃላት ጳውሎስ፡ እንታይ ዜጸናንዕ ሓሳባት እዩ ሒዙ ዘሎ፧
20 ዜጨንቕ ኵነታት ኬጋጥመና ኸሎ፡ ነቲ ጳውሎስ ንሰብ ፊልጲ ዝሃቦም መንፈስ ኣምላኽ ዝነፈሶ ምኽሪ ንስዓቦ፣ ንሱ፡ “ብዛዕባ ዅሉ ነገር ደኣ ልማኖኹም ብጸሎትን ብምህለላን ምስ ምስጋና ኣብ ኣምላኽ ይፈለጥ እምበር፡ ብዛዕባ ገለ እኳ ኣይትጨነቑ” በለ። ምስቲ ናይ ቀረባ ዓርክና ዝዀነ የሆዋ ብግህዶ ሓሳብ ንሓሳብ ንለዋወጥ እንተ ዄንና፡ ምጽንናዕ ክንረክብ ኢና፣ ከመይሲ፡ ጳውሎስ ኣስዕብ ኣቢሉ፡ “እቲ ኻብ ኵሉ ሓሳብ ዚበልጽ ሰላም ኣምላኽ ድማ ንልብኹምን ንኣእምሮኹምን ብክርስቶስ የሱስ ኪሕልዎ እዩ” ኢሉ ነይሩ እዩ። (ፊል. 4:6, 7) ነቲ ንልብናን ንኣእምሮናን ዚሕልዎ መወዳድርቲ ዘይብሉ “ሰላም ኣምላኽ፡” ወትሩ ኣኽቢርና ንርኣዮ።
21 ጸሎት ምስ የሆዋ ዕርክነት ንኽንምስርት ኪሕግዘና ይኽእል እዩ። ስለዚ፡ ‘ከየቋረጽና ንጸሊ።’ (1 ተሰ. 5:17) እዚ መጽናዕቲ እዚ፡ ነቲ ምስ ኣምላኽ ዘሎና ኽቡር ርክብን ነቲ ምስ ጻድቕ ብቕዓታቱ ተሰማሚዕና ንኽንነብር ዝገበርናዮ ቘራጽነትን ኬደልድሎ እዩ። ሃየ እምበኣር፡ የሆዋ ኣቦናን ኣምላኽናን ዓርክናን ብምዃኑ ንዝረኸብናዮ በረኸት፡ ግዜ ወሲድና ነስተንትነሉ።


text:
ምዕራፍ 36
ሓደ ሓለቓ ሚእቲ ዓባይ እምነት ኣርኣየ
ባርያ ሓደ ሓለቓ ሚእቲ ሓወየ
እምነት ዘላቶም ኪባረኹ እዮም
የሱስ ነቲ ኣብ ከረን ዝሃቦ ስብከት ምስ ወድአ፡ ናብ ከተማ ቅፍርናሆም ከደ። ኣብኡ ድማ ዓበይቲ ኣይሁድ ናብኡ ቐረቡ። ናብኡ ኪኸዱ ዝለኣኾም ከኣ፡ ሓደ ኣይሁዳዊ ዘይኰነ ሮማዊ ሓለቓ ሚእቲ እዩ ነይሩ።
እቲ ሓለቓ ሚእቲ፡ ዚፈትዎ ባርያኡ ኣመና ሓሚሙ፡ ኪመውት ቀሪቡ ነበረ። እቲ ሓለቓ ሚእቲ ኻብ ኣህዛብ እኳ እንተ ነበረ፡ ካብ የሱስ ግና ሓገዝ ደለየ። እቶም ኣይሁድ ድማ፡ “ጊልያይ ለሚሱ ኣብ ቤተይ ደቂሱ ኣሎ፣ ብርቱዕ ቃንዛ እውን ኣለዎ” ኢሎም ኪነግርዎ ኸም እተላእኩ ንየሱስ ነገርዎ። (ማቴዎስ 8:6) ኣስዕብ ኣቢሎም ከኣ፡ እቲ ሓለቓ ሚእቲ “ንህዝብና ይፈቱ፡ ምኵራብ እውን ሃኒጹልና እዩ” ብምባል ሓገዝ ከም ዚግብኦ ንየሱስ ገለጹሉ።—ሉቃስ 7:4, 5።
የሱስ ከኣ ምስቶም ዓበይቲ ናብ ቤት እቲ ሓለቓ ሚእቲ ኸደ። ምስ ቀረቡ ግና፡ እቲ ሓለቓ ሚእቲ ኣዕሩኹ ልኢኹ፡ “ጐይታይ፡ ንስኻ ናብ ትሕቲ ናሕሰይ ክትኣቱ፡ ኣነ ብቑዕ ኣይኰንኩን እሞ፡ ኣይትድከም። ስለዚ ድማ እየ ናባኻ ንምምጻእ፡ ንርእሰይ ብቕዕቲ ገይረ ዘይቈጸርክዋ” በሎ። (ሉቃስ 7:6, 7) እዚ ትእዛዝ ምሃብ ዝለመደ ሰብ እዝስ ከመይ ዝበለ ትሕትና ዝመልኦ ዘረባ ዀን እዩ ተዛሪቡ! ብዘይካዚ ድማ፡ እዚ ዘረባኡ ኻብቶም ንባሮቶም ብጭካነ ዚሕዙ ሮማውያን እተፈልየ ምዃኑ ዜርኢ እዩ።—ማቴዎስ 8:9።
እቲ ሓለቓ ሚእቲ፡ ኣይሁድ ምስ ካልእ ዝዓሌቱ ኸም ዘይሕወሱ ይፈልጥ ነይሩ ኪኸውን ኣለዎ። (ግብሪ ሃዋርያት 10:28) ምናልባት ነዚ ኣብ ግምት ብምእታው እዩ ብኣዕሩኹ ገይሩ ንየሱስ፡ “ሓንቲ ቓል በል እምበር፡ ጊልያይ ኪሓዊ እዩ” ዝበሎ።—ሉቃስ 7:7።
የሱስ እዚ ምስ ሰምዐ፡ ተገረመ እሞ፡ “ከምዚኣ ዝበለት ዓባይ እምነትሲ፡ ኣብ እስራኤል እኳ ኣይረኸብኩን፡ እብለኩም ኣለኹ” በለ። (ሉቃስ 7:9) እቶም ኣዕሩኽ እቲ ሓለቓ ሚእቲ፡ ናብ ቤት ምስ ተመልሱ፡ እቲ ኸቢድ ሕማም ሓሚሙ ዝነበረ ባርያ ጥዕዩ ረኸብዎ።
የሱስ ነቲ ባርያ ምስ ኣሕወዮ፡ በቲ ኣጋጣሚ እቲ ተጠቒሙ ኣይሁድ ዘይኰኑ ሰብ እምነት ከም ዚባረኹ ኺገልጽ ከሎ፡ “ብዙሓት ካብ ምብራቕን ካብ ምዕራብን ኪመጹ፡ ኣብ መንግስተ ሰማያት ከኣ ምስ ኣብርሃምን ይስሃቅን ያእቆብን ኣብ መኣዲ ኪቕመጡ እዮም” በለ። እቶም እምነት ዘይነበሮም ኣይሁድከ፧ የሱስ ብዛዕባኦም፡ “ናብቲ ኣብ ወጻኢ ዘሎ ጸልማት ኪድርበዩ እዮም። ኣብኡ ድማ ኪበኽዩን ኣስናኖም ኪሕርቅሙን እዮም” በለ።—ማቴዎስ 8:11, 12።
ስለዚ፡ እቶም ነቲ ምስ ክርስቶስ ክፍሊ እታ መንግስቲ ኪዀኑ መጀመርታ ኣጋጣሚ ተኸፊቱሎምሲ ዘይተቐበልዎ ብስጋ ኣይሁድ፡ ተቐባልነት ኣይረኽቡን እዮም። ኣህዛብ ግና ብምሳልያዊ ኣዘራርባ “ኣብ መንግስተ ሰማያት” ኣብ መኣዲ ኪቕመጡ እዮም።


text:
AUDIO (AM Quality) NEWS for our users in Africa CLICK HERE
Download HQ video
ድምጺ ደሊና 08 መጋቢት 2015
ኣዳላውን፡ ኣቕራብን: ዘካርያስ ክብርኣብ
ክቡራት ተኸታተልቲ ድምጺ ደሊና፣ ዘለኩም ርእይቶ፣ ሓበሬታን ነቕፌታን ብመንገዲ ዝኸፈትናልኩም መስመር ተሌፎን viber skype ከተመሓላልፉ መልእኽቲ ማሽን ድምጺ ደሊና ክፉት ምህላዉ ክንሕብረኩም ንፈቱ:: ተሌፎን 001 714 598 3138; Skype: voice.of.delina: Viber: +1714 598 3138
This work is licensed under a Creative Commons Attribution-NonCommercial-ShareAlike 4.0 International License.
ሓብትኻ ኣበይ ኣላ?
ሓብተይ ብተፈጥሮኣ ሓላል‘ያ። እዛ ናተይ ሓብቲ ከምታ ናትኩም ሓብቲ ሙኻና ርግጸኛ እየ። ከመይ‘ሲ ኩላትና ኤርትራውያን ካብ ማህጸን ኤርትራውያን ኣዴታት ኢና ወጺኣና። ጡብ ኣዴታትና ጠቢና ኸኣ እግሪ ተኺልና። መብዛሕትና ኤርትራውያን ፍቕሪ ኣደ ኣስተማቒርና ኢና ዓቢና። ኣብ ዝባን ኣዴታትና በቲ ብቆርበት ዝተሰርሐን ብዛዕጎል ተሰሊሙ ዝወቀበ ማሕዘልን ደቂስና ጸጉሪ ኣዴታትና ኣንዳመንጨጭና ዓቢና። ኤርትራዊት ኣደ ነዚ ኹሉ ፍቕሪ ውላድ ካብ ልቢ ለጊሳቶ እያ። ደቃ ብሰላም ክነብሩ የሕዋታ‘ውን ቀሲኖም ከይንቀሳቐሱ መግዛኣቲ ሓሊኹ ሒዝዎም ከምዘሎ ስለ ዘስተብሃለት፣ መግዛእቲ‘ውን ዒቕ ስለዝበላ ግን ጨኪና፣ ንኹሉ ኤርትራዊ ሓላኺ ባህልታት ሰጊራ ካብ ውሽጠ ብምውጻእ ንጀለብያ፣ ብሓጺር ስረ ተኪኣ ናብ በረኻ ወጺኣ ብረት ብምሓዝ ኣብ ጎድኒ የሕዋታ ተሰሊፋ። እታ ኣብ ዓዲ ዝተረፈት‘ውን ቀንዲ ስንቂ ቓልሲ ኤርትራውያን ኮይና መኪታ። እዚ ኹሉ፣ ክንዮ መዓልቲ 8 መጋቢት ዝኸይድ ዓቢ ታሪኽ‘ዩ።
ኤርትራዊት ጓል ኣንስተይቲ ናታ ኣስተዋጾኦ ብምግባር ናጽነታ ድሕሪ ምጉንጻፋ ግን እቲ ክትረኽቦ ዝግበኣ ክብሪ ክትረክብስ ይትረፍ ኣብ ሃገራ ደቃ ሓቒፋ ብሰላም ክትነብር‘ውን ኣይከኣለትን። ሎሚ እታ ሓቀኛ ኤርትራዊት ኣደ ብሰንፈላል ሻቕሎት ደቃ ከብዳ ሓቒፋ ትሓድር ዘላ እያ። ገለ፣ ውላዳ ኣበይ ተቐይዱ ከምዘሎ ሓበሬታ ዝተነፍጋ፣ ገለ ሞት ውላዳ ብወግዒ ዘይተነግረት‘ሞ ኣብቲ መሪር ቀብሪ ውላዳ ክትሳተፍ ዘይተዓደት፣ ገለ ኸኣ በዓልቤታን ውላዳን ኣብ ግዱድ ዕስክርና ብዘይ ዓስቢ ባርያ ኮይኖም ጅሆ ተታሒዞማ ስለዘለዉ፣ ብሕሰም መነባብሮ ትበልዖ፣ትኽደኖን ተጽልለሉ ቤትን ሲኢና ኣብ ቅሉዕ ልመናን ምንዝርናን ዘላ ኣያ።
እዛ ኤርትራዊት ኣደ ውሉዳ ብሰንኪ መወዳኣታ ዘይብሉ ሃገራዊ ባርነት ካብ ህግደፍ ክሃድም ኣብ ኢድ ነጋዶ ደቂ ሰባት ኣብ ዝኣትወሉ፣ሰሚዓቶ ዘይትፈልጥ ሚልዮናት ናቕፋ ክፈሊ ትበሃል ኣላ። ካብዚ ብዘይፍለ‘ውን በቶም ንባርነት ዝፈረድዎ፣ ውሉድኪ ዳግማይ እንተዘይወሊድክዮ ተባሂላ ክሳብ ሓምሳ ሽሕ ናቕፋ ክትከፍል ዝተገደደትሉ እዋናት ነይሩ እዩ። ኣብ ባሕሪ ንዝጠፉኡ ደቃ ኣብ ቤተክርትያናት ጸሎተ ፍትሓት ከይትገብር ዝተኸልከለት‘ውን ኣዲኣ ቱቕጸራ። ካላሽን ሒዛ ተምበርኪኻ ንሓርነታ ከምዘይተኮሰት፣ ድሕሪ ናጽነት ኣብ ዓዲ ዓረብ ተምበርኪኻ ስሚንቶ ትውልውል ዘላ‘ውን ውሕድቲ ኣይኮነትን። ኤርትራዊት ኣይቀሰነትን። ውላድ መኻን ኮይና ፣ ምስ ወጹ ዘይተመልሱ ደቃ ክትጽበ ዝርንዛሕ እንዳነብዐት ኣፍ ልዳት ገዝኣ ከፊታ ፍጭም ኢላ ትጽበ ዘላ።
ሓብትና ኣበይ ኣላ? እንታይ ይገጥማ‘ሎ? ከመይ ኢልና‘ኸ ዕርዲ ንኾነላ?
ሓብታና ኣብ ግዱድ ሃገራዊ ባርነት መፍልሒት ቡን ብልሽዋት ሓለፍቲ ህግደፍ ኮይና፣ ብግበሪ ኣይትግበሪ ክብራ ሸይጣ ክትነብር ተገዲዳ ኣላ። ካብቲ መወዳእታ ዘይብሉ ባርነት እንተወጸት ብምሕሳብ ከኣ ገሊኣ ካብ ቃል ኪዳን ወጻኢ ብፍኑው ኣደዳ ጥንስን ሕርስን ኮይና ዝተደርበየት፣ ገለ ኸኣ ካቡኡ ብተዓጻጻፊ ዘስካሕክሕ ኣብ ጉዕዞ ስደታ ካብ ነጋዶ ደቂ ሰባት ሰፍ ዘይብል ጾታዊ ዓመጽ የጋጥማ‘ሎ። እዚ ሂወት ሓብትና ኣብ ውሽጢ ዓድን ወጻኢን ሕስረት ኣብ ልዕሊ ሕስረት ግህሰት ኣብ ልዕሊ ግህሰት ኣንዳወለደ ይቕጽል ኣሎ።
ሃገራዊ ማሕበር ደቂ ኣንስትዮ ኤርትራ ግን እንታይ እዩ ስርሑ? ንመዓልቲ ሸሞንተ መጋቢት‘ከ ብኸመይ ይርደኦ?
እዚ ማሕበር‘ዚ ወጽዓ ኤርትራዊት ጓል ኣንስተይቲ ክጣበቕስ ይትረፍ ነቲ ኣብ ባይታ ዘሎ ሓቂ ከንጸባርቖ‘ውን ይኸብዶ እዩ። መዓልቲ ደቂ ኣንስትዮ ኤርትራ ኣብ ውሽጢ ዓዲ ኣብቲ ሕሉፍ ታሪኽ ገድሊ ዝተፈጸመ ክቡር ስራሕ ኤርትራዊት ጓል ኣንስተይቲ ከም መሸቀጢ ብምጥቃም ናይ ጓይላን ዳንኬራን ዕለት ጥራሕ ብምግባር ንመከራን ጸቕጥን ኣሕትና ጎስዩ ነቲ መዓልቲ ጨውዩ ዘይትርጉሙ ሂብዎ‘ሎ። ዓለም ዝሰከሓሉ ስቓይ ኤርትራዊት ጓል ኣንስተይቲ ንፈውሲ ማሕላ ከም ኣጀንዳ ከተልዕሎ ዘይከኣለት ኣደ ወንበር ማሕበር ደቂ ኣንስትዮ ኤርትራ ወይዘሮ፠፠፨ ንኸብዳ ጥራሕ ትሓድር ፈታዊት ነብሳ ሙኻና ስርሓ ይምስክረ‘ላ ኣሎ። ኣብ መዓልቲ ሸሞንተ መጋቢት ኸኣ ብዝተፈላለየ ጥልፊ ዙርያ ብኸበሮን እምብልታን ኣብ ልዕሊ ስቓይ ኣሓታ ብሳዕሳዒት ጥራሕ ዘኪራቶ ትውዕል ኣላ። እዚ ግን ሓጥያት እዛ ወይዘሮ ጥራሕ ኣይኮነን። ገለ ዓያሹ ኤርትራውያን ደቂ ኣንስትዮ‘ውን ነቲ ነዚ ኹሉ ውርደት ዝዳርገን ዘሎ ስርዓት ክውድሳ ይረኣያ እየን። ብጨርባሕባሕ ኣዋርቕ፣ ብድምጺ ከበሮታትን ጣቕዒትን ብዝተፈላለየ ኣጫርቕ ዝተሰለመ ዓለባታት ወድየን ዝር ይብላ ኣለዋ። ሕሉፍ ሓሊፍወን‘ውን ንስእሊ ሊቀ ኣጋንንቲ ህግደፍ ኢሳያስ ኣፈወርቂ ኣብ ልዕሊ ዓራተን ዝሰቐላ ከም ታቦት‘ውን ሽምዓ ዝውልዓሉ ኣይተሳኣናን። ደምበ ተቓውሞና ነዚ መዐቀኒ ዘይብሉ ገለ ስድነት ኤርትራውያን ደቂ ኣንስትዮ፣ ጉድለት ንቕሓት ክኸውን ኣለዎ ኢሉ ብምግማት ናብ ልበን ክምለሳ ብዙሕ ጻውዒታት ይገብረለን ኣሎ። ሰማዕቲ ክኾና ዘለዎ ትጽቢት ከኣ ልዑል‘ዩ።
ሎሚ ሸሞንተ መጋቢት ብዛዕባ‘ታ ደሃይ ውላዳ ዘይረኸበት፣ ኣብ ሲናይ ኮይና ተእዊ ዘላ፣ ደቃ ኣብ ዘይሪኢዋ ሕቡእ ሸላታት ተዷጊና ዘላ፣ ኣብ ጉዕዞ ስደት መከራኣ ትጸግብ ዘላ፣ ብዘይ ድልየታ ኣብ ሃገራዊ ባርነት ዝተሰከመቶ ድቂ ሒዛ ከርተት ትብል ዘላን ብምጥፋኣ ደሃይ ውሉዳ ትሻቐል ዘላ ዘኪርናያ ክንውዕል ይግበኣና። ሸሞንተ መጋቢት መቆጻጸይ ኣእጋርናን መንቀሳቐሲ መናኹብናን ኮይኑ ክሓልፍ ኣይንግበር። ብዘይ ኣደ ሃገር የላን። ብዘይ ሓብቲ ፍቕሪ የለን። ጥዑይን ክብሩ ዝሓለወ ኤርትራዊ መንነት ክቕጽልን ክህልውን ኣንተኾይኑ ህላውነት ጥዕና ዘለዋ ኤርትራዊት ኣደ ኣዝዩ ኣገዳሲ እዩ። ነዚ ኣብ ውሽጢ ዓድን ወጻኢን ዘጋጥም ዘሎ ግህሰት ኤርትራዊት ጓል ኣንስተይቲ መድሃኒቱ ቃልሲ እዩ። እዚ ቃልሲ‘ዚ ግን ንደቂ ኣንስትዩ ጥራሕ ዘይኮነ ንኹላህና ዝምልከት‘ዩ። ኣደይ ኣበይ ኣላ? ሓበተይ ኣበይ ኣትያ? ክንብል ኣንተዘይኪኢልና ኤርትራዊ ሕልናና ከንቱ እዩ። ድሕሪ ደጊም ስቕታን ትዕግስትን ከብቅዕ ኣለዎ። መልሲ ሓብትኻ ኣበይ ኣላ ከሐርነና ይግባኣ። ንኽብራ ኸኣ ንሓርነታ ብዝግበር ቃልሲ ንፍትሓዮ። ተሳትፎ ጉል ኣንስተይቲ ክዓዝዝ እጃምና ነበርክት። ኣደ ጠርናፊት ስድራን መሰረት ሕብረተሰብ ሓደ ሃገር‘ያ። ሓብትኻ ኣበይ ኣላ?


text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 63 guests and no members online
- Details
- Written by ደሞክራስያዊ ግንባር ሓድነት ኤርትራ፡ (ደ.ግ.ሓ.ኤ)
- Published: 17 December 2016
ቃል ሓዘን
ትማሊ መዓልቲ ዕርፍቲናይ ክብርቲ ሓብትናን ብጸይትናን ጽገወይኒ ሃይለ ተስፋጽዮን በዓልቲ-ቤቱ ንብጻይና ሃይለስላሴ ኪዳነ ምስ ሰማዕና መሪርሓዘን ተሰሚዑና። ብርግጽ ንውሕ ዝበለ ግዜ ዝወሰደ ጥዕና ምስኣን ናይ ክብርቲ ሓብትናን ብጸይትናን ጽገወይኒ ከንሰምዕ ምጽናሕና ዝዝከር ኮይኑ፡ ኮነ ምስ ተባህለ ግን ብጣዕሚ ኣተሓሳሲብናን ኣዝዩ ኣጉህይናን።
ሕጂ ኸኣ ሓብትና ጽገወይኒ ድሕሪ እዚ ኩሉ ስቓይ ካብ ክቡራት ቤተ-ሰብን ካባናን ከምዚ ኢላ ምፍላያ፡ ሞት ንኹሉ ወዲ ሰብ ዘረኻኽብ ባህርያዊ ጽዋእ ናይ ኩሉ ፍጡር ይኹን ደኣምበር ኩሉ ናይ ቀረባን ርሕቑን ቤተ-ሰብን ስድራ-ቤታትን ኣብ ንቡር ህይወት ኮይኖም ብሓደ ኣብዘይረኻቡሉ ናይ ስደት ናብራ ምህላው ነቲ ሓዘን ኣዝዩ መሪር ከም ዝገብሮ ርዱእኢዩ።
እዚ ኩሉ ምረት ኣብ ልዕሊ ስድራናን ቤተ-ሰብናን ሕብረተ-ሰብና ዝወርድ ዘሎ ጭቆናታት ህዝቢ ኤርትራ መሊኡ ዝድበስ ኣብ ውሽጢ ሃገርናን ህዝብናን ሰላምን ቅሳነትን ምስ ዝረጋገጽ ጥራሕ እዩ።
ስለዚ ኩሎም ኣብዚ ዘለዉ ኣባላት መሪሕነትን ኣባላትን ንዓኻን ንኩሉኹም ስድራ-ቤትን ጽንዓት የውርደልኩም፡ ክእለቱ ይሃብኩም፡ ይብልኹምኣለዉ።
ብሰንኪ መሪር ሓዘን ኩነታት ጥዕናኻ ኣብ ንቡር ዘይህልወሉ ህሞት፡ምረቱ ከቢድ እኳ እንተኾነ ጥዕናኻን ጥዕና ደቅኻንኣብ ግምት ኣእቲኻ ተጻወሮ።
ካብ መሪር ሓዘን ዝተሰመዖም ብጾትካ
ጀማል ሳልሕ
ኣቦ-መንበር፡ደሞክራስያዊ ግንባር ሓርነት ኤርትራ
12/11/2016
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ሪፈራል ሆስፒታል ኣክሱም ሕክምና ሙልቆ ማህፀን ክህብ’ዩ
መቐለ ሕዳር 02/2009(ድወት) ብስፔሻሊስታት ሕክምና ማህፀን ውሽጢ ዓድን ወፃእን ተሓጊዙ ግልጋሎት ሕክምና ሙልቆ ማህፀን ንዘለወን ኣደታት ከምዝህብ ሪፈራል ሆስፒታል ዩኒቨርሲቲ ኣኽሱም ኣፍሊጡ።
ሓላፊ ኮሌጅ ጥዕና ሳይንስ ሪፈራል ሆስፒታል ዩኒቨርሲቲ ኣክሱም ዶክተር ተወልደ ወጋየሁ ከምዝገለፁዎ ካብ 5 ክሳብ 15ሕዳር 2009ዓ.ም ኣብ ዘለው መዓልታት ሙልቆ ማህፀን ንዘለወን ኣደታት ግልጋሎት ሕክምና ንምሃብ ምድላው ተገይሩ ኣሎ።
ላዕለዎት ክኢላታት ሕክምና ማህፀን ውሽጢ ዓድን ወፃእን ካብ ኢንግሊዝ ዝመፁ ሓካይምን ብሓባር ብዝወሃብ ግልጋሎት ሕክምና ግዳይ እዚ ሕማም ዝኾና ኣደታት ክግልገላ ፀዊዖም።
ሙልቆ ማህፀን ንማህፀን ዝድግፍ ኣካል እንትደክም ብዘይ ክኢላ ጥዕና ብዝግበር ወሊድ ኣብ እዋን ወሊድ ኣብ ገዛ ብምድንጓይ ከምኡ’ውን ድሕሪ ብዙሕ ወሊድን ብዘየቋርፅ ኡሕታ (ሰዓል) ዝፍጠር ማህፀን ካብ ቦትኡ ንደገ ምውፃእ ብምዃኑ ነዚ መፍትሒ ዝህብ ግልጋሎት ምዃኑ ዝገለፁ ሓኪም ሪፈራል ሆስፒታል ድማ ዶክተር ገብረመድህን ገብረወባት’ዮም።


text:
ኢትዮጵያ ዝኾነት ሃገር ዘለዋ ኣብ ሓበራዊ ረብሓ ዝተመስረተ ርክብ ክትቕፅለሉ እያ-ቐዳማይ ሚኒስትር ሃይለማርያም…
መቐለ ጥሪ 02//2009(ድወት) ኢትዮጵያ ምስ ዝኾነት ሃገር ዘለዋ ኣብ ሓበራዊ ረብሓ ዝተመስረተ ርክብን ፖሊስን ኣጠናኺራ ከምትቕፅለሉ ቐዳማይ ሚኒስትር ሃይለማርያም ደሳለኝ ገሊፆም።
ቐዳማይ ሚኒስትር ሃይለማርያም ሃገራዊ ፖሊሲ ጉዳይ ወፃእን ዲፕሎማስን በዚ መትከልን ርክብን ዝተሓንፀፀ ምዃኑ ሓቢሮም።
ኢትዮጵያ ምስ መንግስትን ህዝብን ግብፂ ርክብ ህዝቢ ንህዝቢ ሓዊሱ ዲፕሎማስያዊ ርክብ እውን ንምጥንኻር እናሰርሐት ከምዝፀንሐት ብምግላፅ ብቐፃሊ’ውን ተጠናኺሩ ከምዝቕፅል ኣመልኪቶም።
እዚ ኮይኑ ግና ገለ ትካላት ግብፂ መንግስቲ ብኣሸባሪነት ዝፅዎዖም ሓይልታት ጥፍኣት ብምሕጋዝ ኢትዮጵያ ንምሕማስ እናሰርሑ ምዃኖም ዝፍለጥ ምዃኑ ገሊፆም።
ብመሰረት’ዚ ድማ መንግስቲ ኢትዮጵያ ንመነግስቲ ግብፂ እዞም ትካላት መን ምዃኖምን ዕላመኦምን ኣፃርዩ ንክሓቶም ጌሩ እዩ ኢሎም።
ካብዚ ብዝሰገረ ምስ ፕረዝደንት ግብፂ ዓብደልፋታህ ኣልሲሲ ኣብ ዙርያ እዚ ጉዳይ ከምዝተዘራረቡ ዝሓበሩ ኣይተ ሃይለማርያም እቲ ዘተ ንምቕፃል ኣብ ምርድዳእ ከምዝበፅሑ’ውን ተዛሪቦም።
ኣብ ቐረባ እዋን ኣብ ኣዲስ ኣበባ ኣብ ዝካየድ ጉባኤ መራሕቲ ሕብረት ኣፍሪካ ፕረዝደንት ግብፂ ዓብደልፋታህ ኣልሲሲ ምስ ቐዳማይ ሚኒስትር ሃይለማርያም ደሳለኝ ኣብዚ ጉዳይን ኻልኦት ኽልቲኣዊ ጉዳያትን ከምዝዝትዩ ሓቢሮም።
ብዜካ እዚ ኢድ ኣእታውነት መንግስቲ ሻዕቢያ እውን ከምዘሎ ዝሓበሩ ቐዳማይ ሚኒስትር ሃይለማርያም መንግስቲ ሻዕቢያ ሓይልታት ጥፍኣትን ኣሸበርትን ከምዝሕግዝ ገሊፆም።
ኣብ ከባቢ ቐይሕ ባሕሪ ዝፍጠር ዘሎ ምስፍሕፋሕ ሓይሊ ብዝምልከት ንዝተልዓለ ሕቶ ድማ ንኢትዮጵያ ዘስግእ ከምዘይኾነ ገሊፆም። ኣብቲ ከባቢ ሓይልን ዘሰልፋ ዘለዋ ድማ ስትራቴጂካዊ መሓዛ ልምዓት ኢትዮጵያ ምዃነን ገሊፆም።


text:
ሽማግለታት “ንዝጸምኤት ነፍሲ” ተርውዩ ዲኹም፧
ሓንቲ ኣብ 30ታት ዕድሚኣ እትርከብ ኣንጀላ * ዝስማ ንጽል ሓብቲ ምስ ሽማግለታት ቈጸራ ስለ ዝነበራ፡ ቍሩብ ፈሪሃ ነበረት። እንታይ ኰን እዮም ኪብልዋ፧ ካብ ሒደት ኣኼባታት በዂራ ኸም ዝነበረት ዘይከሓድ እኳ እንተ ዀነ፡ ኣብ መናበዪ ኣረጋውያን ምሉእ መዓልቲ ኽትሰርሕ ስለ ዝወዓለት ኣዝያ ደኺማ እያ ነይራ። ኣብ ርእሲ እቲ መዓልታዊ ዜሻቕላ ነገራት፡ ብዛዕባ ጥዕና ኣዲኣ እውን ኣዝያ ተጨኒቓ ነበረት።
ንኣንጀላ ንኽትበጽሓ ኣጋጣሚ ነይሩካ ንበል። እሞኸ ነዛ “ዝጸምኤት ነፍሲ” ብኸመይ መተባባዕካያ፧ (ኤር. 31:25) ዕረፍቲ ዚህብ ጕስነታዊ ምብጻሕ ቅድሚ ምግባርካ ግና፡ መጀመርታ ብኸመይ ምተዳለኻ፧
ብዛዕባ ዅነታት ኣሕዋትካ ሕሰብ
ሓድሓደ ግዜ፡ ኵላትና ብምኽንያት ዓለማዊ ስራሕና ወይ ቲኦክራስያዊ ሓላፍነታትና ንጸምእ ወይ ንደክም ኢና። ንኣብነት፡ ነብዪ ዳንኤል ንምርዳኡ ዜጸግም ራእይ ምስ ረኣየ፡ ‘ኣዝዩ ደኸመ።’ (ዳን. 8:27፡ ትርጕም 1990) ሓደ ኻብቶም መላእኽቲ ዝዀነ ገብሪኤል ተራእዮ፡ ሓገዞ ኸኣ። እቲ መልኣኽ ንዳንኤል ምስትውዓል መሃሮ፡ ጸሎቱ ኸም እተሰምዐ ኣረጋገጸሉ፡ “ንስኻ ኣዚኻ ፍትዊ ኢኻ” ድማ በሎ። (ዳን. 9:21-23) ኣብ ካልእ ኣጋጣሚ እውን፡ ሓደ ኻልእ መልኣኽ፡ ምሩጻት ቃላት ተጠቒሙ፡ ነቲ ደኺሙ ዝነበረ ነብዪ ኣበርቲዕዎ እዩ።—ዳን. 10:19።
ንስኻ እውን ንሓደ ዝደኸመ ወይ ተስፋ ዝቘረጸ ክርስትያን ብጻይካ ቕድሚ ምብጻሕካ፡ ግዜ ወሲድካ ብዛዕባ ዅነታቱ ሕሰብ። ንሓውካ እንታይ ጸገማት እዩ ዜጋጥሞ፧ እዚ ጸገማት እዚ፡ ንሓይሉ ኺጽንቅቖ ዚኽእል ብኸመይ እዩ፧ እንታይ ጽቡቕ ባህርያት እዩ ዘለዎ፧ ን20 ዓመት ሽማግለ ዀይኑ ዘገልገለ ሪቻርድ፡ “ኣብ ኣወንታዊ ጐድኒ ኣሕዋተይ እየ ዘተኵር። ቀቅድሚ ምብጻሐይ ንዅነታቶም ተጠንቂቐ ስለ ዝሓስበሉ፡ ምስ ኵነታቶም ዚኸይድ መተባብዒ ንኺህቦም ኣይከብደንን እዩ” በለ። ንሓደ ሓው ክትበጽሖ ኸለኻ፡ ካልእ ሽማግለ ምሳኻ ዚኸይድ እንተ ዀይኑ፡ ብዛዕባ ዅነታት እቲ ሓው ብሓንሳእ ኴንኩም ዘይትመያየጡሉ፧
ንኣሕዋትካ ኸም ዚፈዅሶም ግበር
ስምዒትካ ኽትገልጽ ኬሰክፍ ከም ዚኽእል ትሰማምዓሉ ትኸውን። ንኣብነት፡ ሓውካ ኺበጽሕዎ ንዝመጹ ሽማግለታት፡ ሓሳባቱ ንኺገልጸሎም ኬጸግሞ ይኽእል እዩ። እሞኸ ብኸመይ ኢኻ ኸም ዚፈዅሶ ኽትገብር እትኽእል፧ ልባዊ ፍሽኽታን ባህ ዜብል ሒደት ቃላትን ጽቡቕ ጽልዋ ኺህልዎ ይኽእል እዩ። ንልዕሊ 40 ዓመት ሽማግለ ዀይኑ ዘገልገለ ሚካኤል፡ መብዛሕትኡ ግዜ ነቲ ዚገብሮ ምብጻሕ ከምዚ ዚስዕብ ብምባል እዩ ዚጅምሮ፦ “ሓደ ኻብቲ ንሽማግለ እተዋህቦ ፍሉይ መሰላት፡ ንኣሕዋት ናብ ቤቶም ከይዱ ብምብጻሕ ኵነታቶም ብዝያዳ ምፍላጥ እዩ። ስለዚ፡ ነዛ መዓልቲ እዚኣ ሃረር ኪብላ እየ ቐንየ።”
ነቲ ምብጻሕ ልባዊ ጸሎት ብምቕራብ ክትጅምሮ ትመርጽ ትኸውን። ሃዋርያ ጳውሎስ ብዛዕባ እምነትን ፍቕርን ተጻዋርነትን ኣሕዋቱ ኣብ ጸሎቱ ኣጕሊሑዎ ኣሎ። (1 ተሰ. 1:2, 3) ንስኻ እውን ብዛዕባ ሰናይ ባህርያት ኣሕዋትካ ምስ እትገልጽ፡ ንልብኻን ንልቡን ዚሃንጽ ዝርርብ ክትገብሩ የዳልዎ እዩ። ብዘይካዚ፡ ቃላትካ ኺፍውስ ይኽእል እዩ። ረይ ዝስሙ ምኩር ሽማግለ፡ “ሓድሓደ ግዜ ዅላትና ነቲ እንዓምሞ ሰናይ ነገራት ንርስዖ ኢና። ስለዚ፡ ሓደ ሰብ ብዛዕባኡ ኼዘኻኽረና ኸሎ ንነፍስና ዕረፍቲ የምጽኣላ እዩ” በለ።
መንፈሳዊ ውህበት ኣማቕል
ንስኻ እውን ከም ጳውሎስ፡ ካብ ሓንቲ ጥቕሲ እውን እንተ ዀነ፡ ቅዱስ ጽሑፋዊ ሓሳባት ብምካፋል “መንፈሳዊ ውህበት” ከተማቕል ትኽእል ኢኻ። (ሮሜ 1:11) ንኣብነት፡ ጭንቀት ዘለዎ ሓው፡ ልክዕ ከምቲ ሓደ ኻብቶም ጸሓፍቲ መዝሙር እተሰምዖ፡ ዘይረብሕ ኰይኑ ይስምዖ ይኸውን። እቲ ጸሓፍ መዝሙር፡ “ከም ኣብ ትኪ ዘሎ ሓርቢ ዀንኩ” በለ። (መዝ. 119:83, 176) ነዛ ጥቕሲ እዚኣ ኣሕጽር ኣቢልካ ምስ ኣብራህካያ፡ ንሓውካ ትእዛዛት ኣምላኽ ከም ‘ዘይረስዐ’ ኸተረጋግጸሉ ትኽእል ኢኻ።
ብተመሳሳሊ፡ ብዛዕባ እታ ዝጠፍአት ድራክማ ዚገልጽ ምሳሌ፡ ንሓንቲ ኻብ ጉባኤ ዝረሓቐት ወይ ዝዛሕተለት ሓብቲ ይትንክፋ ይኸውን። (ሉቃ. 15:8-10) እታ ዝጠፍአ ድራክማ ሓንቲ ኻብቲ ንስልማት ክሳድ ዜገልግል ድራክማታት ብሩር ክትከውን ትኽእል እያ። ነታ ሓብቲ ብዛዕባ እዚ ምስ እተመያይጣ፡ ኣገዳሲት ክፍሊ ክርስትያናዊት ጉባኤ ኸም ዝዀነት ኪስምዓ ይኽእል እዩ። ነታ ምሳሌ ምስ ተመያየጥኩምላ ድማ፡ የሆዋ ኸም ሓንቲ ኻብ ኣባጊዑ ገይሩ ኸም ዚርእያን ከም ዚሓልየላን ከተጕልሓላ ትኽእል ኢኻ።
ክርስትያን ብጾትና ብዛዕባ መጽሓፍ ቅዱስ ሓሳባቶም ኪገልጹ የሐጕሶም እዩ። ስለዚ፡ ንስኻ ጥራይ ኣይትዛረብ። ነቶም ኣሕዋት ምስ ኵነታቶም ዚኸይድ ጥቕሲ ምስ ኣንበብካሎም፡ ሓንቲ ቓል ወይ ሓረግ ነጺልካ ብምጥቃስ ሓሳባት ኪህቡላ ሕተቶም። ንኣብነት፡ ሓደ ሽማግለ 2 ቈረንቶስ 4:16 ኣንቢቡ፡ “የሆዋ ብብሕትኻ ዘሐደሰካ እዋናት ኣሎዶ፧” ኢሉ ኺሓትት ይኽእል እዩ። እዚ ኣቀራርባ እዚ፡ ‘ንሓድሕድኩም ከም እትተባብዑ’ ኺገብር ይኽእል እዩ።—ሮሜ 1:12።
ብዘይካዚ፡ ንክርስትያን ብጻይካ ብዛዕባ እቶም ምስ ኵነታቱ ዚመሳሰል ተመክሮ ዘሕለፉ፡ ኣብ መጽሓፍ ቅዱስ እተመዝገቡ ሰባት ብምጥቃስ ከተመያይጦ ትኽእል ኢኻ። ሓደ እተደቝሰ ሰብ ከም ናይ ሃና ወይ ኤጳፍሮዲጦስ ዝኣመሰለ ተመክሮ ኽትንክፎ ይኽእል እዩ። ከመይሲ፡ ሃናን ኤጳፍሮዲጦስን እተጨነቑሉ ግዜያት እኳ እንተ ነበረ፡ ኣብ ኣዒንቲ ኣምላኽ ክቡራት እዮም ነይሮም። (1 ሳሙ. 1:9-11, 20፣ ፊል. 2:25-30) ስለዚ፡ ኣብቲ ኣድላዪ ዝዀነሉ ዅነታት፡ ብዛዕባ እቶም ኣብ መጽሓፍ ቅዱስ ዚርከቡ ኣብነታት ጠቒስካ ተመያየጥ።
ተኸታቲልካ ሓግዞም
ንኣሕዋትካን ንኣሓትካን ምስ በጻሕካዮም፡ ተኸታቲልካ ብምሕጋዝ፡ ብሓቂ ኸም እትግደሰሎም ከተርኢ ትኽእል ኢኻ። (ግብ. 15:36) ንኣብነት፡ ምይይጥኩም ክትድምድሙ ኸለኹም፡ ሓቢርኩም ንኸተገልግሉ ኽትቋጸሩ ትኽእሉ ኢኹም። በርናርድ ዝስሙ ምኩር ሽማግለ፡ ኣብ ቀረባ ግዜ ንዝበጽሖ ሓው እንደገና ኺረኽቦ ኸሎ፡ ብዛዕባ እቲ ዝሃቦ ምኽሪ ብሜላ፡ “ሰሊጡካዶ፧” ብምባል ይሓትቶ። ንስኻ እውን ከምዚ ዝኣመሰለ ብሕታዊ ተገዳስነት ተርኢ እንተ ዄንካ፡ ተወሳኺ ሓገዝ ምሃብ ዜድሊ እንተ ዀይኑ ኽትውስን ክትክእል ኢኻ።
ሎሚ፡ ኣሕዋትናን ኣሓትናን ከም እንሓልየሎምን ከም እንርድኣሎምን ከም እነፍቅሮምን ኪፈልጡ ኣብ ዜድልየሉ እዋን ኢና እንነብር ዘለና። (1 ተሰ. 5:11) ስለዚ እምበኣር፡ ንሓደ ሓው ቅድሚ ምብጻሕካ፡ ግዜ ወሲድካ ብዛዕባ ዅነታቱ ሕሰብ። ብዛዕባ እቲ ጕዳይ ጸሊ። ጥቕስታት ምረጽ። ከምዚ እንተ ጌርካ፡ “ንዝጸምኤት ነፍሲ” ዜርዊ ቓላት ክትረክብ ኢኻ።
^ ሕ.ጽ. 2 ስማት ተቐዪሩ እዩ።


text:
ስራሕ ኪውሃቦም ደኣ እምበር፡ ኪኽፈሉ ኣይሓትቱን
ኣብ ዝሓለፋ 28 ዓመት፡ ልዕሊ 11,000 ዝዀኑ ናይ የሆዋ መሰኻኽር ኣብ 120 ሃገራት ህንጻታት ንምህናጽ ኣባይቶምን ዚነብሩላ ሃገርን ሓዲጎም እዮም። ኵሎም ከኣ ብዘይ ክፍሊት ምሉእ ግዜ ኼገልግሉ፡ ክእለቶምን ጕልበቶምን ተሓጒሶም ወፍዮም እዮም።
ብዙሓት ናብቲ ፕሮጀክት ንምብጻሕ ንወጻኢታቶም ባዕላቶም እዮም ሸፊኖምዎ። ገሊኦም ናይ ዕረፍቲ ግዜኦም ሰዊኦም እዮም ኣብዚ ስራሕ ተሳቲፎም። ካልኦት ድማ ጽቡቕ ክፍሊት ሓዲጎም ካብቲ ቐዋሚ ስራሖም ዕረፍቲ ወሲዶም እዮም።
ከምዚ ዝኣመሰለ መስዋእትታት ኪገብሩ ዘገደዶም የለን፣ ንዓለምለኻዊ ዕዮ ስብከት ብስራት መንግስቲ ኣምላኽ ንምድንፋዕ ብፍቓዶም እዮም ገዛእ ርእሶም ወፍዮም። (ማቴዎስ 24:14) ንሕትመት መጽሓፍ ቅዱስን ኣብ መጽሓፍ ቅዱስ እተመስረተ ጽሑፋትን ዚኸውን መሳለጥያታትን ኣብያተ ጽሕፈትን መንበሪታትን ሃኒጾም እዮም። ናይ የሆዋ መሰኻኽር፡ ክሳዕ 10,000 ዚኸውን መናብር ዘለዎ ኣዳራሻት ዓብዪ ኣኼባን ክሳዕ 300 ዚኸውን መናብር ዘለዎ ኣዳራሻት መንግስቲ ኣምላኽን እውን ሃኒጾም እዮም።
እዚ ንጥፈታት እዚ ገና ይካየድ ኣሎ። እቶም ሰራሕተኛታት ኣብቲ ዚዓይዩሉ ቦታ ምስ በጽሑ፡ ኣብቲ ኸባቢ ዚርከብ ቤት ጽሕፈት ጨንፈር፡ ገዛን ምግብን ኣገልግሎት ሕጽቦን ካልእ መዓልታዊ ዜድልዮም ነገራትን የዳልወሎም። ኣብቲ ኸባቢ ዚርከቡ ናይ የሆዋ መሰኻኽር እውን ኣብቲ ዕዮ ህንጸት ተሓጒሶም ይሳተፉ እዮም።
ብ1985 ነዚ ሰፊሕ ዕዮ እዚ ዚውድብን ዜተሓባብርን ዓለምለኻዊ መደብ ቈመ። ኣብዚ መደብ እዚ ኺሳተፉ ዚደልዩ ወለንተኛታት፡ ካብ 19 ኽሳዕ 55 ዓመት ዝዕድሚኦምን እንተ ወሓደ ብሓደ ናይ ህንጸት ሞያ ዝሰልጠኑን ናይ የሆዋ መሰኻኽር ኪዀኑ ኣለዎም። መብዛሕትኡ እዋን፡ ኣብዚ መደብ እዚ ዚውሃብ ዕዮ ኻብ ክልተ ሰሙን ክሳዕ ሰለስተ ወርሒ ዚወስድ እዩ፣ ሓድሓደ እዋን ግና፡ ንሓደ ዓመት ወይ ካብኡ ንላዕሊ ኺናዋሕ ይኽእል እዩ።
ኣንስቲ እዞም ኣብ ዕዮ ህንጸት ዚዓይዩ፡ ኣብ ከም ተንዲኖ ብስልኪ ምእሳርን ማቶኔላታት ምንጻፍን ዕንጨይቲ ምልማጽን ቀለም ምልካይን ዝኣመሰለ ዕዮ ንኺዓይያ ይስልጥና እየን። ካልኦት ድማ ንሰራሕተኛታት ምግቢ ኣብ ምድላውን መንበሪኦም ኣብ ምጽርራይን ይሕግዛ እየን።
ገሊኦም ወለንተኛታት ናብ ዓዶም ምስ ተመልሱ፡ ኣብቲ መደብ ኪዓይዩ ንእተገብረሎም ዕድመ ምስጋናኦም ንምግላጽ ደብዳበ ይጽሕፉ እዮም። ሰብ ሓዳር ዝዀኑ ሰብኣይን ሰበይትን፡ “ኣብ ቡዳፐስት ኣብ ዚርከብ ጨንፈር ክንዓዪ መሰል ብምርካብና ኣዚና ኸነመስግነኩም ንፈቱ። ኣብ ሃንጋሪ ዘለዉ ናይ የሆዋ መሰኻኽር ፈቃራትን መማሰውትን እዮም! ምሳታቶም ንወርሒ ዚኣክል ድሕሪ ምጽናሕና ኽንፋነዎም ከቢዱና ነይሩ እዩ። ኰይኑ ግና፡ ኵሉ ሳዕ ከምኡ ምዃኑ ንፈልጥ ኢና። ኣብ ጽድያ እንደገና ኽንከይድ ተስፋ ንገብር። ኣብ ነፍሲ ወከፍ እቲ ተመዲብና ዝኸድናሉ ዕዮ፡ ኣብ ህይወትና እታ ዝበለጸት ወርሒ ዘሕለፍና ዀይኑ እዩ ዚስምዓና” ብምባል ጸሓፉ።